NACRT
ZAKON O IZMJENAMA I DOPUNAMA ZAKONA O ZAŠTITI POTROŠAČA*

Član 1
[bookmark: _Hlk239242413]U Zakonu o zaštiti potrošača* (“Službeni list CG”, broj 12/26), u članu 4 poslije stava 5 dodaje se novi stav koji glasi: 
“(6) Odredba stava 5 ovog člana, odnosi se i na servisera iz čl. 22a do 22c ovog zakona”. 
Član 2
U članu 7 stav 1 tačka 44 riječi: “ili aplikaciju” zamjenjuju se zarezom i riječima: “i aplikacije, uključujući mobilne aplikacije”.

U tački 55 tačka na kraju teksta zamjenjuje se tačka-zarezom i dodaje 11 novih tačaka koje glase:
“56) tvrdnja o prihvatljivosti za životnu sredinu je svaka poruka ili izjava koja nije obavezna na osnovu zakona ili propisa Evropske unije, data u bilo kojem obliku uključujući tekstualni, slikovni, grafički ili simbolički prikaz  kao što su oznake, naziv robnih marki, naziv privrednog društva ili proizvoda, u okviru tržišne komunikacije kojom se se navodi ili upućuje da proizvod, kategorija proizvoda, robna marka ili trgovac pozitivno utiče ili uopšte ne utiče na životnu sredinu ili da je manje štetan za životnu sredinu od drugih proizvoda, kategorija proizvoda, robnih marki ili trgovaca ili da je tokom vremena poboljšao svoj uticaj na životnu sredinu;
57) opšta tvrdnja o prihvatljivosti za životnu sredinu je svaka tvrdnja o prihvatljivosti za životnu sredinu u pisanom ili usmenom obliku, uključujući putem audiovizualnih medija, koja nije sadržana u oznaci održivosti i kod koje specifikacija tvrdnje nije jasno i lako uočljivo navedena na istom mediju;
58) oznaka održivosti je svaki dobrovoljni znak povjerenja, znak kvaliteta ili ekvivalentnog znaka, javni ili privatni, kojim se nastoji da se izdvoje i promovišu ekološke i/ili društvene karakteristike proizvoda, postupka ili poslovanja, pri čemu isključuje bilo koju obaveznu oznaku koja se zahtijeva na osnovu zakona ili propisa Evropske unije;
59) program sertifikacije je program verifikacije kojim treća strana potvrđuje da su proizvod, proces ili poslovanje usklađeni sa određenim zahtjevima, koji omogućava upotrebu odgovarajuće oznake održivosti i čiji su uslovi i zahtjevi javno dostupni i ispunjava sljedeće kriterijume:
- program je otvoren pod transparentnim, poštenim i nediskriminatornim uslovima za sve trgovce koji žele i sposobni su da ispune zahtjeve programa;
- zahtjeve programa utvrđuje vlasnik programa uz konsultacije sa relevantnim stručnjacima i zainteresovanim stranama;
- programom se utvrđuju postupci za rješavanje neusklađenosti sa zahtjevima programa i predviđa povlačenje ili suspenzija prava trgovca na upotrebu oznake održivosti u slučaju neusklađenosti sa tim zahtjevima; i
- praćenje usklađenosti trgovca sa zahtjevima programa podliježe objektivnom postupku i sprovodi ga treća strana čija se stručnost i nezavisnost od vlasnika programa i od trgovca zasnivaju na međunarodnim, evropskim ili nacionalnim standardima i postupcima;
60) priznata izuzetna ekološka efikasnost je ekološka efikasnost koja je u skladu sa propisima o zaštiti životne sredine usklađenim sa Regulativom (EZ) br. 66/2010 Evropskog parlamenta i Savjeta ili sa nacionalnim ili regionalnim programima dodjele oznake za životnu sredinu tipa I prema standardu EN ISO 1404 koji su zvanično priznati u državama članicama Evropske unije ili sa najvišim nivoom ekološke efikasnosti u skladu sa drugim primjenjivim pravom Evropske unije;
61) ažuriranje softvera je ažuriranje potrebno radi održavanja usklađenosti robe sa digitalnim elementima, digitalnog sadržaja i digitalnih usluga sa pravilima ovog zakona o saobraznosti robe, uključujući sigurnosno ažuriranje ili ažuriranje funkcionalnosti;
62) ažuriranje softvera za potrebe čl. 84 do 119 ovog zakona, je svako ažuriranje softvera kako je definisano u tački 61 ovog stava, koje je besplatno;  
63) potrošni materijal je svaka komponenta robe koja se redovno troši i koju je potrebno zamijeniti ili dopuniti kako bi roba funkcionisala na predviđeni način;
64) komercijalna garancija trajnosti je garancija trajnosti proizvođača iz člana 62 ovog zakona prema kojoj je proizvođač tokom cijelog perioda njenog trajanja neposredno odgovoran potrošaču za popravku ili zamjenu robe u skladu sa pravilima iz čl. 154 do 162 ovog zakona, kad god se pokaže da roba nije trajna;
65) ocjena mogućnosti popravke je ocjena koja izražava mogućnost popravke robe na osnovu usklađenih zahtjeva utvrđenih na nacionalnom, odnosno nivou Evropske unije;
66) prodavac je svako fizičko ili pravno lice koje djeluje, između ostalog, preko drugih lica koja djeluju u njegovo ime ili za njegov račun, u svrhe povezane sa svojom trgovačkom, poslovnom, zanatskom ili profesionalnom djelatnošću u vezi sa ugovorima iz čl. 45 do 83 ovog zakona.”

Poslije stava 1 dodaje se novi stav koji glasi:
“(2) Za potrebe primjene čl. 22a do 22c, člana 214 stav 3 i člana 219a ovog zakona, pojedini izrazi imaju sljedeća značenja:
1) serviser je svako fizičko ili pravno lice koje u okviru svoje trgovačke, poslovne, zanatske ili profesionalne djelatnosti pruža uslugu popravke, uključujući proizvođače i prodavce koji pružaju usluge popravke, kao i druge pružaoce usluga popravke bez obzira da li su nezavisni ili su povezani sa tim proizvođačima ili prodavcima;
2) popravka je jedna ili više radnji sprovedenih radi vraćanja neispravnog proizvoda ili otpada u stanje u kojem ispunjava njegovu namjenu;
3) proizvođač je svako fizičko ili pravno lice koje proizvodi proizvod ili ima proizvod projektovan ili proizveden i stavlja ga na tržište pod svojim imenom ili zaštitnim znakom;
4) ovlašćeni zastunik je svako fizičko ili pravno lice sa sjedištem u Crnoj Gori, koje je dobilo pisano ovlašćenje od proizvođača da djeluje u njegovo ime u vezi sa određenim zadacima koji se odnose na obaveze proizvođača propisne ovim zakonom;
5) uvoznik je svako fizičko ili pravno lice sa sjedištem u Crnoj Gori, koje stavlja proizvod iz treće zemlje na tržište;
6) distributer je svako fizičko ili pravno lice u lancu snabdijevanja, osim proizvođača ili uvoznika, koje isporučuje proizvod na tržište;
7) roba ima značenje utvrđeno u stavu 1 tačka 3 ovog člana, osim vode, gasa, toplotne i električne energije; 
8) obnova je radnja sprovedena radi pripreme, čišćenja, ispitivanja, održavanja i, ako je potrebno, popravke proizvoda ili odbačenog proizvoda kako bi se ponovo uspostavila njegova svojstva ili funkcionalnost u okviru predviđene upotrebe i raspona svojstava koji su izvorno osmišljeni u fazi oblikovanja u vrijeme stavljanja predmeta na tržište;
9) zahtjevi u pogledu mogućnosti popravke su zahtjevi utvrđeni na osnovu propisa iz člana 22a stav 16 ovog zakona, kojima se omogućava popravka robe, uključujući zahtjeve za jednostavnije rastavljanje robe i zahtjeve u pogledu pristupa rezervnim djelovima, informacijama i alatima povezanim sa popravkom koji se primjenjuju na robu ili pojedine sastavne djelove robe.”


Član 3
Poslije člana 22 dodaju se tri nova člana koja glase:

“Obaveza popravke
Član 22a 

(1) Proizvođač je dužan da, na zahtjev potrošača, popravi robu, za koju su i u mjeri u kojoj su, propisima iz stava 15 ovog člana predviđeni zahtjevi u pogledu mogućnosti popravke.
(2) Proizvođač nije dužan da popravi robu ako popravka nije moguća.
(3) Proizvođač može svoju obavezu popravke robe da prenese na treće lice (podugovarača). 
(4) Popravka iz stava 1 ovog člana vrši se na sljedeći način:
1) besplatno ili uz razumnu cijenu;
2) u razumnom roku od trenutka kada je roba predata u fizički posjed proizvođaču, kada je proizvođač primio robu ili kada je potrošač omogućio proizvođaču pristup robi.
(5) Proizvođač može potrošaču, za vrijeme trajanja popravke, besplatno ili uz razumnu naknadu da ustupi na korišćenje zamjensku robu, a ako popravka nije moguća, proizvođač može potrošaču da ponudi obnovljenu robu.
(6) Ako proizvođač iz stava 1 ovog člana, ima sjedište van Crne Gore, obavezu popravke izvršava njegov ovlašćeni zastupnik u Crnoj Gori, a ako proizvođač nema ovlašćenog zastupnika u Crnoj Gori, popravku je dužan da izvrši uvoznik robe, a ako nema ni uvoznika, distributer robe. 
(7) Ovlašćeni zastupnik, uvoznik ili distributer iz stava 6 ovog člana, mogu svoju obavezu popravke robe da prenesu na treće lice (podugovarača).  
(8) Proizvođači koji stavljaju na raspolaganje rezervne djelove i alate za robu iz stava 1 ovog člana dužni su da te rezervne djelove i alate nude po razumnoj cijeni koja ne odvraća potrošača od popravke.
(9) Proizvođači ili, ako je to primjenjivo, ovlašćeni zastupnici, uvoznici ili distributeri koji imaju obavezu popravke u skladu sa ovim članom dužni su da obezbijede potrošačima putem besplatnog pristupa internet stranicamaa pristup informacijama o okvirnim cijenama koje se naplaćuju za uobičajenu popravku robe iz stava 1 ovog člana.   
(10) Proizvođači ne smiju da koriste ugovorne klauzule, hardverske ili softverske tehnike kojima se ometa popravka robe iz stava 1 ovog člana, osim ako je to opravdano legitimnim i objektivnim razlozima, uključujući zaštitu prava intelektualne svojine u skladu sa zakonom i drugim propisom koji su uskladjeni sa zakonom ili propisima Evropske unije. 
(11) Proizvođači naročito ne smiju da sprečavaju nezavisne servisere da upotrebljavaju originalne ili polovne rezervne djelove, kompatibilne rezervne djelove i rezervne djelove proizvedene 3D štampačem, ako su ti djelovi usklađeni sa zakonom i drugim propisom koji su uskladjeni sa zahtjevima utvrđenim zakonom ili na osnovu propisa Evropske unije, uključujući zahtjeve kojima se uređuje bezbjednost proizvoda, ili su u skladu sa pravom intelektualne svojine.     
(12) Odredba stava 11 ovog člana ne utiče na posebne zahtjeve utvrđene propisima iz stava 16 ovog člana, ni odredbe zakona i drugog propisa koji su uskladjeni sa odredbama zakona, odnosno propisa Evropske unije kojima se uređuje zaštita prava intelektualne svojine.
(13) Proizvođači ne smiju da odbiju popravku robe iz stava 1 ovog člana iz razloga jer je prethodnu popravku obavio drugi serviser ili drugo lice.
(14) Ne utičući na obavezu popravke utvrđene ovim članom, potrošač može da zahtijeva popravku od bilo kojeg servisera po svom izboru.
(15) Proizvođač i, ako je primjenjivo, ovlašćeni zastupnik, uvoznik ili distributer dužni su da, tokom trajanja svoje obaveze popravke na osnovu ovog člana, besplatno stave na raspolaganje informacije o uslugama popravke na lako dostupan, jasan i razumljiv način.  
(16) Ministarstvo sačinjava listu nacionalnih propisa o zahtjevima ekodizajna uskladjenih sa propisima Evropske unije kojima su predviđeni zahtjevi u pogledu mogućnosti popravke robe i objavljuje je u “Službenom listu Crne Gore”. 

Evropski obrazac za informacije o popravci
Član 22b

(1) Serviser koji obavlja popravku može potrošaču da dostavi Evropski obrazac za informacije o popravci na trajnom mediju i u razumnom roku od dana podnošenja zahtjeva za popravku, a prije nego se potrošač obaveže ugovorom o pružanju usluge popravke.
(2) Evropski obrazac iz stava 1 ovog člana potrošaču se dostavlja besplatno.
(3) Ako je radi utvrđivanja prirode nesaobraznosti, vrste popravke i procjene cijene popravke potrebna dijagnostička usluga, uključujući fizički pregled ili pregled na daljinu, serviser može potrošaču da naplati opravdane troškove te usluge.
(4) Ne utičući na primjenu odredaba čl. 84 do 134 ovog zakona, serviser je dužan da prethodno obavijesti potrošača o troškovima dijagnostičke usluge.  
(5) Evropski obrazac za informacije o popravci koji se dostavlja potrošaču sadrži, na jasan i razumljiv način, najmanje sljedeće podatke i uslove popravke: 
1) identitet servisera;
2) geografsku adresu na kojoj serviser ima sjedište, broj telefona i adresu elektronske pošte, a ako postoje, druga sredstava online komunikacije koja potrošaču omogućavaju da brzo, efikasno i na pristupačan način stupi u kontakt i komunicira sa serviserom;
3) podatke o robi koju treba popraviti;
4) prirodu nesaobraznosti i vrstu predložene popravke;
5) cijenu popravke ili, ako cijenu nije moguće unaprijed razumno utvrditi, način njenog obračuna i najviši iznos cijene popravke;
6) vrijeme potrebno za popravku;
7) podatke o dostupnosti privremene zamjenske robe za vrijeme trajanja popravke i eventualnim troškovima njenog korišćenja za potrošača;
8) mjesto na kojem potrošač predaje robu radi popravke;
9) ako je to primjenjivo, podatke o dodatnim uslugama koje nudi serviser, kao što su preuzimanje, ugradnja ili prevoz kao i troškove tih usluga za potrošača, ako postoje;
10)  period važenja Evropskog obrasca za informacije o popravci;
11)  dodatne informacije, prema potrebi.
(6) Serviser ne smije da mijenja uslove popravke navedene u Evropskom obrascu za informacije o popravci tokom perioda od 30 kalendarskih dana od datuma dostavljanja obrasca potrošaču, osim ako serviser i potrošač dogovore duži period njegovog važenja. 
(7) Ako potrošač u periodu važenja Evropskog obrasca za informacije o popravci prihvati uslove navedene u tom obrascu, serviser je dužan da izvrši uslugu popravke pod tim uslovima.
(8) Ako je serviser dostavio potrošaču uredno popunjen i tačan Evropski obrazac za informacije o popravci, smatra se da je ispunio sljedeće zahtjeve u pogledu obavještavanja o:
· glavnim karakteristikama usluge popravke utvrđene u članu 86 stav 1 tačka 1 i člana 93 stav 3 tačka 1 ovog zakona i člana 25 stav 1 tačka 10 Zakona o uslugama;
· identitetu servisera i kontakt podacima iz člana 86 stav 1 tačka 2 i člana 93 stav 3 tač. 2 i 3 ovog zakona i člana 25 stav 1 tačka 1 Zakona o uslugama i člana 7 stav 1 tač. 1, 2 i 3 Zakona o elektronskoj trgovini;
· cijeni utvrđenoj u članu 86 stav 1 tačka 3 i članu 93 stav 3 tačka 5 ovog zakona i člana 25 stav 1 tačka 9 i stav 3 tačka 1 Zakona o uslugama;
· načinu izvršenja i vremenu potrebnom za obavljanje usluge popravke utvrđene u članu 86 stav 1 tačka 4 i članu 93 stav 3 tačka 7 ovog zakona. 
(9) Izgled i sadržaj Evropskog obrasca za informacije o popravci propisuje Ministarstvo.



Član 22c 

(1) Odredbe čl. 22a i 22b ovog zakona primjenjuju se u slučajevima kada se nesaobraznost na robi koju je potrošač kupio pojavi ili postane očigledna nakon isteka rokova odgovornosti trgovca za saobraznost robe iz člana 51 ovog zakona.
(2) Odredbe čl. 22a i 22b ovog zakona primjenjuju se isključivo na robu za koju su i u mjeri u kojoj su u nacionalnim propisa o zahtjevima ekodizajna uskladjenih sa propisima Evropske unije iz člana 22a stav 16 ovog zakona predviđeni zahtjevi u pogledu mogućnosti popravke.”

Član 4 

U članu 48 stav 1 tačka 4 riječ “kvalitet” zamjenjuje se riječju “svojstva”, a poslije riječi “trajnost” dodaju se zarez i riječi: “mogućnost popravke”.  
Član 5 

U članu 51 poslije stava 8 dodaje se novi stav koji glasi:
(9) Ako se, u skladu sa članom 53 stav 2 ovog zakona, nesaobraznost otklanja popravkom, rok odgovornosti za saobraznost produžava se jednom u 12 mjeseci.“
Dosadašnji stav 9 postaje stav 10. 

Član 6

U članu 53 poslije stava 3 dodaje se novi stav koji glasi: 
“(4) Prije otklanjanja nesaobraznosti, trgovac je dužan da obavijesti potrošača o njegovom pravu da izabere između popravke i zamjene, kao i o mogućem produženju roka odgovornosti za saobraznost iz člana 51 stav 9 ovog zakona.

U stavu 5 tačka 1 riječi: “st. 2 i 3” zamjenjuju se riječima: “st. 4 i 5”, a riječi: “stavom 4” zamjenjuju se riječima: “stavom 5”.  

Dosadašnji st. 4 do 9 postaju st. 5 do 10.  


Član 7
U članu 54 poslije stava 1 dodaju se dva nova stava koja glase:
“(2) Tokom popravke, u zavisnosti od posebnosti odgovarajuće kategorije robe, a naročito potrebe potrošača za trajnu dostupnost robe, trgovac može potrošaču besplatno da ponudi zamjensku robu, uključujući obnovljenu robu. 
(3) Prodavac može, na izričit zahtjev potrošaču dati obnovljenu robu kako bi ispunio svoju obavezu zamjene robe.“
U stavu 6 riječi: “stava 5” zamjenjuju se riječima: “stava 7”. 
Dosadašnji st. 2 do 6 postaju st. 4 do 8. 
Član 8

U članu 55 i u članu 57 stav 6 riječi: “stav 5” zamjenjuju se riječima “stav 6”.

Član 9

U članu 58 stav 3 riječi: “stav 5” zamjenjuju se riječima: “stav 6”. 
U stavu 4 riječi: “st. 5 do 9” zamjenjuju se riječima: “stav 3 i st. 6 do 9”. 

Član 10 
U članu 85 stav 1 tačka 4 poslije riječi “uslugama” dodaju se riječi: “koje nisu obuhvaćene odredbama ovog zakona utvrđenim u stavu 2 ovog člana.”
Poslije stava 1 dodaje se novi stav koji glasi:
“(2) Na ugovore na daljinu zaključene između potrošača i trgovca radi pružanja finansijskih usluga primjenjuju se odredbe člana 3, člana 4 stav 5, člana 7, člana 84 tačka 1, člana 87 stav 1, čl. 90 do 92, čl. 104 i 112a i čl. 120 do 134 ovog zakona.”
Član 11 

U članu 86 stav 1 tačka 5 mijenja se i glasi:
“5)  postojanju zakonom utvrđene odgovornosti za saobraznost robe i njene osnovne elemente, uključujući minimalni rok trajanja od dvije godine utvrđen u čl. 45 do 83 ovog zakona, na lako uočljiv način korišćenjem usklađenog obavještenja iz Sprovedbene Regulative Komisije (EU) br. 2025/1960;”.
Poslije tačke 5 dodaju se četiri nove tačke koje glase:
“5a) ako proizvođač nudi potrošaču komercijalnu garanciju trajnosti bez dodatnih troškova, koja obuhvata robu u cjelosti i traje duže od dvije godine i stavi na raspolaganje trgovcu informacije da roba ima tu garanciju, njeno trajanje i o postojanju zakonom utvrđene odgovornosti za saobraznost robe, na lako uočljiv način korišćenjem usklađene oznake iz Sprovedbene Regulative Komisije (EU) broj 2025/1960;
5b) postojanju zakonom utvrđene odgovornosti za saobraznost digitalnog sadržaja i digitalne usluge;
5c) ako je to primjenjivo, podacima o postojanju i uslovima postprodajnih usluga i komercijalnih garancija;
5d) minimalnom periodu izraženom u trajanju ili upućivanjem na datum, tokom kojeg proizvođač ili pružalac usluge obezbjeđuje ažuriranje softvera kada se radi o robi sa digitalnim elementima, digitalnom sadržaju i digitalnim uslugama, ako proizvođač ili pružalac usluge stavlja na raspolaganje te informacije trgovcu;”.
U tački 10 tačka na kraju teksta zamjenjuje se tačkom - zarez i dodaju dvije nove tačke koja glase:
“11) ako je to primjenjivo, ocjeni mogućnosti popravke robe;
12) dostupnosti, načinu i troškovima naručivanja rezervnih djelova potrebnih za održavanje saobraznosti robe i dostupnosti uputstva za popravku i održavanje, kao i o ograničenjima popravke, ako tačka 11 ovog stava nije primjenjiva i pod uslovom da proizvođač stavi te informacije na raspolaganju trgovcu.”

Član 12

U članu 93 stav 3 tačka 7 mijenja se i glasi:
“7) načinu plaćanja, isporuke, uključujući isporuku prihvatljivu za životnu sredinu, ako je dostupna, izvršenju, roku do kojeg se trgovac obavezuje da isporuči robu ili izvrši uslugu i, ako je to primjenjivo, postupku koji trgovac primjenjuje za rješavanje prigovora potrošača;”
U tački 8 poslije riječi: ”prava na jednostrani raskid ugovora” dodaju se riječi: “u skladu sa čl.110 do 112a ovog zakona”. 
Tačka 12 mijenja se i glasi:
“12) postojanju zakonom utvrđene odgovornosti za saobraznost robe i glavnim elementima te garancije, uključujući njeno mimimalno trajanje od dvije godine kako je to predviđeno u čl. 45 do 83 ovog zakona, na lako uočljiv način korišćenjem usklađenog obavještenja iz Sprovedbene Regulative Komisije (EU) br. 2025/1960;”.
Poslije tačke 12 dodaju se tri nove tačke koje glase:
“12a)    postojanju komercijalne garancije trajnosti, njenom trajanju kao i napomenu o zakonom utvrđenoj odgovornosti za saobraznost robe, na lako uočljiv način korišćenjem uskađenog obavještenja iz Sprovedbene Regulative  Komisije (EU) broj 2025/1960, ako proizvođač nudi potrošaču komercijalnu garanciju trajnosti bez dodatnih troškova, koja obuhvata robu u cjelosti i traje duže od dvije godine i stavi te informacije na raspolaganje trgovcu; 
    12b) postojanju zakonom utvrđene odgovornosti za saobraznost digitalnog sadržaja i digitalne usluge;
12c) minimalnom periodu, izraženom vremenskim trajanjem ili upućivanjem na datum, tokom kojeg proizvođač ili pružalac usluge obezbjeđuje ažuriranje softvera kada se radi o robi sa digitalnim elementima, digitalnom sadržaju i digitalnim uslugama, ako proizvođač ili pružalac usluge stavlja na raspolaganje takve informacije trgovcu;”
U tački 20 tačka na kraju teksta zamjenjuje se tačkom – zarez i dodaju dvije nove tačke koje glase:
“21) ako je primjenjivo, ocjeni mogućnosti popravke robe;
22), dostupnosti i načinu naručivanja rezervnih djelova potrebnih za održavanje saobraznosti robe, procijenjenim troškovima njihovog naručivanja, dostupnosti uputstva za popravku i održavanje, kao i ograničenjima popravke, ako tačka 21 ovog stava nije primjenjiva i ako proizvođač stavi tu informaciju na raspolaganju trgovcu.”

Član 13
                                       
U članu 105 stav 1 mijenja se i glasi:
“(1) Ako ugovorom zaključenim na daljinu elektronskim putem kojih potrošač preuzima obavezu plaćanja, trgovac je dužan da potrošača jasno i na lako uočljiv način obavijesti, i to neposredno prije naručivanja, o podacima iz člana 93 stav 3 tač. 1, 5, 12a, 15 i 16 ovog zakona.”
Član 14

Poslije člana 112 dodaje se novi član koji glasi:

“Pravo na jednostrani raskid ugovora na daljinu zaključenih putem online interface-a
Član 112a

(1) Trgovac je dužan da obezbijedi potrošaču da može jednostrano da raskine ugovor na daljinu zaključen putem online interface-a korišćenjem funkcije za raskid ugovora. 
(2) Funkcija za raskid ugovora iz stava 1 ovog člana, označava se riječima “raskid ugovora” ili drugom odgovarajućom nedvosmislenom formulacijom koja je lako čitljiva. 
(3) Funkcija za raskid ugovora mora da bude stalno dostupna tokom roka za jednostrani raskid ugovora i istaknuta na online interface-u na lako uočljiv način i lako dostupan potrošaču.
(4) Funkcija za raskid ugovora mora da omogući potrošaču da elektronskim putem pošalje trgovcu izjavu o jednostranom raskidu ugovora, kojom ga obavještava da raskida ugovor. 
(5) Izjava o jednostranom raskidu ugovora mora da omogući potrošaču da lako dostavi ili potvrdi informacije o svom imenu, pojedinostima o ugovoru koji raskida, kao i podatke o elektronskom sredstvu putem kojeg će mu biti dostavljena potvrda o raskidu ugovora.
(6) Trgovac je dužan da obezbijedi da, nakon popunjavanja izjave o jednostranom raskidu ugovora elektronskim putem u skladu sa stavom 4 ovog člana, potrošač može da pošalje tu izjavu korišćenjem funkcije za potvrdu, koja mora da bude lako čitljiva i označena riječima “Potvrda raskida” ili drugom odgovarajućom nedvosmislenom formulacijom. 
(7) Nakon što potrošač aktivira funkciju za potvrdu, trgovac je dužan da bez odlaganja dostavi potrošaču potvrdu o prijemu izjave o jednostranom raskidu ugovora na trajnom mediju, uključujući sadržaj izjave i datum i vrijeme podnošenja.  
(8) Smatra se da je potrošač ostvario pravo na jednostrani raskid ugovora u roku za raskid ugovora, ako je prije isteka tog roka elektronskim putem podnio izjavu o jednostranom raskidu u skladu sa ovim članom.” 
Član 15

Čl. 120 do 134 mijenjaju se i glase:
“Zaključivanje ugovora o finansijskim uslugama zaključenim na daljinu
Član 120 

(1) Ugovor o finansijskim uslugama zaključen na daljinu, u smislu ovog zakona, je ugovor između trgovca i potrošača, čiji je predmet pružanje finansijskih usluga u okviru organizovanog programa prodaje proizvoda na daljinu trgovca koji, prije i u vrijeme zaključivanja ugovora, isključivo koristi jedno ili više sredstava komunikacije na daljinu. 
(2) Ako se ugovor iz stava 1 ovog člana sastoji od početnog ugovora o pružanju usluga, nakon kojeg se potrošaču pruža niz uzastopnih ili pojedinačnih usluga iste vrste koje se pružaju tokom perioda, odredbe člana 85 stav 2 i čl. 121 do 134 ovog zakona primjenjuju se samo na početni ugovor.  
(3) Ako za pružanje usluga nije zaključen početni ugovor, a iste ugovorne strane pružaju, odnosno koriste uzastopne ili pojedinačne usluge iste vrste tokom određenog perioda, odredbe čl. 121 do 134 ovog zakona primjenjuju se samo na prvu uslugu.  
(4) Ako se usluga iste vrste ne pruža duže od godinu dana, sljedeća usluga smatra se prvom uslugom u novom nizu usluga na koju se primjenjuju odredbe čl. 121 do 134 ovog zakona.

Prethodno obavještenje
Član 121
(1) Trgovac je dužan da dostavi potrošaču, u primjerenom roku prije nego ugovor na daljinu ili bilo koja odgovarajuća ponuda postanu obavezujući za potrošača,  jasno i razumljivo, sljedeće informacije:
1) identitet i pretežnu djelatnost trgovca, a ako je primjenjivo, identitet i pretežnu djelatnost trgovca u čije ime nastupa;
2) geografsku adresu na kojoj trgovac ima sjedište, broj telefona i adresu elektronske pošte ili podatke o bilo kojem drugom sredstvu komunikacije koje nudi trgovac i koje omogućava potrošaču da brzo stupi u kontakt sa trgovcem, efikasno komunicira sa njim i sačuva pisanu komunikaciju sa trgovcem na trajnom mediju, kao i ako je primjenjivo, iste informacije za trgovca u čije ime nastupa;
3) podatke za kontakt putem kojih potrošač može da podnese reklamaciju trgovcu i, ako je primjenjivo, trgovcu u čije ime nastupa;
4) ako je trgovac upisan u Centralni registar privrednih i drugih subjekata ili drugi registar, naziv registra, registarski broj ili drugi identifikacioni podatak pod kojim je upisan u registar;
5) ako se za obavljanje djelatnosti trgovca zahtijeva odobrenje nadležnog organa, naziv, adresu, internet stranicu i druge kontakt podatke tog organa;
6) opis glavnih karakteristika finansijske usluge;
7) ukupnu cijenu koju potrošač treba da plati trgovcu za finansijsku uslugu, uključujući sve povezane naknade, takse i druge troškove, kao i poreze plaćene preko trgovca ili, ako tačnu cijenu nije moguće unaprijed utvrditi, način njenog obračuna koji potrošač može da provjeri;
8) ako je to primjenjivo, informacije o posljedicama kašnjenja ili neizvršavanja obaveza plaćanja;
    9) ako je primjenjivo, informaciju da je cijena personalizovana na osnovu automatizovanog donošenja odluka; 
   10) ako je primjenjivo, infromaciju da je finansijska usluga povezana sa instrumentima koji zbog svojih karakteristika ili poslova koje treba sprovesti nose poseban rizik ili instrumentima čija vrijednost zavisi od promjena na finansijskim tržištima koje su van kontrole trgovca, uz napomenu da dosadašnje poslovanje nije pokazatelj budućeg;
11)  da mogu da postoje drugi porezi i/ili troškovi koji se ne plaćaju preko trgovca, odnosno koje ne nameće trgovac;
12)  period važenja informacija koje se dostavljaju u skladu sa ovim stavom;
13)  način plaćanja i izvršenja usluge;
14)  svaki specifični dodatni trošak za potrošača povezan sa upotrebom sredstva komunikacije na daljinu, ako se takav dodatni trošak naplaćuje;
15)  ako su ekološki ili društveni aspekti uključeni u strategiju finansijske usluge, informacije o svim ekološkim ili društvenim ciljevima koji se nastoje ostvariti finansijskom uslugom;
16)  o postojanju odnosno nepostojanju prava na jednostrani raskid ugovora, a ako to pravo postoji, informacije o uslovima i roku za raskid, uključujući iznos koji potrošač može biti dužan da plati, kao i o posljedicama neostvarivanja tog prava;
17)  minimalno trajanje ugovora na daljinu u slučaju finansijskih usluga koje se pružaju trajno, odnosno sa ponavljanjima;
18)  o svim pravima ugovornih strana na prijevremeni ili jednostrani otkaz ugovora na osnovu uslova iz ugovora na daljinu, uključujući pravne posljedice raskida koje proizlaze iz ugovora;
19)  praktična uputstva i postupke za ostvarivanje prava na jednostrani raskid ugovora u skladu sa ovim članom, uključujući broj telefona trgovca, adresu elektronske pošte ili druga sredstva komunikacije putem kojih se može dostaviti izjava o jednostranom raskidu ugovora, a za ugovore o finansijskim uslugama zaključene putem online interface-a, informacije o postojanju i mjestu na kojem se nalazi funkcija za raskid ugovora iz člana 112a ovog zakona;
20)  sve ugovorne odredbe o mjerodavnom pravu koje se primjenjuje na ugovor na daljinu i/ili o nadležnom sudu;
21)  o jeziku na kojem su sačinjeni ugovor i prethodne informacije iz ovog člana, kao i informacije o jeziku na kojem će ili odnosno jezike na kojima će trgovac uz pristanak potrošača komunicirati sa potrošačem tokom važenja ugovora na daljinu;
22)  ako je primjenjivo, o mogućnosti upotrebe mehanizma za vansudsko rješavanje sporova i nadknade štete, kojima trgovac podliježe i način pristupa tom mehanizmu;
23)  postojanje garantnog fonda ili drugih mehanizama kompenzacije, koji nisu obuhvaćeni zakonom kojima se uređuje zaštita depozita, odnosno sistem naknade štete za investitore. 
      (2) Ako su finansijske usluge na daljinu namijenjene potrošačima u Crnoj Gori,    informacije iz stave 1 ovog člana moraju biti napisana na crnogorskom jeziku. 
(3) Ako se informacije iz stava 1 ovog člana potrošaču dostave u roku kraćem od jednog dana prije nego se potrošač obaveže ugovorom na daljinu, trgovac je dužan da potrošaču na trajnom mediju dostavi napomenu o pravu na jednostrani raskid ugovora na daljinu i načinu ostvarivanja tog prava u skladu sa čl.127 do 134 ovog zakona u roku od jednog do sedam dana od dana zaključenja ugovora na daljinu.

Komunikacija putem telefona
Član 122

(1) Ako se komunikacija sa potrošačem odvija putem telefona, trgovac je dužan da na početku komunikacije navede svoj identitet i komercijalnu svrhu poziva. 
(2) Ako se poziv putem telefona snima ili bi se mogao snimati, trgovac je dužan da o tome obavijesti potrošača.
(3) Izuzetno od člana 121 stav 1 ovog zakona, u slučaju komunikacije putem telefona, ako potrošač izričito pristane na to, trgovac može prije nego se potrošač obaveže ugovorom na daljinu, potrošaču da pruži samo informacije iz člana 121 stav 1, tač. 1, 6, 7, 11 i 16 ovog zakona. 
(4) U slučaju iz stava 3 ovog člana trgovac je dužan da potrošača obavijesti o prirodi i dostupnosti drugih informacija iz člana 121 stav 1 ovog zakona, kao i da mu te informacije dostavi na trajnom mediju odmah nakon zaključenja ugovora na daljinu.

Oblik prethodnog obavještenja
Član 123

(1) Obavještenje iz člana 121 stav 1 ovog zakona, trgovac je dužan da potrošaču dostavi na trajnom mediju i na lako čitljiv način.
(2) Na zahtjev potrošača, obavještenje iz člana 121 stav 1 ovog zakona potrošaču trgovac je dužan da dostavi u obliku koji je primjeren i pristupačan potrošačima sa invaliditetom, uključujući potrošače sa oštećenjem vida. 


Strukturiranje prethodnog obavještenja
Član 124
   
(1) Trgovac može da strukturira informacije iz člana 121 stav 1 ovog zakona na više nivoa kada se pružaju elektronskim sredstvima, osim informacija iz člana 121 stav 1 tač. 1, 6, 7, 11 i 16 ovog zakona. 
(2) U slučaju iz stava 1 ovog člana, trgovac mora da omogući da se informacije iz člana 121 stav 1 ovog zakona pregledaju, prime i odštampaju kao jedinstven dokument.
(3) Trgovac je dužan da obezbijedi da se potrošaču prije zaključenja ugovora na daljinu daju sve prethodne informacije iz člana 121 stav 1 ovog zakona. 


Posebna pravila prethodnog obavještenja
Član 125

(1) Ako zakon koji je usklađen sa pravnom tekovinom Evropske unije ili Regulativa Evropske unije kojima se uređuju određene finansijske usluge utvrđuje pravila o obavještenjima koja se dostavljaju potrošaču prije zaključenja ugovora o finansijskim uslugama, na te finansijske usluge primjenjivaće se samo ta pravila, bez obzira na stepen njihove detaljnosti, osim ako je tim zakonom ili Regulativom Evropske unije drukčije određeno. 
(2) Ako zakonom ili Regulativom Evropske unije iz stava 1 ovog člana nijesu uređena pravila o obavještavanju o pravu na jednostrani raskid ugovora, trgovac je dužan da obavijesti potrošača o postojanju ili nepostojanju tog prava u skladu sa članom 121 stav 1 tačka 16 ovog zakona.







Teret dokazivanja
Član 126
 
Teret dokazivanja u pogledu ispunjavanja zahtjeva u vezi obavještavanja u skladu sa čl. 121 do 125 ovog zakona je na trgovcu.  


Pravo na jednostrani raskid ugovora
Član 127
(1) Potrošač ima pravo da, bez navođenja razloga i bez bilo kakvih troškova ili drugih sankcija, u roku od 14 kalendarskih dana jednostrano raskine ugovor o finansijskim uslugama zaključen na daljinu, odnosno u roku od 30 kalendarskih dana u slučaju ugovora o dobrovoljnom penzijskom osiguranju zaključenom na daljinu.
(2) Rok za jednostrani raskid ugovora iz stava 1 ovog člana počinje da teče od dana zaključenja ugovora na daljinu ili od dana kada je potrošač primio uslove ugovora i obavještenja u skladu sa čl. 121 do 125 ovog zakona, ako je taj dan nastupio nakon zaključenja ugovora.
(3) Ako potrošač nije primio uslove ugovora i obavještenja u skladu sa čl. 121 do 125 ovog zakona, rok za jednostrani raskid ugovora ističe nakon 12 mjeseci i 14 dana od dana zaključenja ugovora na daljinu.
(4) Odredba stava 3 ovog člana ne primjenjuje se ako potrošač nije obaviješten o pravu na jednostrani raskid ugovora u skladu sa članom 121 stav 1 tačka 16 ovog zakona. 
(5) Smatra se da je potrošač ostvario pravo na jednostrani raskid ugovora u roku iz st. 1 do 4 ovog člana, ako je prije isteka tog roka poslao obavještenje o ostvarivanju prava na jednostrani raskid ugovora.

Izuzeci od prava na jednostrani raskid ugovora
Član 128 

Pravo na jednostrani raskid ugovora iz člana 127 ovog zakona ne primjenjuje se na:
1) finansijske usluge namijenjene potrošačima čija cijena zavisi od fluktuacija na finansijskim tržištima koje su van kontrole trgovca, a koja mogu nastupiti tokom roka za jednostrani raskid ugovora, kao što su, usluge povezane sa kupoprodajom strane valute, instrumentima tržišta novca, prenosivim hartijama od vrijednosti, udjelom u subjektu za zajednička ulaganja, finansijskim terminskim ugovorima, uključujući jednakovrijedne instrumente sa namirenjem u gotovini, terminskim ugovorima o kamatnoj stopi, zamjenama kamatnih stopa, valuta i vlasničkih udjela, opcijama za sticanje ili raspolaganje sa nekim od tih instrumenata, uključujući jednakovrijedne instrumente sa namirenjem u gotovini, uključujući naročito opcije na valute i kamatne stope;
2) polise osiguranja putovanja i prtljaga odnosno slične kratkoročne polise osiguranja, sa trajanjem kraćim od mjesec dana;
3) ugovore koji su obje ugovorne strane u potpunosti izvršile na izričit zahtjev potrošača prije ostvarivanja prava potrošača na jednostrani raskid ugovora.

Uticaj jednostranog raskida ugovora na povezane ugovore
Član 129

 (1) Ako prateću uslugu povezanu sa ugovorom o finansijskim uslugama zaključenim na daljinu pruža trgovac ili treće lice na osnovu ugovora sa trgovcem, raskidom ugovora o finansijskoj usluzi raskida se i povezani ugovor o tim pratećim uslugama.
(2) U slučaju iz stava 1 ovog člana, potrošač ne može da snosi nikakve troškove raskida tog povezanog ugovora. 


Posebna pravila o jednostranom raskidu ugovora
Član 130
(1) Ako zakon koji je usklađen sa pravnom tekovinom Evropske unije ili Regulativa Evropske unije kojima se uređuju određene finansijske usluge utvrđuje pravila o pravu na jednostrani raskid ugovora, na te se finansijske usluge primjenjuju ta pravila o pravu na jednostrani raskid ugovora, ako tim zakonom, odnosno Regulativom Evropske unije nije drukčije određeno. 
(2) Ako se zakonom ili Regulativom Evropske unije iz stava 1 ovog člana, državama članicama daje pravo izbora između prava na jednostrani raskid ugovora ili druge mogućnosti, kao što je rok za razmatranje, na te finansijske usluge primjenjuju se samo odgovarajuća pravila tog zakona odnosno Regulative, osim ako je njima drukčije određeno.

Uticaj na opšta pravila ugovornog prava
Član 131 

Odredbama čl. 127 do 130 ovog zakona ne dovode se u pitanje opšta pravila ugovornog prava kojima se uređuju rokovi prije čijeg isteka izvršenje ugovora ne može da započne. 

Posljedice jednostranog raskida ugovora
Član 132
 (1) Ako potrošač ostvari pravo na jednostrani raskid ugovora na osnovu člana 127 ovog zakona, trgovac može da naplati samo uslugu koju mu je stvarno pružio u skladu sa ugovorom zaključenim na daljinu, a potrošač je dužan da tu uslugu plati bez nepotrebnog odlaganja. 
(2) Iznos koji je potrošač dužan da plati na osnovu stava 1 ovog člana, ne smije biti veći od iznosa koji je srazmjeran obimu pružene usluge u odnosu na ukupnu vrijednost ugovora zaključenog na daljinu i ni u kojem slučaju ne smije biti u visini koja bi se mogla smatrati sankcijom.
(3) U slučaju jednostranog raskida ugovora o osiguranju zaključenog na daljinu, potrošač nije dužan da plati bilo koji iznos. 
(4) Trgovac nema pravo da zahtijeva od potrošača bilo kakvo plaćanje na osnovu ovog člana, ako ne može da dokaže da je potrošača uredno obavijestio o iznosu obaveze plaćanja u skladu sa članom 121 stav 1 tačka 16 ovog zakona. 
(5) Trgovac nema pravo da zahtijeva od potrošača bilo kakvo plaćanje na osnovu ovog člana, i ako dokaže da je potrošač primio obavještenje iz člana 121 stav 1 tačka 16 ovog zakona, ako je započeo sa izvršenjem ugovora prije isteka roka za jednostrani raskid ugovora predviđen u članu 127 ovog zakona bez zahtjeva potrošača.
(6) U slučaju jednostranog raskida ugovora od strane potrošača, trgovac je dužan da, bez nepotrebnog odlaganja i najkasnije u roku od 30 kalendarskih dana od dana prijema obavještenja o raskidu ugovora vrati potrošaču sve iznose koje je od njega primio na osnovu ugovora zaključenog na daljinu, osim iznosa iz stava 1 ovog člana. 
(7) U slučaju jednostranog raskida ugovora od strane potrošača, potrošač je dužan da, bez nepotrebnog odlaganja i najkasnije u roku od 30 kalendarskih dana od dana raskida ugovora, vrati trgovcu sve iznose koje je od njega primio na osnovu ugovora zaključenog na daljinu.
     
Odgovarajuća objašnjenja
Član 133

(1) Trgovac je dužan da, prije zaključenja ugovora, besplatno pruži potrošaču odgovarajuće informacije o predloženim ugovorima o finansijskim uslugama na osnovu kojih će potrošač biti u mogućnosti da procijeni da li su predloženi ugovor i popratne usluge prilagođene njegovim potrebama i finansijskoj situaciji.
(2) Informacije iz stava 1 ovog člana, naročito uključuju:
1) obavezne predugovorne informacije;
2) bitne karakteristike predloženog ugovora, uključujući moguće popratne usluge;
3) posebni uticaj koji predloženi ugovor može imati na potrošača, uključujući, ako je to primjenjivo, posljedice neispunjenja obaveze plaćanja ili kašnjenja u plaćanju od strane potrošača.
(3) Informacije iz stava 1 ovog člana moraju biti jasne i razumljive i dostavljene potrošaču na trajnom mediju.
(4) Ako trgovac koristi online alate, potrošač ima pravo da zatraži i dobije pomoć fizičkog lica u predugovornoj fazi, a u opravdanim slučajevima i nakon zaključenja ugovora na daljinu, na istom jeziku na kojem su predugovorne informacije pružene u skladu sa članom 121 stav 1 ovog zakona. 
(5) Teret dokazivanja o ispunjavanju zahtjeva u pogledu pružanja odgovarajućih informacija iz ovog člana je na trgovcu.
(6) Ako zakon koji je usklađen sa pravnom tekovinom Evropske unije ili Regulativa Evropske unije kojima se uređuju određene finansijske usluge utvrđuje pravila o odgovarajućim informacijama koje je potrebno pružiti potrošaču, na te finansijske usluge primjenjuju se ta pravila, osim ako je tim zakonom ili Regulativom Evropske unije drukčije određeno. 

Dodatna zaštita u pogledu online interface-a
Član 134

(1) Ne dovodeći u pitanje odredbe ovog zakona kojima se uređuje nepoštena poslovna praksa i odredbe zakona kojim se uređuje zaštita ličnih podataka, trgovac je dužan da prilikom zaključenja ugovora o finansijskim uslugama na daljinu, online interface organizuje i sa njim upravlja na način kojim se potrošači koji koriste njegove usluge ne obmanjuju, ni sa njima manipuliše, kao ni na način kojim se bitno narušava ili ugrožava sposobnost potrošača da donose slobodne i informisane odluke. 
(2) Trgovac ne smije da primjenjuje praksu: 
1) većeg isticanja određenih izbora pri traženju odluke od potrošača koji koristi njegove usluge;
2) ponavljanja traženja od potrošača koji koristi njegove usluge da izabere određenu opciju koju je već odabrao, naročito isticanjem iskačućih prozora koji ometaju korisničko iskustvo; 
3) otežavanja postupka otkazivanja usluge u odnosu na postupak pretplate na tu uslugu.“

Član 16

U članu 157 stav 2 tačka 2 mijenja se i glasi:
“2) osnovne karakteristike proizvoda kao što su njegova dostupnost, pogodnosti, rizici, način izrade, sastav, ekološke ili društvene karakteristike, dodaci koji prate proizvod, aspekti cirkularnosti kao što su trajnost, mogućnost popravki ili recikliranja, usluge za korisnike koje se pružaju nakon prodaje i postupanje po prigovorima potrošača, način i datum proizvodnje odnosno nabavke, isporuka, spremnost za upotrebu, korišćenje, količina, specifikacija, geografsko odnosno tržišno porijeklo, rezultati koji se očekuju od njegove upotrebe, odnosno rezultati i bitne karakteristike ispitivanja ili provjera sprovedenih na proizvodu;”.
U stavu 3 tačka 3 tačka na kraju teksta zamjenjuje se tačkom – zarez i dodaju dvije nove tačke koje glase:
“4) iznošenje tvrdnje o prihvatljivosti za životnu sredinu u vezi sa budućim uticajem proizvoda ili poslovanja na životnu sredinu bez jasnih, objektivnih, javno dostupnih i provjerljivih obaveza utvrđenih u detaljnom i realnom planu sprovođenja koji uključuje mjerljive i vremenski ograničene ciljeve i druge relevantne elemente potrebne za podršku njegovog sprovođenja, kao što je raspodjela resursa, i koji redovno provjerava stručna treća strana i čiji se rezultati provjera stavljaju na raspolaganje potrošačima;
5) oglašavanje pogodnosti za potrošače koje nijesu relevantne i ne proizilaze ni iz jedne karakteristike proizvoda ili poslovanja.” 

Član 17
U članu 158 poslije stava 7 dodaje se novi stav koji glasi:
“(8) Ako trgovac pruža uslugu u okviru koje se vrši poređenje proizvoda i potrošaču pruža informacije o ekološkim ili društvenim karakteristikama ili aspektima kružnosti, kao što su trajnost, mogućnost popravki ili recikliranja, o proizvodima ili dobavljačima tih proizvoda, bitnim se smatraju informacije o metodi poređenja, proizvodima koji su predmet poređenja i dobavljačima tih proizvoda, kao i mjerama uspostavljenim radi obezbjeđivanja ažuriranja tih informacija.”                                                          
                                                             


Član 18
U članu 159 stav 1 poslije tačke 2 dodaje se nova tačka koja glasi: 
“2a) isticanje oznake održivosti koja nije zasnovana na programu sertifikacije ili nije utvrđena od nadležnog javnog tijela;”.

Poslije tačke 4 dodaju se tri nove tačke koje glase: 
“4a) iznošenje opšte tvrdnje o prihvatljivosti za životnu sredinu, ako trgovac ne može da dokaže priznatu odličnu ekološku efikasnost relevantnu za tu tvrdnju;
4b) iznošenje tvrdnje o prihvatljivosti cijelog proizvoda ili poslovanja trgovca za životnu sredinu kada se odnosi samo na određeni aspekt proizvoda ili na određenu djelatnost poslovanja trgovca;
4c) iznošenje tvrdnje, u vezi sa kompenzacijom emisija gasova sa efektom staklene baste, da proizvod ima neutralan, smanjen ili pozitivan uticaj na životnu sredinu u pogledu emisija gasova sa efektom staklene bašte;”.
Poslije tačke 10 dodaje se nova tačka koja glasi:
“10a) predstavljanje zakonom propisanih zahtjeva koji se primjenjuju na sve proizvode određene kategorije proizvoda na tržištu Evropske unije kao posebne karakteristike ponude trgovca;”.
U tački 27 tačka na kraju teksta zamjenjuje se tačkom-zarez i dodaje sedam novih tačaka koje glase: 
“28) uskraćivanje informacija potrošaču o činjenici da će ažuriranje softvera negativno uticati na funkcionisanje robe sa digitalnim elementima ili na upotrebu digitalnog sadržaja ili digitalnih usluga;
29) predstavljanje ažuriranja softvera kao neophodnog kada se tim ažuriranjem samo poboljšava funkcionalnost;
30) svako tržišno komuniciranje u vezi sa robom koja ima funkciju uvedenu radi ograničenja njene trajnosti, iako su informacije o toj funkciji i njenom uticaju na trajnost robe dostupne trgovcu;   
  31) neistinita tvrdnja da roba u uobičajenim uslovima upotrebe ima određenu trajnost u pogledu vremena ili intenziteta korišćenja;
 32) neistinita tvrdnja da se proizvod može popraviti, iako to nije moguće; 
 33) navođenje potrošača da zamijeni ili dopuni potrošni materijal proizvoda prije nego je to potrebno iz tehničkih razloga; 
 34) uskraćivanje informacija o narušavanju funkcionalnosti robe pri upotrebi potrošnog materijala, rezervnih djelova ili dodataka koji prate proizvod koje nije isporučio izvorni proizvođač, odnosno neistinita tvrdnja da će do takvog narušavanja doći.”.

Član 19
U članu 214 poslije stava 2 dodaje se novi stav koji glasi:
“(3) Ministarstvo je jedinstvena nacionalna kontakt tačka za Evropsku online platformu za popravke iz člana 219a ovog zakona i odgovorno je za:
1) omogućavanje pristupa nacionalnom odjeljku Crne Gore iz člana 219a ovog zakona radi registracije servisera i, ako je to primjenjivo, prodavaca robe koja je bila predmet obnove, kupaca neispravne robe namijenjene za obnovu i inicijativa za popravku u okviru lokalne zajednice;
2) osiguranje usklađenosti sa uslovima za pristup utvrđenim na osnovu člana 219a stav 5 ovog zakona; 
3) pružanje pomoći Evropskoj komisiji u vezi sa funkcionisanjem nacionalnog odjeljka Crne Gore iz člana 219a ovog zakona.”.


Član 20

Poslije člana 219 dodaje se novi član koji glasi:

“Nacionalni odjeljak Evropske online platforme za popravke
Član 219a
(1) Ministarstvo uspostavlja, održava i unapređuje nacionalni odjeljak Crne Gore na Evropskoj online platformi za popravke uspostavljene radi omogućavanja potrošačima da pronađu servisere i, ako je to primjenjivo, prodavce obnovljene robe, kupce neispravne robe za obnovu ili inicijative za popravku u okviru lokalne zajednice.
(2) Nacionalni odjeljak Crne Gore iz stava 1 ovog člana koristi zajednički online interface Evropske online platforme za popravke.
(3) Upotreba nacionalnog odjeljka Crne Gore besplatna je za potrošače, a registracija servisera i, ako je to primjenjivo, prodavca robe koja je bila predmet obnove, kupca neispravne robe za obnovu ili inicijative za popravku u okviru lokalne zajednice, dobrovoljna je i besplatna. 
(4) Nacionalni odjeljak Crne Gore mora da:
· ima funkciju pretraživanja prema vrsti robe, lokacije na kojoj se pružaju usluge popravke, uključujući funkciju prikaza na geografskoj mapi, prekograničnog pružanja usluga, uslovima popravke, uključujući vrijeme potrebno za popravku, dostupnosti privremene zamjenske robe i mjesta na kojem potrošač predaje robu na popravku, dostupnost i uslovi pomoćnih usluga koje nude serviseri, uključujući uklanjanje, ugradnju i prevoz, kao i primjenjivim evropskim ili crnogorskim standardima kvaliteta popravke;
· ako je to primjenjivo, funkciju pretraživanja radi pronalaženja prodavaca robe koja je bila predmet obnove, kupaca neispravne robe za obnovu ili inicijativa za popravku u okviru lokalne zajednice;
· omogući potrošačima da od servisera koji nude tu mogućnost, zatraže Evropski obrazac za informacije o popravci;
· omogući serviserima da redovno ažuriraju kontakt podatke i podatke o uslugama koje pružaju;
· omogući serviserima davanje izjave da se pridržavaju primjenjivih standarda kvaliteta Evropske unije ili Crne Gore;
·  pristup putem nacionalnih online stranica povezanih sa jedinstvenom digitalnom pristupnom tačkom uspostavljenom Regulativom (EU) 2018/1724 Evropskog parlameta i Vijeća;
· osigura pristupačnost licima sa invaliditetom;
· pruža obrasce za kontakt putem kojih korisnici mogu da prijave tehnička pitanja povezana sa funkcionisanjem Evropske online platforme za popravke, kao i netačne informacije koje su pružili serviseri i, ako je to primjenjivo, prodavci robe koja je bila predmet obnove, kupci neispravne robe za obnovu ili inicijative za popravku u okviru lokalne zajednice.
(5) Ministarstvo propisuje uslove za pristup nacionalnom odjeljku Crne Gore radi registracije servisera i, ako je to primjenjivo, prodavaca robe koja je bila predmet obnove, kupaca neispravne robe za obnovu i inicijativa za popravku u okviru lokalne zajednice, kojima se utvrđuje da nacionalna kontakt tačka iz člana 214 stav 3 ovog zakona prethodno odobrava registraciju u nacionalni odjeljak Crne Gore.   
(6) Ministarstvo na svojoj internet stranici na vidljiv način upućuje na nacionalni odjeljak Crne Gore i preduzima druge potrebne mjere radi obavještavanja potrošača, relevantnih subjekata na tržištu i prodavce o dostupnosti Evropske online platforme za popravku.”

                                                  Član 21
U članu 237 uvodna rečenica stava 1 riječ “trgovcu” zamjenjuje se riječima: “subjektu nadzora”.

Poslije tačke 10 dodaje se 12 novih tačaka koje glase:
  “10a) na zahtjev potrošača nije popravio robu, za koju su i u mjeri u kojoj su, propisima iz člana 22a stav 16 ovog zakona, predviđeni zahtjevi u pogledu mogućnosti popravke, na način propisan ovim zakonom (član 22a st. 1, 3, 4, 5, 6 i 7); 
  10b) stavlja na raspolaganje rezervne djelove i alate za robu za koju su i u mjeri u kojoj su, propisima iz člana 22a stav 16 ovog zakona, predviđeni zahtjevi u pogledu mogućnosti popravke, a te rezervne djelove i alate ne nudi po razumnoj cijeni koja ne odvraća potrošača od popravke (član 22a stav 8); 
  10c) putem besplatnih internet stranica potrošačima ne obezbijedi pristup informacijama o okvirnim cijenama koje se naplaćuju za uobičajenu popravku robe za koju su i u mjeri u kojoj su, propisima iz člana 22a stav 16 ovog zakona predviđeni zahtjevi u pogledu mogućnosti popravke (član 22a stav 9);     
  10d) koristi ugovorne klauzule, hardverske ili softverske tehnike kojima se ometa popravka robe za koju su i u mjeri u kojoj su, propisima iz člana 22a stav 16 ovog zakona predviđeni zahtjevi u pogledu mogućnosti popravke, osim ako je to opravdano legitimnim i objektivnim razlozima, uključujući zaštitu prava intelektualne svojine u skladu sa zakonom  i drugim propisima koji su uskladjeni sa zakonom ili propisima Evropske unije (član 22a stav 10);  
  10e) sprečava nezavisne servisere da upotrebljavaju originalne ili polovne rezervne djelove, kompatibilne rezervne djelove i rezervne djelove proizvedene 3D štampačem, ako su ti djelovi usklađeni sa zakonom i drugim propisom koji su uskladjeni sa zahtjevima utvrđenim zakonom ili na osnovu propisa Evropske unije, uključujući zahtjeve kojima se uređuje bezbjednost proizvoda, ili su u skladu sa pravom intelektualne svojine (član 22a stav 11); 
  10f) odbije popravku robe za koju su i u mjeri u kojoj su, propisima iz člana 22a stav 16 ovog zakona predviđeni zahtjevi u pogledu mogućnosti popravke, iz razloga jer je prethodnu popravku obavio drugi serviser ili drugo lice (član 22a stav 13);
  10g) tokom trajanja svoje obaveze popravke u skladu sa ovim zakonom, ne stavi besplatno na raspolaganje informacije o uslugama popravke na lako dostupan, jasan i razumljiv način  (član 22a stav 15);
  10h) dostavlja potrošaču Evropski obrazac za informacije o popravci na način, u roku i pod uslovima suprotno ovom zakonu (član 22b st. 1 i 2);
  10i) naplati od potrošača dijagnostičku uslugu, uključujući fizički pregled ili pregled na daljinu u slučaju potrebe utvrđivanja prirode nesaobraznosti, vrste popravke i procjene cijene popravke, suprotno ovom zakonu ili prethodno ne obavijesti potrošača o troškovima dijagnostičke usluge (član 22b st. 3 i 4);
  10j) dostavlja potrošaču Evropski obrazac za informacije o popravci koji ne sadrži na jasan i razumljiv način propisane podatke i uslove popravke ili ako potrošaču ne dostavi ispunjen i tačan Evropski obrazac za informacije o popravci (član 22b st. 5 i 8);

  10k) mijenja uslove popravke navedene u Evropskom obrascu za informacije o popravci tokom perioda od 30 kalendarskih dana od datuma dostavljanja obrasca potrošaču, osim ako serviser i potrošač dogovore duži period njegovog važenja. (član 22b stav 6);
  10l) ne izvrši uslugu popravke pod uslovima navedenim u Evropskom obrascu za informacije o popravci koje je potrošač prihvatio u periodu važenja tog obrasca (član 22b stav 7).”
Tač. 30, 35, 42 i 57 mijenjaju se i glase:
  “30) prije otklanjanja nesaobraznosti nije obavijestio potrošača o pravu na izbor između popravke i zamjene, ili o produženju roka odgovornosti propisanog ovim zakonom, ili nije omogućio potrošaču ostvarivanje prava po osnovu nesaobraznosti, na način i u rokovima u skladu sa ovim zakonom (čl. 50 do 56, član 57 st. 3 do 6, član 58, član 60 stav 3 i čl. 61 i 65); 
  35) prije zaključenja ugovora ili prihvatanja odgovarajuće ponude od strane potrošača, nije na jasan i razumljiv način obavijestio potrošača o podacima u skladu sa ovim zakonom (član 86 st. 1 i 2);
  42) nije na jasan i razumljiv način prije zaključivanja ugovora van poslovnih prostorija, odnosno ugovora na daljinu, ili prije prihvatanja odgovarajuće ponude, obavijestio potrošača o podacima propisanim ovim zakonom (član 93 st. 3 i 4 i član 98 st. 1 i 2);
  57) u slučaju ugovora zaključenog na daljinu elektronskim putem na osnovu kojeg potrošač preuzima obavezu plaćanja, nije jasno i na lako uočljiv način obavijestio potrošača, i to neposredno prije naručivanja, o podacima iz čl. 93 st. 3 tač. 1, 5, 12a, 15 i 16 ovog zakona ili mu nije omogućio da u trenutku naručivanja da jasnu izjavu da je upoznat sa obavezom plaćanja, ili ako je za naručivanje potrebno aktivirati polje na ekranu ili sličnu funkciju, a to polje na ekranu ili slična funkcija nijesu obilježeni na lako uočljiv način riječima „naručiti uz obavezu plaćanja” ili sličnim nedvosmislenim izrazom kojim se objašnjava da naručivanje uključuje obavezu plaćanja (član 105 st. 1, 2 i 3);”                        
Poslije tačke 62 dodaju se četiri nove tačke koje glase:
 “62a) nije obezbijedio potrošaču da može jednostrano da raskine ugovor na daljinu zaključen putem online interface-a pomoću funkcije za raskid ugovora na način i pod uslovima propisanim ovim zakonom (član 112a st. 1 do 4);
  62b) izjava o jednostranom raskidu ugovora ne omogućava potrošaču da lako dostavi ili potvrdi informacije o svom imenu, pojedinostima o ugovoru koji raskida, kao i podatke o elektronskom sredstvu putem kojeg će mu biti dostavljena potvrda o raskidu ugovora (član 112a stav 5); 
  62c) nije obezbijedio da, nakon popunjavanja izjave o jednostranom raskidu ugovora elektronskim putem u skladu sa ovim zakonom, potrošač može da pošalje tu izjavu korišćenjem funkcije za potvrdu, koja mora da bude lako čitljiva i označena na način propisan ovim zakonom (član 112a stav 6);
  62d) nakon što potrošač aktivira funkciju za potvrdu, bez odlaganja, ne dostavi potrošaču potvrdu o prijemu izjave o jednostranom raskidu ugovora na trajnom mediju, uključujući sadržaj izjave i datum i vrijeme podnošenja član 112a stav 7);”  Tačke 66, 67, 68 i 69 mijenjaju se i glase:  
 “66) nije dostavio potrošaču propisane informacije na način i u roku proposanom ovim zakonom (čl. 121, 123 i 125);  
  67) u slučaju komunikacije putem telefona, na početku komunikacije sa potrošačem ne navede svoj identitet i komercijalnu svrhu poziva, ili ne obavijesti potrošača da se telefonski poziv snima ili bi se mogao snimati, ili ne obavijesti potrošača o prirodi i dostupnosti drugih infromacija iz člana 121 stav 1 u roku, na način i pod uslovima propisanim ovim zakonom (član 122); 
  68) u slučaju strukturiranja informacija iz člana 121 stav 1 ovog zakona nije omogućio potrošaču da te informacije pregleda, primi i odštampa kao jedinstven dokument ili nije obezbijedio da se potrošaču prije zaključenja ugovora na daljinu daju sve prethodne informacije iz člana 121 stav 1 ovog zakona (član 124);  
  69) potrošaču nije omogućio korišćenje prava na jednostrani raskid ugovora o finansijskim uslugama zaključenog na daljinu u roku, na način i pod uslovima propisanim ovim zakonom (čl. 127, 129 i 130);  
  69a) u slučaju jednostranog raskida ugovora o finansijskim uslugama zaključenog na daljinu zahtijeva ili naplati od potrošača iznos veći od propisanog ovim zakonom ili ako u slučaju jednostranog raskida ugovora o osiguranju zaključenog na daljinu zahtijeva ili naplati od potrošača bilo koji iznos ili zahtijeva od potrošača bilo kakvo plaćanje suprotno uslovima propisanim ovim zakonom (član 132 st. 1, 2, 3, 4 i 5);   
  69b) u slučaju jednostranog raskida ugovora od strane potrošača bez nepotrebnog odlaganja i najkasnije u roku od 30 kalendarskih dana od dana prijema obavještenja o raskidu ugovora ne vrati potrošaču sve iznose koje je od njega primio na osnovu ugovora zaključenog na daljinu, osim iznosa iz člana 132 stav 1 ovog zakona (član 132 stav 6); 
  69c) prije zaključenja ugovora ne pruži potrošaču besplatno, odgovarajuće informacije o predloženim ugovorima o finansijskim uslugama na osnovu kojih će potrošač biti u mogućnosti da procijeni da li su predloženi ugovor i popratne usluge prilagođene njegovim potrebama i finansijskoj situaciji, ili ako te informacije ne uključuju podatke  propisane ovim zakonom ili nijesu jasne, razumljive i dostavljene potrošaču na trajnom mediju (član 133 st. 1, 2 i 3); 
  69d) u slučaju korišćenja online alata, na zahtjev potrošača ne pruži pomoć na način, u roku i pod uslovima propisanim ovim zakonom (član 133 st. 4 i 6);
  69e) prilikom zaključenja ugovora o finansijskim uslugama na daljinu, online interface ne organizuje i sa njima ne upravlja na način kojim se potrošači koji koriste njegove usluge ne obmanjuju, ni sa njima manipuliše, kao ni na način kojim se bitno narušava ili ugrožava sposobnost potrošača da donose slobodne i informisane odluke (član 134 stav 1); 
  69f) primjenjuje prakse suprotno ovom zakonu (član 134 stav 2)” 

U stavu 8 tačka 9 mijenja se i glasi
“9) sve što je na osnovu ugovora od potrošača primio, u slučaju jednostranog raskida ugovora, u roku, pod uslovima i na način propisan ovim zakonom (stav 1 tač. 69a i 69b)”.

                                                          Član 22 
                                                                                                                                                          
U članu 242 stav 1 tačka 17 mijenja se i glasi:
 “17) prije otklanjanja nesaobraznosti nije obavijestio potrošača o pravu da izabere između popravke i zamjene, ili o mogućem produženju roka odgovornosti za saobraznost propisanog ovim zakonom, ili nije omogućio potrošaču ostvarivanje prava po osnovu nesaobraznosti, na način i u rokovima u skladu sa ovim zakonom (čl. 50 do 56, član 57 st. 3 do 6, član 58, član 60 stav 3 i čl. 61 i 65);”
Poslije tačke 20 dodaje se nova tačka koja glasi:
  20a) ako primjenjuje prakse suprotno ovom zakonu (član 134 stav 2);” 
Poslije tačke 25 dodaje se nova tačka koja glasi:
 “25a) ističe oznaku održivosti koja nije zasnovana na programu sertifikacije ili nije utvrđena od nadležnog javnog tijela (član 159 stav 1 tačka 2a);”
Poslije tačke 27 dodaju se tri nove tačke koje glase: 
 “27a) iznosi opštu tvrdnju o prihvatljivosti za životnu sredinu, ako ne može da dokaže priznatu odličnu ekološku efikasnost relevantnu za tu tvrdnju (član 159 stav 1 tačka 4a);
  27b) iznosi tvrdnju o prihvatljivosti cijelog proizvoda ili poslovanja trgovca za životnu sredinu kada se odnosi samo na određeni aspekt proizvoda ili na određenu djelatnost poslovanja trgovca (član 159 stav 1 tačka 4b);
  27c) iznosi tvrdnju, u vezi sa kompenzacijom emisija gasova sa efektom staklene bašte, da proizvod ima neutralan, smanjen ili pozitivan uticaj na životnu sredinu u pogledu emisija gasova sa efektom staklene baste (član 159 stav 1 tačka 4c).”
Poslije tačke 33 dodaje se nova tačka koja glasi:
 “33a) predstavlja zakonom propisane zahtjeve koji se primjenjuju na sve proizvode određene kategorije proizvoda na tržištu Evropske unije kao posebne karakteristike ponude trgovca (član 159 stav 1 tačka 10a)”.
Poslije tačke 50 dodaje se sedam novih tačaka koje glase:
 “50a) uskraćuje informacije potrošaču o činjenici da će ažuriranje softvera negativno uticati na funkcionisanje robe sa digitalnim elementima ili na upotrebu digitalnog sadržaja ili digitalnih usluga (član 159 stav 1 tačka 28);
  50b) predstavlja ažuriranje softvera kao neophodno kada se tim ažuriranjem samo poboljšava funkcionalnost (član 159 stav 1 tačka 29);
  50c) tržišno komunicira u vezi sa robom koja ima funkciju uvedenu radi ograničenja njene trajnosti, iako su mu informacije o toj funkciji i njenom uticaju na trajnost robe dostupne (član 159 stav 1 tačka 30); (član 159 stav 1 tačka 30); 
  50d) neistinito tvrdi da roba u uobičajenim uslovima upotrebe ima određenu trajnost u pogledu vremena ili intenziteta korišćenja (član 159 stav 1 tačka 31);
  50e) neistinito tvrdi da se proizvod može popraviti, iako to nije moguće (član 159 stav 1 tačka 32); 
  50f) navodi potrošača da zamijeni ili dopuni potrošni materijal proizvoda prije nego je to potrebno iz tehničkih razloga (član 159 stav 1 tačka 33);
  50g) uskraćuje informacije o narušavanju funkcionalnosti robe pri upotrebi potrošnog materijala, rezervnih djelova ili dodataka koji prate proizvod koje nije isporučio izvorni proizvođač, odnosno neistinito tvrdi da će do takvog narušavanja doći (član 159 stav 1 tačka 34).”




                                                     Član  23 

Poslije člana 243 dodaju se dva nova člana koji glase: 

                                                           “Član 243a
(1) Novčanom kaznom od 700,00 eura do 10.000,00 eura kazniće se za prekršaj pravno lice – proizvođač, ako:
1) na zahtjev potrošača nije popravio robu za koju su i u mjeri u kojoj su, propisima iz člana 22a stav 16 ovog zakona, predviđeni zahtjevi u pogledu mogućnosti popravke, na način propisan ovim zakonom (član 22a st. 1, 3, 4, 5, 6 i 7);
2) stavlja na raspolaganje rezervne djelove i alate za robu  za koju su i u mjeri u kojoj su, propisima iz člana 22a stav 16 ovog zakona, predviđeni zahtjevi u pogledu mogućnosti popravke,  a te rezervne djelove i alate ne nudi po razumnoj cijeni koja ne odvraća potrošača od popravke (član 22a stav 8); 
3) putem besplatnih internet stranica potrošačima nije obezbijedio pristup informacijama o okvirnim cijenama koje se naplaćuju za uobičajenu popravku robe za koju su i u mjeri u kojoj su, propisima iz člana 22a stav 16 ovog zakona predviđeni zahtjevi u pogledu mogućnosti popravke (član 22a stav 9);
4) koristi ugovorne klauzule, hardverske ili softverske tehnike kojima se ometa popravka robe za koju su i u mjeri u kojoj su, propisima Evropske unije iz člana 22a stav 16 ovog zakona predviđeni zahtjevi u pogledu mogućnosti popravke, osim ako je to opravdano legitimnim i objektivnim razlozima, uključujući zaštitu prava intelektualne svojine u skladu sa zakonom i  drugim propisima koji su uskladjeni sa zakonom ili propisima Evropske unije (član 22a stav 10); 
5) sprečava nezavisne servisere da upotrebljavaju originalne ili polovne rezervne djelove, kompatibilne rezervne djelove i rezervne djelove proizvedene 3D štampačem, ako su ti djelovi usklađeni sa zakonom i drugim propisom koji su uskladjeni sa zahtjevima utvrđenim zakonom ili na osnovu propisa Evropske unije, uključujući zahtjeve kojima se uređuje bezbjednost proizvoda, ili su u skladu sa pravom intelektualne svojine (član 22a stav 11); 
6) odbije popravku robe za koju su i u mjeri u kojoj su, propisima iz člana 22a stav 16 ovog zakona predviđeni zahtjevi u pogledu mogućnosti popravke, iz razloga jer je prethodnu popravku obavio drugi serviser ili drugo lice (član 22a stav 13);
7) tokom trajanja svoje obaveze popravke u skladu sa ovim zakonom, ne stavi besplatno na raspolaganje informacije o uslugama popravke na lako dostupan, jasan i razumljiv način  (član 22a stav 15).                

(2) Za prekršaj iz stava 1 ovog člana kazniće se i odgovorno lice u pravnom licu novčanom kaznom od 150,00 eura do 1.000,00 eura. 
(3) Za prekršaj iz stava 1 ovog člana kazniće se preduzetnik novčanom kaznom od 300,00 eura do 3.000,00 eura. 
(4) Za prekršaj iz stava 1 ovog člana kazniće se i fizičko lice novčanom kaznom od 150,00 eura do 1.000,00 eura.    



                                                         
Član 243b

Novčanom kaznom od 700,00 eura do 10.000,00 eura kazniće se za prekršaj pravno lice - serviser, ako:
1) dostavlja potrošaču Evropski obrazac za informacije o popravci na način, u roku i pod uslovima suprotno ovom zakonu (član 22b st. 1 i 2);
2) naplati od potrošača dijagnostičku uslugu, uključujući fizički pregled ili pregled na daljinu u slučaju potrebe utvrđivanja prirode nesaobraznosti, vrste popravke i procjene cijene popravke, suprotno ovom zakonu ili prethodno ne obavijestiti potrošača o troškovima dijagnostičke usluge (član 22b st. 3 i 4);
3) dostavlja potrošaču Evropski obrazac za informacije o popravci koji ne sadrži na jasan i razumljiv način propisane podatke i uslove popravke ili ako potrošaču nije dostavio ispunjen i tačan Evropski obrazac za informacije o popravci (član 22b st. 5 i 8);

4) mijenja uslove popravke navedene u Evropskom obrascu za informacije o popravci tokom perioda od 30 kalendarskih dana od datuma dostavljanja obrasca potrošaču, osim ako serviser i potrošač dogovore duži period njegovog važenja (član 22b stav 6);
5) ne izvrši uslugu popravke pod uslovima navedenim u Evropskom obrascu za informacije o popravci koje je potrošač prihvatio u periodu važenja tog obrasca (član 22b stav 7).

(2) Za prekršaj iz stava 1 ovog člana kazniće se i odgovorno lice u pravnom licu novčanom kaznom od 150,00 eura do 1.000,00 eura. 
(3) Za prekršaj iz stava 1 ovog člana kazniće se preduzetnik novčanom kaznom od 300,00 eura do 3.000,00 eura. 
(4) Za prekršaj iz stava 1 ovog člana kazniće se i fizičko lice novčanom kaznom od 150,00 eura do 1.000,00 eura.” 

	                                                     Član 24      
                                                                                                                      
U članu 244 stav 1 tačka 22 mijenja se i glasi:
“22) prije zaključenja ugovora ili prihvatanja odgovarajuće ponude od strane potrošača, nije na jasan i razumljiv način obavijestio potrošača o podacima u skladu sa ovim zakonom (član 86 st. 1 i 2);” 
Tačka 29 mijenja se i glasi:
“29) na jasan i razumljiv način prije zaključivanja ugovora van poslovnih prostorija, odnosno ugovora na daljinu, ili prije prihvatanja odgovarajuće ponude, nije obavijestio potrošača o podacima propisanim ovim zakonom (član 93 st. 3 i 4 i član 98 st. 1 i 2);” 
Tačka 46 mijenja se i glasi:
“46) u slučaju ugovora zaključenog na daljinu elektronskim putem kojim potrošač preuzima obavezu plaćanja, nije jasno i na lako uočljiv način obavijestio potrošača, i to neposredno prije naručivanja, o podacima iz člana 93 stav 3 tač. 1, 5, 12a, 15 i 16 ovog zakona ili mu nije omogućio da u trenutku naručivanja da jasnu izjavu da je upoznat sa obavezom plaćanja, ili ako je za naručivanje potrebno aktivirati polje na ekranu ili sličnu funkciju, a to polje na ekranu ili slična funkcija nijesu obilježeni na lako uočljiv način riječima „naručiti uz obavezu plaćanja” ili sličnim nedvosmislenim izrazom kojim se objašnjava da naručivanje uključuje obavezu plaćanja (član 105 st. 1, 2 i 3);” 
Poslije tačke 51 dodaju se četiri nove tačke koje glase:
“51a) nije obezbijedio potrošaču da može jednostrano da raskine ugovor na daljinu zaključen putem online interface-a pomoću funkcije za raskid ugovora na način i pod uslovima propisanim ovim zakonom (član 112a st. 1 do 4);
  51b) izjava o jednostranom raskidu ugovora ne omogućava potrošaču da lako dostavi ili potvrdi informacije o svom imenu, pojedinostima o ugovoru koji raskida, kao i podatke o elektronskom sredstvu putem kojeg će mu biti dostavljena potvrda o raskidu ugovora (član 112a stav 5);
  51c)  nije obezbijedio da, nakon popunjavanja izjave o jednostranom raskidu ugovora elektronskim putem u skladu sa ovim zakonom, potrošač može da pošalje tu izjavu korišćenjem funkcije za potvrdu, koja mora da bude lako čitljiva i označena na način propisan ovim zakonom (član 112a stav 6); 

  51d) nakon što potrošač aktivira funkciju za potvrdu, bez odlaganja, ne dostavi potrošaču potvrdu o prijemu izjave o jednostranom raskidu ugovora na trajnom mediju, uključujući sadržaj izjave i datum i vrijeme podnošenja (član 112a stav 7);  
Tač. 54 do 57 mijenjaju se i glase:
“54) nije dostavio potrošaču propisane informacije u roku, na način i pod uslovima propisanim ovim zakonom (čl. 121,123 i 125); 
  55) u slučaju komunikacije putem telefona, na početku komunikacije sa potrošačem ne navede svoj identitet i komercijalnu svrhu poziva, ili ne obavijesti potrošača da se telefonski poziv snima ili bi se mogao snimati, ili ne obavijesti potrošača o prirodi I dostupnosti drugih infromacija iz člana 121 stav 1 ovog zakona u roku, na način i pod uslovima propisanim ovim zakonom (član 122);
  56) u slučaju strukturiranja informacija iz člana 121 stav 1 ovog zakona nije omogućio potrošaču da te informacije pregleda, primi i odštampa kao jedinstven dokument ili nije obezbijedio da se potrošaču prije zaključenja ugovora na daljinu daju sve prethodne informacije iz člana 121 stav 1 ovog zakona  (član 124);
  57) potrošaču nije omogućio korišćenje prava na jednostrani raskid ugovora o finansijskim uslugama zaključenog na daljinu u roku, na način i pod uslovima propisanim ovim zakonom (čl. 127, 129, 130);”
Poslije tačke 57 dodaje se pet novih tačaka koje glase:
  57a) u slučaju jednostranog raskida ugovora o finansijskim uslugama zaključenog na daljinu zahtijeva ili naplati od potrošača iznos veći od propisanog ovim zakonom ili ako u slučaju jednostranog raskida ugovora o osiguranju zaključenog na daljinu zahtijeva ili naplati od potrošača bilo koji iznos ili zahtijeva od potrošača bilo kakvo plaćanje suprotno uslovima propisanim ovim zakonom (član 132 st. 1, 2, 3, 4 i 5); 
  57b) u slučaju jednostranog raskida ugovora od strane potrošača bez nepotrebnog odlaganja i najkasnije u roku od 30 kalendarskih dana od dana prijema obavještenja o raskidu ugovora ne vrati potrošaču sve iznose koje je od njega primio na osnovu ugovora zaključenog na daljinu, osim iznosa iz član a 132 stav 1 ovog zakona (član 132 stav 6);
  57c) prije zaključenja ugovora ne pruži potrošaču besplatno, odgovarajuće informacije o predloženim ugovorima o finansijskim uslugama na osnovu kojih će potrošač biti u mogućnosti da procijeni da li su predloženi ugovor i popratne usluge prilagođene njegovim potrebama i finansijskoj situaciji ili ako te informacije ne uključuju podatke  propisane ovim zakonom ili nijesu jasne, razumljive i dostavljene potrošaču na trajnom mediju, (član 133 st. 1, 2 i 3); 
  57d) u slučaju korišćenja online alata, na zahtjev potrošača ne pruži pomoć na način, u roku i pod uslovima propisanim ovim zakonom (član 133 st. 4 i 6);
  57e) prilikom zaključenja ugovora o finansijskim uslugama na daljinu, online interface ne organizuje i sa njima ne upravlja na način kojim se potrošači koji koriste njegove usluge ne obmanjuju, ni sa njima manipuliše, kao ni na način kojim se bitno narušava ili ugrožava sposobnost potrošača da donose slobodne i informisane odluke (član 134 stav 1);” 


Član  25

Poslije člana 256 dodaje se novi član koji glasi:

“Rok za donošenje podzakonskih akata
Član 256a

Podzakonski akti iz člana 22a stav 16 i člana 22b stav 9 ovog zakona, donijeće se u roku od ___________ stupanja na snagu ovog zakona.”

Član  26

Poslije člana 257 dodaje se novi član koji glasi:

“Rok za početak rada nacionalnog odjeljka Evropske online platforme za popravke
Član 257a
Ministarstvo obezbjeđuje početak rada nacionalnog odjeljka Crne Gore iz člana 219a stav 1 ovog zakona do 31. jula 2027. godine, odnosno ako Evropska komisija uspostavi zajednički online interface Evropske online platforme za popravke nakon tog datuma, najkasnije u roku od šest mjeseci od njegovog uspostavljanja. “

Član 27

Poslije člana 258 dodaju se dva nova člana koja glase: 

“Značenje izraza od pristupanja Crne Gore Evropskoj uniji
Član 258ª

Od dana pristupanja Crne Gore Evropskoj uniji, proizvođačem, zastupnikom, uvoznikom i distributerom u smislu člana 22a stav 5 ovog zakona smatraće se pravno, odnosno fizičko lice koje ima sjedište, odnosno prebivalište u Evropskoj uniji. 

Stupanje na snagu
Član   28

Ovaj zakon stupa na snagu osmog dana od dana objavljivanja u “Službenom listu Crne Gore”. 

*U ovaj zakon prenesene su: 
- Direktiva 2023/2673 Evropskog parlamenta i Savjeta, od 22. novembra 2023. godine, o izmjeni Direktive 2011/83/EU u pogledu ugovora o finansijskim uslugama zaključenim na daljinu i o stavljanju izvan snage Direktive 2002/65/EZ
-  Direktiva 2024/825 Evropskog parlamenta i Savjeta, od 28. februara 2024. godine, o izmjeni Direktive 2005/29/EZ i 2011/83/EU u pogledu jačanja položaja potrošača u zelenoj tranziciji boljom zaštitom od nepoštenih praksi i boljim informisanjem
-    Direktiva 2024/1799 Evropskog parlamenta i Savjeta, od 13. juna 2024. godine, o zajedničkim pravilima za promovisanje popravke robe i izmjeni Regulative (EU) 2017/2394 I Direktiva (EU) 2019/771 i (EU) 2020/1828




































O B R A Z L O Ž E NJ E
I. USTAVNI OSNOV ZA DONOŠENJE ZAKONA
Ustavni osnov za donošenje Zakona o izmjenama i dopunama zakona o zaštiti potrošača sadržan je u odredbi člana 16 stav 1 tačka 5 Ustava kojim je, između ostalog, propisano da se zakonom uređuju i druga pitanja od interesa za Crnu Goru.
II. RAZLOZI ZA DONOŠENJE ZAKONA
Zakon o zaštiti potrošača („Službeni list Crne Gore“, broj 12/26) donesen je 2. februara 2026. godine, kao rezultat sveobuhvatnog usklađivanja crnogorskog zakonodavstva sa pravnom tekovinom Evropske unije u oblasti zaštite potrošača, a naročito sa Direktivom 2011/83/EU o pravima potrošača, Direktivom (EU) 2019/771 o određenim aspektima ugovora o prodaji robe, Direktivom (EU) 2019/770 o ugovorima o isporuci digitalnog sadržaja i digitalnih usluga, Direktivom 2019/2161, Direktivom 2005/29/EZ o nepoštenoj poslovnoj praksi i drugim relevantnim aktima. Riječ je o oblasti koja je u pravu Evropske unije predmet intenzivnog i kontinuiranog razvoja, tako da je, u periodu neposredno nakon usvajanja važećeg zakona, Evropska unija usvojila tri nova pravna akta kojima se bitno mijenja i dopunjava postojeći pravni okvir zaštite potrošača:
– Direktiva (EU) 2023/2673 Evropskog parlamenta i Savjeta od 22. novembra 2023. godine o izmjeni Direktive 2011/83/EU u pogledu ugovora o finansijskim uslugama zaključenim na daljinu i o stavljanju izvan snage Direktive 2002/65/EZ;
– Direktiva (EU) 2024/825 Evropskog parlamenta i Savjeta od 28. februara 2024. godine o izmjeni Direktive 2005/29/EZ i Direktive 2011/83/EU u pogledu jačanja položaja potrošača u zelenoj tranziciji boljom zaštitom od nepoštenih praksi i boljim informisanjem;
– Direktiva (EU) 2024/1799 Evropskog parlamenta i Savjeta od 13. juna 2024. godine o zajedničkim pravilima za promovisanje popravke robe i izmjeni Regulative (EU) 2017/2394 i Direktiva (EU) 2019/771 i (EU) 2020/1828.
Kako je Crna Gora, u statusu države kandidata za članstvo u Evropskoj uniji, preuzela obavezu kontinuiranog usklađivanja nacionalnog zakonodavstva sa pravnom tekovinom Evropske unije, uključujući i akte usvojene nakon zatvaranja odgovarajućih pregovaračkih poglavlja, ova obaveza je izričito potvrđena i u okviru pregovaračkog poglavlja 28 – Zaštita potrošača i zdravlja, koje je privremeno zatvoreno na Međuvladinoj konferenciji o pristupanju Crne Gore Evropskoj uniji, održanoj 15. juna 2026. godine. Zajedničkom pregovaračkom pozicijom Evropske unije za poglavlje 28 (dokument AD 27/26 CONF-ME 16/26 od 12. juna 2026. godine) konstatovano je da je Crna Gora, donošenjem Zakona o zaštiti potrošača („Službeni list Crne Gore“, broj 12/26), ispunila prvo završno mjerilo (closing benchmark) u oblasti zaštite potrošača iz dokumenta AD 32/14 CONF-ME 26, ali je Evropska unija istovremeno izričito navela da Crna Gora, prije pristupanja, treba da nastavi i okonča usklađivanje svog zakonodavstva sa pravnom tekovinom Evropske unije koja se kontinuirano razvija u ovoj oblasti, pri čemu je posebno navedeno da se to naročito odnosi na izmjene i dopune Zakona o zaštiti potrošača radi usklađivanja sa Direktivom (EU) 2023/2673, Direktivom (EU) 2024/1799 i Direktivom (EU) 2024/825, uključujući Sprovedbenu Regulativu Komisije (EU) 2025/1960, kao i sa Direktivom (EU) 2025/2647.
Privremeno zatvaranje pregovaračkog poglavlja 28 ne oslobađa Crnu Goru obaveze daljeg usklađivanja: Evropska unija je u navedenoj Zajedničkoj poziciji izričito podsjetila da se pravna tekovina Evropske unije u ovoj oblasti dinamično razvija, da dodatna pravna tekovina može stupiti na snagu i nakon privremenog zatvaranja poglavlja, odnosno između 30. marta 2026. godine (datuma u odnosu na koji je Crna Gora prihvatila pravnu tekovinu iz poglavlja 28) i okončanja pregovora, te da će Evropska unija nastaviti da prati napredak Crne Gore u usklađivanju i sprovođenju pravne tekovine sve do dana pristupanja, uključujući putem redovnog dostavljanja detaljnih pisanih informacija Savjetu za stabilizaciju i pridruživanje. U tom smislu, donošenje ovog zakona predstavlja neposredno ispunjenje obaveza koje proizlaze iz Zajedničke pozicije Evropske unije za poglavlje 28, kao i iz Sporazuma o stabilizaciji i pridruživanju, u rokovima koji su, s obzirom na rokove za transpoziciju predviđene samim direktivama (19. decembar 2025. godine za Direktivu (EU) 2023/2673, 27. mart 2026. godine za Direktivu (EU) 2024/825 i 31. jul 2026. godine za Direktivu (EU) 2024/1799), već ili gotovo istekli, zbog čega je donošenje ovog zakona neophodno radi otklanjanja postojećeg zaostatka u usklađivanju i radi doslednog izvršavanja obaveza preuzetih u pregovaračkom procesu.
Pored usklađivanja sa navedenim direktivama, izmjenama i dopunama otklanjaju se i pojedine terminološke i sistemske nedosljednosti uočene u primjeni važećeg zakona (upućivanje na pogrešne stavove pri izmjeni brojeva stavova u pojedinim članovima, preciziranje pojmova iz člana 7), a koje ne proizlaze iz obaveze usklađivanja, već iz potrebe za pravnom sigurnošću i doslednom primjenom zakona.
III. USKLAĐENOST SA PRAVNOM TEKOVINOM EVROPSKE UNIJE I POTVRĐENIM MEĐUNARODNIM KONVENCIJAMA

Odredbama ovog Predloga zakona nacionalno zakonodavstvo se usklađuje sa sljedećim sekundarnim izvorima prava EU (potpuno usklađeno):
a) Direktiva (EU) 2023/2673 Evropskog parlamenta i Savjeta od 22. novembra 2023. godine o izmjeni Direktive 2011/83/EU u pogledu ugovora o finansijskim uslugama zaključenim na daljinu i o stavljanju izvan snage Direktive 2002/65/EZ
Direktivom (EU) 2023/2673 zamjenjuje se dosadašnji, zaseban režim ugovora o finansijskim uslugama na daljinu uspostavljen Direktivom 2002/65/EZ, koja se stavlja van snage, tako što se pravila o finansijskim uslugama na daljinu integrišu u okvir Direktive 2011/83/EU o pravima potrošača. Cilj direktive je da se otkloni fragmentiranost pravnog okvira, ojača zaštita potrošača u digitalnom okruženju prilikom ugovaranja finansijskih usluga (bankarskih, kreditnih, osiguravajućih, investicionih i sl.) na daljinu, uvedu jasnija pravila o predugovornom obavještavanju, uvede pravo potrošača na pomoć fizičkog lica kada trgovac koristi online alate, kao i posebna pravila o organizaciji online interfejsa (tzv. „dark patterns“) radi sprječavanja manipulativnih tehnika dizajna kojima se potrošači navode na donošenje odluka koje ne bi donijeli pod uticajem jasnih i nepristrasnih informacija.
b) Direktiva (EU) 2024/825 Evropskog parlamenta i Savjeta od 28. februara 2024. godine o izmjeni Direktive 2005/29/EZ i Direktive 2011/83/EU u pogledu jačanja položaja potrošača u zelenoj tranziciji boljom zaštitom od nepoštenih praksi i boljim informisanjem
Direktivom (EU) 2024/825 mijenjaju se Direktiva 2005/29/EZ o nepoštenoj poslovnoj praksi i Direktiva 2011/83/EU o pravima potrošača, radi suzbijanja prakse tzv. „greenwashing-a“ (neosnovanog ili obmanjujućeg predstavljanja proizvoda i poslovanja kao ekološki prihvatljivih), ranog zastarijevanja proizvoda (planirano skraćivanje vijeka trajanja robe) i nedovoljnog informisanja potrošača o trajnosti i mogućnosti popravke proizvoda. Direktivom se uvode nove definicije (tvrdnja o prihvatljivosti za životnu sredinu, oznaka održivosti, program sertifikacije, priznata izuzetna ekološka efikasnost), zabranjuju se konkretni oblici nepoštene poslovne prakse u vezi sa neosnovanim ekološkim tvrdnjama, softverskim ažuriranjima koja se lažno predstavljaju kao neophodna, ranim zastarijevanjem i potrošnim materijalom, i proširuje se katalog predugovornih informacija koje se moraju dostaviti potrošaču (podaci o komercijalnoj garanciji trajnosti, ocjeni mogućnosti popravke, dostupnosti rezervnih djelova, minimalnom periodu ažuriranja softvera), uz upotrebu usklađenih obavještenja i oznaka iz Sprovedbene Regulative Komisije (EU) 2025/1960.
v) Direktiva (EU) 2024/1799 Evropskog parlamenta i Savjeta od 13. juna 2024. godine o zajedničkim pravilima za promovisanje popravke robe i o izmjeni Regulative (EU) 2017/2394 i Direktiva (EU) 2019/771 i (EU) 2020/1828
Direktivom (EU) 2024/1799 (tzv. Direktiva o pravu na popravku) uspostavljaju se zajednička pravila kojima se promoviše popravka robe kao alternativa zamjeni, kako u okviru zakonske odgovornosti za saobraznost robe (izmjenom Direktive (EU) 2019/771), tako i van okvira te odgovornosti, kroz uvođenje samostalne obaveze proizvođača da popravi određene kategorije robe (kućni aparati, elektronska oprema i dr.) za koje su propisima Evropske unije o ekodizajnu predviđeni zahtjevi u pogledu mogućnosti popravke. Direktivom se uvodi Evropski obrazac za informacije o popravci, uspostavlja Evropska (i nacionalne) online platforme za popravke radi lakšeg povezivanja potrošača sa serviserima, propisuju obaveze proizvođača u pogledu dostupnosti rezervnih djelova po razumnoj cijeni, zabrane ugovornih, hardverskih i softverskih prepreka popravci (uz izuzetak zaštite prava intelektualne svojine), kao i podsticaji državama članicama da uvedu mjere za podsticanje popravke robe. Direktivom se, dodatno, mijenja i Regulativa (EU) 2017/2394 o saradnji tijela nadležnih za sprovođenje propisa o zaštiti potrošača, kao i Direktiva (EU) 2020/1828 o predstavničkim tužbama, radi obezbjeđenja djelotvornog sprovođenja novih pravila.
Pojedina rješenja Predloga zakona upućuju i na neposrednu primjenu, odnosno korišćenje standardizovanih obrazaca i oznaka iz Sprovedbene Regulative Komisije (EU) 2025/1960 (usklađeno obavještenje/oznaka o odgovornosti za saobraznost i o komercijalnoj garanciji trajnosti), Regulative (EZ) br. 66/2010 o znaku za životnu sredinu EU (Ecolabel) i standarda EN ISO 14024 (oznake za životnu sredinu tipa I), kao i na povezanost sa Regulativom (EU) 2018/1724 o uspostavljanju jedinstvene digitalne pristupne tačke, čime se obezbjeđuje puna funkcionalna usaglašenost novouspostavljenih instituta (nacionalni odjeljak Evropske platforme za popravke) sa odgovarajućom infrastrukturom Evropske unije.
Imajući u vidu navedeno, predloženim izmjenama i dopunama Zakona o zaštiti potrošača u nacionalno zakonodavstvo se u cjelosti transponuju sve tri navedene direktive, čime se ostvaruje puna usklađenost sa važećom pravnom tekovinom Evropske unije u ovoj oblasti u trenutku pripreme ovog zakona.
IV. OBJAŠNJENJE OSNOVNIH PRAVNIH INSTITUTA
Odredbe Predloga zakona mogu se, prema sadržini, sistematizovati u pet tematskih cjelina: (1) dopuna pojmova i uvođenje samostalne obaveze popravke robe (transpozicija Direktive 2024/1799); (2) usklađivanje pravila o odgovornosti za saobraznost robe sa institutom popravke; (3) reforma pravila o ugovorima na daljinu, sa posebnim osvrtom na finansijske usluge (transpozicija Direktive 2023/2673); (4) dopuna pravila o nepoštenoj poslovnoj praksi radi suzbijanja neosnovanih ekoloških tvrdnji i ranog zastarijevanja (transpozicija Direktive 2024/825); i (5) izmjene nadzornih i prekršajnih (kaznenih) odredaba, kao i prelazne i završne odredbe. U nastavku se daje obrazloženje pojedinačnih rješenja, po članovima Predloga zakona.
Dopuna pojmova i uvođenje obaveze popravke robe (čl. 1–3 Predloga zakona)
Članom 1 vrši se dopuna člana 4 važećeg zakona (obavezujuća priroda odredbi zakona), tako što se izričito propisuje da se pravilo o zabrani ugovaranja manje povoljnih uslova za potrošača od onih propisanih zakonom primjenjuje i na servisere iz novopredviđenih čl. 22a do 22c, čime se obezbjeđuje da odredbe o popravci robe imaju istu, prinudnopravnu prirodu kao i ostale odredbe zakona kojima se štite prava potrošača.
Članom 2 dopunjava se član 7 stav 1 važećeg zakona (značenje izraza) na dva načina. Prvo, u tački 44 (definicija online interfejsa/platforme) terminološki se usklađuje sa Direktivom 2024/825 obuhvatanjem i mobilnih aplikacija. Drugo, iza tačke 55 dodaje se jedanaest novih tačaka (56–66) kojima se u zakon unose definicije neophodne za primjenu novih instituta: tvrdnja o prihvatljivosti za životnu sredinu, opšta tvrdnja o prihvatljivosti za životnu sredinu, oznaka održivosti, program sertifikacije, priznata izuzetna ekološka efikasnost, ažuriranje softvera (u dva značenja – opšte i za potrebe pravila o saobraznosti), potrošni materijal, komercijalna garancija trajnosti, ocjena mogućnosti popravke i prodavac za potrebe pravila o ugovorima na daljinu i van poslovnih prostorija. Ove definicije doslovno prenose član 2 Direktive 2005/29/EZ (kako je izmijenjena Direktivom 2024/825) i odgovarajuće definicije iz Direktive 2019/771 (kako je izmijenjena Direktivom 2024/1799). Dodatno, u novom stavu 2 člana 7 propisuju se posebne definicije (serviser, popravka, proizvođač, ovlašćeni zastupnik, uvoznik, distributer, roba za potrebe prava na popravku, obnova, zahtjevi u pogledu mogućnosti popravke) koje se primjenjuju isključivo za potrebe novih čl. 22a do 22c, člana 214 stav 3 i člana 219a, u skladu sa članom 3 Direktive 2024/1799, čime se jasno razgraničava uži krug adresata obaveze popravke (proizvođači, a supsidijarno ovlašćeni zastupnici, uvoznici i distributeri) od šireg pojma trgovca koji se koristi u ostalim djelovima zakona.
Članom 3 poslije člana 22 važećeg zakona dodaju se tri nova člana (22a, 22b i 22c) kojima se u cjelosti transponuje centralni dio Direktive 2024/1799 – samostalna obaveza popravke robe, van okvira zakonske odgovornosti za saobraznost. Novi član 22a propisuje obavezu proizvođača da, na zahtjev potrošača, popravi robu za koju su propisima o ekodizajnu usklađenim sa pravom Evropske unije predviđeni zahtjevi u pogledu mogućnosti popravke (npr. veš mašine, frižideri, telefoni, tableti i dr., u skladu sa sektorskim regulativama o ekodizajnu), osim ako popravka objektivno nije moguća. Propisuje se mogućnost prenosa obaveze na podugovarača, uslovi izvršenja popravke (besplatno ili uz razumnu cijenu, u razumnom roku), mogućnost ustupanja zamjenske, odnosno obnovljene robe, supsidijarna odgovornost ovlašćenog zastupnika, uvoznika, odnosno distributera kada proizvođač nema sjedište u Crnoj Gori, obaveza ponude rezervnih djelova i alata po razumnoj cijeni koja ne odvraća od popravke, obaveza besplatnog objavljivanja okvirnih cijena popravke, zabrana ugovornih, hardverskih i softverskih prepreka popravci (uz izuzetak legitimne zaštite prava intelektualne svojine), zabrana ometanja nezavisnih servisera u korišćenju originalnih, polovnih, kompatibilnih i 3D-štampanih rezervnih djelova, zabrana odbijanja popravke zbog toga što je prethodnu popravku obavio drugi serviser, pravo potrošača da bira servisera, kao i obaveza objavljivanja informacija o uslugama popravke. Stavom 16 propisuje se obaveza Ministarstva da sačini i u „Službenom listu Crne Gore“ objavi listu nacionalnih propisa o zahtjevima ekodizajna kojima se određuje na koju robu se obaveza popravke primjenjuje, čime se obezbjeđuje dinamičko usklađivanje obima obaveze sa sektorskim aktima Evropske unije o ekodizajnu koji se donose van ovog zakona. Novi član 22b uvodi Evropski obrazac za informacije o popravci, kojim se serviseru omogućava (fakultativno) da potrošaču, prije zaključenja ugovora o popravci, na trajnom mediju i besplatno dostavi standardizovane informacije o uslovima popravke (identitet servisera, cijena, rok, dostupnost zamjenske robe i dr.), uz pravno dejstvo da uredno popunjen obrazac zamjenjuje pojedina obavještenja koja bi inače serviser morao da pruži po opštim pravilima o predugovornom obavještavanju iz čl. 86 i 93 zakona i Zakona o uslugama, odnosno Zakona o elektronskoj trgovini, čime se izbjegava dupliranje informacionih obaveza. Novi član 22c određuje odnos novih pravila prema opštim pravilima o saobraznosti robe (čl. 22a i 22b primjenjuju se i nakon isteka rokova odgovornosti za saobraznost iz člana 51) i ograničava njihovu primjenu isključivo na robu za koju postoje zahtjevi ekodizajna u pogledu mogućnosti popravke.
Usklađivanje pravila o saobraznosti robe sa institutom popravke (čl. 4–9 Predloga zakona)
Ovom grupom odredbi vrši se usklađivanje postojećih pravila o odgovornosti trgovca za saobraznost robe (čl. 48, 51, 53, 54, 55, 57 i 58 važećeg zakona) sa novim institutom prava na popravku, u skladu sa članom 1 tačka 3 i članom 2 Direktive 2024/1799 kojima se mijenja Direktiva (EU) 2019/771.
Članom 4 u članu 48 stav 1 tačka 4 (subjektivni kriterijumi saobraznosti) riječ „kvalitet“ zamjenjuje se riječju „svojstva“ radi terminološkog usklađivanja sa Direktivom 2019/771, a pojam trajnosti robe kao subjektivnog kriterijuma saobraznosti proširuje se i na mogućnost popravke, čime se mogućnost popravke izričito priznaje kao element saobraznosti robe ugovoru.
Članom 5 u član 51 dodaje se novi stav 9, kojim se propisuje da se, ako se nesaobraznost otklanja popravkom u skladu sa članom 53 stav 2, rok zakonske odgovornosti trgovca za saobraznost robe produžava jednom u trajanju od 12 mjeseci. Ovim rješenjem se, u skladu sa članom 2 tačka 3 Direktive 2024/1799, potrošač dodatno podstiče da bira popravku umjesto zamjene robe, jer se produženjem garantnog roka kompenzuje rizik da će se nesaobraznost ponovo pojaviti.
Članom 6 u član 53 dodaje se novi stav 4, kojim se propisuje obaveza trgovca da, prije otklanjanja nesaobraznosti, obavijesti potrošača o pravu izbora između popravke i zamjene, kao i o mogućem produženju roka odgovornosti iz novog člana 51 stav 9, čime se obezbjeđuje da potrošač donese informisanu odluku o načinu otklanjanja nesaobraznosti. 
Članom 7 u član 54 dodaju se novi st. 2 i 3, kojima se trgovcu omogućava da potrošaču, tokom popravke, besplatno ponudi zamjensku, uključujući obnovljenu robu (zavisno od potrebe potrošača za trajnom dostupnošću robe određene kategorije), odnosno da, na izričit zahtjev potrošača, ispuni obavezu zamjene davanjem obnovljene robe, čime se dodatno operacionalizuje prioritet popravke i podstiče kružna ekonomija, u skladu sa ciljevima Direktive 2024/1799.
Čl. 8 i 9 vrše se isključivo nomotehničke izmjene upućivanja na stavove u čl. 55, 57 i 58 važećeg zakona, kao posljedica pomjeranja numeracije stavova izvršenog čl. 6 i 7 Predloga zakona.
Ugovori na daljinu i finansijske usluge (čl. 10–15 Predloga zakona)
Ovom grupom odredbi u nacionalno zakonodavstvo transponuje se Direktiva (EU) 2023/2673, kojom se uspostavljaju jedinstvena pravila o ugovorima o finansijskim uslugama zaključenim na daljinu (dosad uređena posebnim, samostalnim režimom), integrisana u opšti sistem pravila o ugovorima na daljinu iz Glave o ugovorima na daljinu i van poslovnih prostorija, kao i pojedina rješenja Direktive 2024/825 koja se odnose na obavještavanje o trajnosti robe.
Članom 10 u član 85 (predmet primjene odredaba o predugovornom obavještavanju) dodaje se novi stav 2, kojim se određuje da se na ugovore o finansijskim uslugama na daljinu primjenjuje poseban, uži krug odredaba zakona (čl. 3, 4 stav 5, 7, 84 tačka 1, 87 stav 1, čl. 90–92, 104, 112a i čl. 120–134), čime se jasno razgraničava opšti režim ugovora na daljinu od posebnog režima za finansijske usluge, u skladu sa članom 1 stav 4 Direktive 2023/2673.
Članom 11 u član 86 (predugovorno obavještavanje kod ugovora u poslovnim prostorijama) mijenja se tačka 5 i dodaju nove tačke 5a–5d, kojima se, u skladu sa članom 3 Direktive 2024/825, uvodi obaveza obavještavanja potrošača o postojanju zakonske odgovornosti za saobraznost robe korišćenjem usklađenog obavještenja iz Sprovedbene Regulative Komisije (EU) 2025/1960, o eventualnoj komercijalnoj garanciji trajnosti proizvođača (ako postoji, besplatna je i traje duže od dvije godine) uz korišćenje usklađene oznake, o odgovornosti za saobraznost digitalnog sadržaja i digitalnih usluga, o postojanju postprodajnih usluga i komercijalnih garancija, kao i o minimalnom periodu ažuriranja softvera. Dodatno, posle tačke 10 dodaju se nove tačke 11 i 12, kojima se propisuje obaveza obavještavanja o ocjeni mogućnosti popravke robe, odnosno, ako takva ocjena ne postoji, o dostupnosti, načinu i troškovima nabavke rezervnih djelova i uputstava za popravku, u skladu sa članom 2 Direktive 2024/1799.
Članom 12 analogne izmjene i dopune vrše se u članu 93 (predugovorno obavještavanje kod ugovora van poslovnih prostorija i na daljinu) – dopunjuje se tačka 7 (način isporuke, uključujući isporuku prihvatljivu za životnu sredinu), tačka 8 (upućivanje na pravo na jednostrani raskid u skladu sa novim čl. 110–112a), mijenja tačka 12 i dodaju tačke 12a–12c (garancija trajnosti, saobraznost digitalnog sadržaja, ažuriranje softvera) i dodaju tačke 21 i 22 (ocjena mogućnosti popravke, odnosno rezervni djelovi), na isti način kao i kod člana 86, čime se obezbjeđuje dosljednost zaštite prava potrošača na informisanje nezavisno od mjesta zaključenja ugovora.
Članom 13 usklađuje se član 105 (obavještavanje prije naručivanja u ugovorima na daljinu zaključenim elektronskim putem) sa novom numeracijom tačaka iz člana 93, tako što se upućivanje na tačku 12a izričito uključuje u krug podataka o kojima potrošač mora biti obaviješten neposredno prije naručivanja (dugme „naruči uz obavezu plaćanja“).
Članom 14 poslije člana 112 dodaje se novi član 112a, kojim se, u skladu sa članom 1 stav 5 Direktive 2023/2673, uvodi posebno pravo potrošača na jednostrani raskid ugovora na daljinu zaključenog putem online interfejsa (platforme, aplikacije i sl.) korišćenjem posebne, lako uočljive i stalno dostupne „funkcije za raskid ugovora“, čijom upotrebom potrošač elektronskim putem dostavlja izjavu o raskidu, uz obavezu trgovca da omogući potvrdu raskida i da bez odlaganja, na trajnom mediju, dostavi potvrdu o prijemu izjave o raskidu sa sadržajem i vremenom podnošenja. Ovim rješenjem se digitalizuje i olakšava ostvarivanje prava na jednostrani raskid ugovora, posebno u sektoru pretplatničkih i finansijskih usluga zaključenih putem digitalnih platformi.
Članom 15 u cjelini se mijenjaju čl. 120 do 134 važećeg zakona, kojima se, umjesto dosadašnjeg uopštenog upućivanja, detaljno i sistematično uređuje poseban režim ugovora o finansijskim uslugama zaključenim na daljinu, čime se u nacionalno zakonodavstvo prenosi cjelokupan sadržaj Direktive 2023/2673. Novim članom 120 određuje se pojam ugovora o finansijskim uslugama na daljinu i pravila primjene kod okvirnih ugovora sa uzastopnim uslugama. Novim članom 121 propisuje se opsežan katalog predugovornih informacija (identitet i djelatnost trgovca, kontakt podaci, podaci o registraciji i nadzornom organu, karakteristike i cijena finansijske usluge, informacije o personalizovanoj cijeni zasnovanoj na automatizovanom donošenju odluka, rizicima povezanim sa finansijskim tržištima, pravu na jednostrani raskid, mjerodavnom pravu i nadležnom sudu, jeziku komunikacije, vansudskom rješavanju sporova, garantnom fondu i dr.), koje se moraju dostaviti na crnogorskom jeziku ako su usluge namijenjene potrošačima u Crnoj Gori. Novi član 122 uređuje posebna pravila komunikacije putem telefona (obaveza isticanja identiteta i svrhe poziva, obavještavanje o snimanju poziva, mogućnost dostavljanja skraćenog seta informacija uz naknadnu potpunu obavijest). Novi član 123 uređuje oblik obavještenja (trajni medij, pristupačan oblik za lica sa invaliditetom), član 124 mogućnost strukturiranja informacija na više nivoa kod elektronskog dostavljanja, član 125 odnos prema sektorskim (lex specialis) pravilima Evropske unije o finansijskim uslugama, a član 126 teret dokazivanja ispunjenosti obaveze obavještavanja, koji je na trgovcu. Novim čl. 127–132 detaljno se uređuje pravo na jednostrani raskid ugovora (rok od 14, odnosno 30 dana za dobrovoljno penzijsko osiguranje, početak i produženje roka, izuzeci od prava na raskid, uticaj raskida na povezane ugovore, odnos prema sektorskim propisima, kao i finansijske posljedice raskida, uključujući zabranu naplate iznosa koji ima karakter sankcije i obavezu vraćanja primljenih iznosa u roku od 30 dana). Novi član 133 uvodi obavezu trgovca da potrošaču besplatno pruži „odgovarajuća objašnjenja“ radi procjene usklađenosti ponuđenog ugovora sa njegovim potrebama i finansijskom situacijom, uključujući pravo na pomoć fizičkog lica kada se koriste online alati. Novi član 134 uvodi posebnu zaštitu potrošača u pogledu organizacije i upravljanja online interfejsom kod zaključenja ugovora o finansijskim uslugama na daljinu, izričito zabranjujući trgovcu upotrebu manipulativnih tehnika dizajna (tzv. dark patterns) – neproporcionalno isticanje pojedinih izbora, ponavljano traženje već izabrane opcije putem iskačućih prozora i otežavanje postupka otkazivanja usluge u odnosu na postupak pretplate.
Nepoštena poslovna praksa – suzbijanje neosnovanih ekoloških tvrdnji i ranog zastarijevanja (čl. 16–18 Predloga zakona)
Ovom grupom odredaba transponuje se preostali, i najobimniji, dio Direktive 2024/825 koji se odnosi na izmjenu Direktive 2005/29/EZ o nepoštenoj poslovnoj praksi.
Članom 16 u članu 157 (koji uređuje obmanjujuće poslovne prakse) proširuje se tačka 2 stava 2 (osnovne karakteristike proizvoda o kojima se ne smije obmanjivati) tako da izričito obuhvata ekološke i društvene karakteristike proizvoda i aspekte cirkularnosti (trajnost, mogućnost popravke ili recikliranja). U stavu 3 dodaju se nove tačke 4 i 5, kojima se kao obmanjujuće poslovne prakse (u smislu tzv. crne liste iz priloga direktive, odnosno generalne klauzule) određuju iznošenje tvrdnji o budućem uticaju na životnu sredinu bez jasnog, mjerljivog i nezavisno provjeravanog plana sprovođenja, kao i oglašavanje pogodnosti za potrošače koje ne proizlaze iz stvarnih karakteristika proizvoda ili poslovanja trgovca.
Članom 17 u član 158 (propuštanje bitnih informacija) dodaje se novi stav 8, kojim se, kod usluga poređenja proizvoda (npr. veb-sajtova ili aplikacija za poređenje cijena i karakteristika), kao bitne informacije određuju podaci o metodologiji poređenja, proizvodima i dobavljačima koji su predmet poređenja, kao i mjere kojima se obezbjeđuje ažurnost tih informacija, čime se sprječava obmanjujuće predstavljanje ekoloških i društvenih karakteristika proizvoda putem platformi za poređenje.
Članom 18 u član 159 (poslovne prakse koje se u svakom slučaju smatraju nepoštenim – tzv. crna lista) dodaje se čitav niz novih tačaka kojima se, u skladu sa Prilogom I Direktive 2005/29/EZ kako je izmijenjen Direktivom 2024/825, apsolutno zabranjuju: isticanje oznake održivosti koja nije zasnovana na programu sertifikacije niti utvrđena od nadležnog javnog tijela (tačka 2a); iznošenje opšte tvrdnje o prihvatljivosti za životnu sredinu bez dokazane priznate izuzetne ekološke efikasnosti (tačka 4a); predstavljanje cijelog proizvoda ili poslovanja kao ekološki prihvatljivog kada se tvrdnja zapravo odnosi samo na jedan aspekt (tačka 4b); tvrdnje o klimatskoj neutralnosti zasnovane na kompenzaciji emisija (tačka 4c); predstavljanje zakonom propisanih zahtjeva koji važe za sve proizvode date kategorije na tržištu Evropske unije kao posebne prednosti ponude trgovca (tačka 10a); uskraćivanje informacija o negativnom uticaju ažuriranja softvera na funkcionisanje robe (tačka 28); predstavljanje ažuriranja softvera kao neophodnog kada ono samo poboljšava funkcionalnost (tačka 29); tržišno komuniciranje o robi koja sadrži funkciju kojom se namjerno ograničava njena trajnost, uprkos raspoloživim informacijama o tome (tačka 30); neistinite tvrdnje o trajnosti robe (tačka 31) i o mogućnosti popravke robe (tačka 32); navođenje potrošača da prijevremeno zamijeni potrošni materijal (tačka 33); i uskraćivanje informacija, odnosno neistinito tvrđenje, o narušavanju funkcionalnosti robe usljed upotrebe potrošnog materijala, rezervnih djelova ili dodataka koje nije isporučio izvorni proizvođač (tačka 34). Ovim rješenjima se, u cjelini, suzbijaju prakse „greenwashing-a“ i planiranog zastarijevanja proizvoda, koje su prepoznate kao jedan od ključnih uzroka narušavanja povjerenja potrošača i otežavanja tranzicije ka održivoj potrošnji na jedinstvenom tržištu Evropske unije.
Evropska online platforma za popravke (čl. 19–20 Predloga zakona)
Članom 19 u član 214 (nadležnosti Ministarstva) dodaje se novi stav 3, kojim se Ministarstvo određuje kao jedinstvena nacionalna kontakt tačka za Evropsku online platformu za popravke, nadležna za omogućavanje pristupa nacionalnom odjeljku te platforme, obezbjeđenje usklađenosti sa uslovima pristupa i pružanje pomoći Evropskoj komisiji u vezi sa funkcionisanjem nacionalnog odjeljka, u skladu sa članom 6 Direktive 2024/1799.
Članom 20 poslije člana 219 dodaje se novi član 219a, kojim se uspostavlja obaveza Ministarstva da uspostavi, održava i unapređuje nacionalni odjeljak Crne Gore na Evropskoj online platformi za popravke, koja koristi zajednički online interfejs Evropske platforme, sa besplatnim pristupom za potrošače i dobrovoljnom, besplatnom registracijom za servisere i, po potrebi, prodavce obnovljene robe, otkupljivače neispravne robe za obnovu i inicijative za popravku u lokalnoj zajednici. Propisuju se minimalni funkcionalni zahtjevi platforme (pretraga prema vrsti robe, lokaciji, uslovima i cijeni popravke, prikaz na geografskoj mapi, mogućnost zahtijevanja Evropskog obrasca za informacije o popravci, redovno ažuriranje podataka od strane servisera, pristupačnost za lica sa invaliditetom, povezanost sa jedinstvenom digitalnom pristupnom tačkom uspostavljenom Regulativom (EU) 2018/1724, kao i mehanizam prijave netačnih informacija), čime se u potpunosti transponuje član 7 Direktive 2024/1799.
Nadzor i prekršajne (kaznene) odredbe (čl. 21–24 Predloga zakona)
S obzirom da djelotvorno, srazmjerno i odvraćajuće sankcionisanje predstavlja uslov za ispunjenje obaveza iz sve tri direktive (član 13 Direktive 2005/29/EZ kako je izmijenjen Direktivom 2024/825, član 8a Direktive 2011/83/EU kako je izmijenjen Direktivom 2023/2673 i član 9 Direktive 2024/1799, kao i izmijenjena Regulativa (EU) 2017/2394 o saradnji u prekograničnom sprovođenju propisa o zaštiti potrošača), izmjenama i dopunama zakona vrši se odgovarajuće proširenje ovlašćenja organa nadzora i kataloga prekršaja.
Članom 21 u član 237 (ovlašćenja tržišnog inspektora) terminološki se usklađuje uvodna rečenica („trgovac“ se zamjenjuje širim pojmom „subjekt nadzora“, kojim se obuhvataju i proizvođači, serviseri i drugi subjekti obavezni po novim čl. 22a i 22b), a dodaje se dvanaest novih tačaka (10a–10l) kojima se inspektoru daju izričita ovlašćenja za nadzor nad izvršavanjem obaveze popravke robe, dostavljanjem i sadržinom Evropskog obrasca za informacije o popravci, naplatom dijagnostičkih usluga i sl.
Članom 22 mijenjaju se, odnosno dopunjuju prekršajne odredbe člana 244 (prekršaji trgovca) na način koji prati sve prethodno opisane sadržinske izmjene: mijenjaju se tačke 22, 29 i 46 (upućivanje na nove brojeve članova o predugovornom obavještavanju i naručivanju uz obavezu plaćanja), dodaju se tačke 51a–51d (nepostupanje po pravilima o funkciji za raskid ugovora putem online interfejsa iz novog člana 112a), mijenjaju se tačke 54–57 i dodaju tačke 57a–57e (nepoštovanje novih pravila o ugovorima o finansijskim uslugama na daljinu iz čl. 120–134), pri čemu se propisuju odgovarajuće kazne za pravna i fizička lica, odnosno odgovorna lica i preduzetnike.
Članom 23 poslije člana 243 dodaju se novi čl. 243a i 243b, kojima se uspostavljaju posebni prekršaji i propisuju novčane kazne (za pravno lice – proizvođača, odnosno servisera, od 700,00 do 10.000,00 eura; za odgovorno lice u pravnom licu od 150,00 do 1.000,00 eura; za preduzetnika od 300,00 do 3.000,00 eura; za fizičko lice od 150,00 do 1.000,00 eura) za nepostupanje proizvođača po obavezi popravke robe, izostanak ponude rezervnih djelova i alata po razumnoj cijeni, neobjavljivanje okvirnih cijena popravke, korišćenje prepreka popravci, sprečavanje nezavisnih servisera i odbijanje popravke zbog prethodne intervencije drugog servisera (član 243a), odnosno za servisera koji ne postupi u skladu sa pravilima o Evropskom obrascu za informacije o popravci, neopravdano naplati dijagnostičku uslugu ili izmijeni uslove popravke suprotno zakonu (član 243b). Visina propisanih kazni usklađena je sa opštim sistemom sankcija iz važećeg zakona i načelom srazmjernosti, imajući u vidu težinu povreda i ekonomsku snagu adresata (proizvođači, odnosno serviseri kao privredni subjekti).
Članom 24 u član 244 vrše se analogne izmjene tač. 30, 35, 42, 57 (usklađivanje upućivanja) i dodaju se odgovarajuće nove tačke (62a–62d, 66–69, 69a–69b i dr., tač. 27a–27c, 33a i 50a–50g) kojima se propisuju prekršaji za nepostupanje po novim obavezama iz čl. 53, 112a, 120–134 i 159, čime se zaokružuje sistem prekršajne odgovornosti za sve novouvedene materijalnopravne obaveze.
Prelazne i završne odredbe (čl. 25–28 Predloga zakona)
Članom 25 poslije člana 256 dodaje se novi član 256a, kojim se propisuje rok za donošenje podzakonskih akata iz člana 22a stav 16 (lista propisa o ekodizajnu) i člana 22b stav 9 (izgled i sadržaj Evropskog obrasca za informacije o popravci) od stupanja na snagu zakona.
Članom 26 poslije člana 257 dodaje se novi član 257a, kojim se propisuje rok do 31. jula 2027. godine za početak rada nacionalnog odjeljka Evropske online platforme za popravke, odnosno rok od šest mjeseci od uspostavljanja zajedničkog online interfejsa platforme od strane Evropske komisije, ako do tog uspostavljanja dođe nakon navedenog datuma, u skladu sa prelaznim odredbama člana 7 stav 2 Direktive 2024/1799.
Članom 27 poslije člana 258 dodaju se dva nova člana, od kojih novi član 258a propisuje da će se, od dana pristupanja Crne Gore Evropskoj uniji, proizvođačem, ovlašćenim zastupnikom, uvoznikom i distributerom u smislu člana 22a stav 5 smatrati lice sa sjedištem, odnosno prebivalištem u Evropskoj uniji, čime se ova odredba usklađuje sa teritorijalnim dometom relevantnih pravila Evropske unije nakon pristupanja, dok se nakon njega dodaje naslov „Stupanje na snagu“ koji sistematski uvodi posljednji, završni član.
Članom 28 propisuje se da zakon stupa na snagu osmog dana od dana objavljivanja u „Službenom listu Crne Gore“.
V. PROCJENA FINANSIJSKIH SREDSTAVA POTREBNIH ZA SPROVOĐENJE ZAKONA
Za sprovođenje ovog zakona nije potrebno obezbijediti dodatna sredstva u budžetu Crne Gore, osim sredstava eventualno potrebnih za uspostavljanje i održavanje nacionalnog odjeljka Crne Gore na Evropskoj online platformi za popravke iz člana 219a, koja će se planirati u okviru redovnih budžetskih sredstava Ministarstva ekonomskog razvoja, u skladu sa dinamikom uspostavljanja zajedničkog online interfejsa platforme od strane Evropske komisije i rokom iz predloženog novog člana 257a zakona, odnosno člana 26 ovog zakona. Sredstva za rad inspekcijskih i drugih nadležnih organa u dijelu proširenih ovlašćenja obezbjeđuju se u okviru postojećih budžetskih aproprijacija tih organa nadzora, s obzirom na to da se novim odredbama ne osniva novi organ, već se proširuje djelokrug postojećih ovlašćenja.
VI. PREGLED ODREDABA ZAKONA O ZAŠTITI POTROŠAČA ("SLUŽBENI LIST CG", BR. 12/26) KOJE SE  MIJENJAJU


Obavezujuća priroda
Član 4 ﻿ 

(1) Potrošač se ne može odreći prava koja ima na osnovu ovog zakona.
(2) Odredbe ugovora između potrošača i trgovca koje su suprotne odredbama ovog zakona i drugih zakona koji sadrže odredbe o zaštiti potrošača i na štetu su potrošača, ništave su.
(3) U slučaju spora odredbe ovog zakona će se tumačiti u korist potrošača.
(4) Ako ovim zakonom nije drukčije uređeno, sve ugovorne odredbe kojima se na štetu potrošača isključuje primjena ili se odstupa od odredaba čl. 46 do 65 i čl. 67 do 83 ovog zakona ili mijenja njihovo dejstvo prije nego potrošač obavijesti trgovca o nesaobraznosti robe, odnosno o neisporuci ili nesaobraznosti digitalnog sadržaja ili digitalne usluge ili prije nego trgovac obavijesti potrošača o izmjeni digitalnog sadržaja ili digitalne usluge u skladu sa članom 82 ovog zakona, nijesu obavezujuće za potrošača.
(5) Trgovac može potrošaču da ponudi ugovor koji mu omogućava veću zaštitu od zaštite propisane ovim zakonom. 

Značenje izraza
Član 7 ﻿ 
Izrazi upotrijebljeni u ovom zakonu imaju sljedeća značenja:
1) proizvođač je lice koje proizvodi robu, kao i uvoznik robe ili drugo lice koje se predstavlja kao proizvođač stavljajući svoje ime, robni žig ili drugo obilježje na robu;
2) proizvod je roba, uključujući nepokretnosti, usluga, digitalna usluga i digitalni sadržaj, kao i prava i obaveze;
3) roba je materijalna pokretna stvar, uključujući vodu, gas, toplotnu i električnu energiju ako se prodaju u ograničenom obimu ili ograničenoj količini, kao i roba sa digitalnim elementima
4) [bookmark: _GoBack]roba sa digitalnim elementima je bilo koja materijalna pokretna stvar koja ima ugrađen digitalni sadržaj ili digitalnu uslugu ili je sa njima povezana na način koji bi onemogućio funkcionisanje robe bez tog digitalnog sadržaja ili te digitalne usluge, osim stvari koje se prodaju u izvršnom ili drugom prinudnom postupku;
5) digitalna usluga je usluga kojom se potrošaču omogućava stvaranje, obrada, čuvanje i pristup podacima u digitalnom obliku ili usluga kojom se omogućava dijeljenje ili bilo koja druga interakcija sa podacima u digitalnom obliku koje učitava ili stvara potrošač ili drugi korisnik te usluge; 
6) digitalni sadržaj su podaci koji se proizvode i isporučuju u digitalnom obliku;
7) roba u rasutom stanju je roba koja nije prethodno upakovana i koja se mjeri u prisustvu potrošača;
8) kompatibilnost je sposobnost robe da funkcioniše sa hardverom ili softverom sa kojima se obično koristi roba iste vrste, bez potrebe za konverzijom te robe, hardvera ili softvera;
9) funkcionalnost je sposobnost robe da izvršava funkcije u skladu sa njenom namjenom;
10)  trajnost je sposobnost robe da zadrži svoje funkcije i karakteristike tokom uobičajene upotrebe; 
11)  interoperabilnost je sposobnost robe da funkcioniše sa hardverom ili softverom koji se razlikuje od hardvera ili softvera sa kojim se  obično koristi roba iste vrste;
12)  integracija je povezivanje i ugradnja digitalnog sadržaja ili digitalne usluge sa elementima digitalnog okruženja potrošača kako bi se digitalni sadržaj ili digitalna usluga mogli upotrebljavati u skladu sa zahtjevima usklađenosti utvrđenih ovim zakonom;
13)  digitalno okruženje je hardver, softver i svaki mrežni priključak koji potrošač koristi za pristup ili upotebu  digitalnog sadržaja ili digitalne usluge; 
14)  prodajna cijena proizvoda je krajnja cijena za pojedini proizvod ili određenu količinu proizvoda, uključujući porez na dodatu vrijednost (u daljem tekstu: PDV), druge poreze i dažbine;
15)  cijena po jedinici mjere je krajnja cijena, uključujući PDV, druge poreze i dažbine, po jedinici mjere, u skladu sa zakonom (kilogram, litar, metar, kvadratni metar, kubni metar ili druga pojedinačna mjerna jedinica koja je u uobičajenoj upotrebi u Crnoj Gori);
16)  trajni medij je sredstvo koje omogućava potrošaču, odnosno trgovcu da sačuva podatke za ličnu upotrebu, na način da podaci ostanu dostupni za buduću upotrebu tokom vremena primjerenog svrsi informacije i koji omogućava nepromijenjenu reprodukciju sačuvanih podataka (papir, CD i DVD diskovi, USB fleš uređaji, memorijske kartice ili hard disk računara, elektronska pošta i dr.);
17)  sredstva komunikacije na daljinu su sredstva koja mogu biti korišćena za zaključenje ugovora između trgovca i potrošača bez njihovog istovremenog fizičkog prisustva na jednom mjestu, kao što su: adresirani i neadresirani štampani materijali, standardna pisma i dopisnice, štampana propagandna poruka sa formularom za porudžbinu, katalog, telefon sa i bez ljudskog posredovanja, radio, videofon, videotekst, telefaks uređaj, televizija, internet, elektronska pošta i dr.;
18)  operator sredstva komunikacije na daljinu je svako lice koje u okviru svoje djelatnosti ili zanimanja omogućava trgovcu upotrebu jednog ili više sredstava komunikacije na daljinu; 
19)  rangiranje proizvoda je relativna važnost koja se daje proizvodima, kako ih trgovac predstavlja, organizuje ili o njima obavještava, bez obzira na tehnološka sredstva koja se za to koriste;
20)  online tržište je usluga kojom se upotrebom softvera, uključujući internet stranice, dio internet stranica ili aplikaciju kojom upravlja trgovac ili drugo lice u njegovo ime, potrošaču omogućava zaključivanje ugovora na daljinu sa drugim trgovcima ili potrošačima;
   21) pružalac online tržišta je trgovac koji potrošačima pruža uslugu online tržišta; 
22) poslovna praksa je svaka radnja, propuštanje, način ponašanja ili predstavljanja, poslovna komunikacija, uključujući oglašavanje i stavljanje proizvoda na tržište, koju je preduzeo trgovac, a neposredno je povezana sa promocijom, prodajom ili isporukom proizvoda potrošaču
 23) bitno narušavanje ekonomskog ponašanja potrošača je korišćenje poslovne prakse u odnosu na potrošače sa ciljem da se značajno umanji sposobnost potrošača da donese odluku zasnovanu na potpunoj obaviještenosti i time potrošač navede da donese odluku o poslu koju inače ne bi donio;  
24) kodeks je sporazum, pravilo ili skup pravila koja nijesu uređena zakonom,  drugim propisom ili aktom organa državne uprave ili lokalne samouprave kojim se uređuje način postupanja trgovaca koji su se obavezali da poštuju taj kodeks u vezi sa jednom ili više poslovnih praksi ili poslovnih sektora; 
25) nosilac kodeksa je svaki subjekat, uključujući trgovca ili grupu trgovaca koji je ovlašćen za sastavljanje i izmjenu kodeksa i/ili nadzor nad njegovim sprovođenjem;
26) profesionalna pažnja je povećana pažnja koja se u pravnom prometu osnovano očekuje od trgovca u ponašanju prema potrošačima, u skladu sa dobrim poslovnim običajima i načelom savjesnosti i poštenja;
27) bitan uticaj je djelovanje poslovne prakse na ekonomsko ponašanje potrošača na način na koji se umanjuje sposobnost potrošača da donese odluku zasnovanu na potpunoj obaviještenosti, iz kog razloga potrošač može da donese odluku o poslu koju inače ne bi donio;
28) nedozvoljeni uticaj je iskorišćavanje nadmoći u odnosu na potrošača upotrebom pritiska, na način kojim se u znatnoj mjeri ograničava njegova sposobnost da donese odluku zasnovanu na potpunoj obavještenosti, bez obzira da li je primijenjena sila ili prijetnja;
29) poziv za kupovinu je svaka poslovna komunikacija kojom se navode osnovne karakteristike proizvoda i njegova cijena i to na način koji odgovara sredstvu poslovne komunikacije koje se koristi, čime se potrošaču daje mogućnost kupovine proizvoda;
30) odluka o poslu je svaka odluka potrošača koja se odnosi na to da li će, kako i pod kojim uslovima zaključiti posao, platiti cijenu u cjelosti ili u obrocima, zadržati proizvod ili će dalje raspolagati sa proizvodom, koristiti prava koja ima na osnovu ugovora, bez obzira da li je potrošač odlučio da djeluje ili da se uzdrži od djelovanja;
31) uređena profesija je profesionalna djelatnost ili skup profesionalnih djelatnosti čije počinjanje, obavljanje ili način obavljanja, neposredno ili posredno, zavisi od posjedovanja posebnih profesionalnih kvalifikacija, u skladu sa zakonom;
32) finansijska usluga je bankarska usluga, usluga kreditiranja, usluga osiguranja, usluga dobrovoljnog penzijskog osiguranja, investiciona usluga, usluga stambene štednje i usluga platnog prometa;
33) prodaja javnim nadmetanjem je prodaja kod koje trgovac nudi robu ili usluge potrošačima u okviru koje potrošači mogu da učestvuju lično ili preko posrednika koja se vrši kroz transparentan postupak nadmetanja koji sprovodi rukovodilac javnog nadmetanja i u kojem je najuspješniji učesnik prodaje dužan da kupi robu ili uslugu;
34) ugovor o kupoprodaji je ugovor kojim trgovac prenosi ili se obavezuje da će prenijeti potrošaču robu u svojinu, a potrošač plaća ili se obavezuje da će platiti ugovorenu cijenu, uključujući ugovor koji za predmet istovremeno ima robu i uslugu;   
35) ugovor o pružanju usluga je svaki ugovor, osim ugovora o kupoprodaji, kojim trgovac pruža ili se obavezuje da će pružiti uslugu potrošaču, uključujući digitalnu uslugu; 
36) povezani ugovor je ugovor kojim se potrošaču pružaju usluge povezane sa ugovorom, a koje pruža trgovac ili treće lice, na osnovu ugovora sa trgovcem, a naročito:
- o pravu na vremenski podijeljeno korišćenje; 
- o dugotrajnom turističkom proizvodu; 
- zaključenim na daljinu; ili
- zaključenim van poslovnih prostorija;
37) roba izrađena po specifikaciji potrošača je roba koja nije unaprijed proizvedena, već je izrađena na osnovu individualnog izbora ili odluke potrošača;
38) poslovna prostorija je nepokretni prodajni prostor u kojem trgovac trajno obavlja svoju djelatnost ili pokretni prodajni prostor u kojem trgovac obavlja svoju djelatnost;
39) lični podaci su sve informacije koje se odnose na fizičko lice čiji je identitet utvrđen ili se može utvrditi neposredno ili posredno, naročito uz pomoć oznaka identiteta kao što su ime, identifikacioni broj, podaci o lokaciji, online identifikatori ili uz pomoć jedne ili više karakteristika koje su specifične za fizički, fiziološki, genetski, mentalni, ekonomski, kulturni ili socijalni identitet tog lica;
40)  besplatno je bez troškova potrebnih za dovođenje robe u saobraznost sa ugovorom,  uključujući poštanske troškove, troškove prevoza, rada, materijala i druge troškove;
41)  javna aukcija je metoda prodaje kod koje trgovac nudi robu ili usluge potrošačima koji učestvuju ili im je data mogućnost da lično učestvuju na aukciji, javnim nadmetanjem po tržišnim uslovima, koju sprovodi aukcionar i u kojem je uspješni ponuđač dužan da kupi robu ili usluge;
42)  pružalac online pretraživača je fizičko ili pravno lice koje potrošačima pruža ili nudi digitalnu uslugu online pretraživanja;
43)  online pretraživač je digitalna usluga koja korisnicima omogućava da unose upite u svrhu pretraživanja, u načelu, svih internet stranica ili svih internet stranica na određenom jeziku o bilo kojoj temi,  u obliku ključne riječi, govornog zahtjeva, rečenice ili drugog unosa, i koji daje rezultate u bilo kojem formatu u kojem se mogu pronaći informacije koje su povezane sa traženim sadržajem;
44) online interface je svaki kompjuterski program, uključujući internet stranice ili njihov dio ili aplikaciju, kojima upravlja trgovac ili kojima se upravlja u njegovo ime, i koji služe kako bi se potrošačima dao pristup robi ili usluzi trgovca; 
45) interpersonalna komunikaciona usluga je usluga koja se uobičajeno pruža uz naknadu, a omogućava direktnu interpersonalnu i interaktivnu razmjenu informacija putem elektronskih komunikacionih mreža između ograničenog broja lica, pri čemu lica koja pokreću komunikaciju ili učestvuju u komunikaciji određuju njenog primaoca ili više njih i ne uključuje usluge koje omogućavaju interpersonalnu i interaktivnu komunikaciju kao manje bitni, odnosno  pomoćni dio usluge koja je suštinski povezana sa drugom uslugom;
46) brojevno zasnovana interpersonalna komunikaciona usluga je interpersonalna komunikaciona usluga koja se povezuje ili omogućava komunikaciju sa javno dodijeljenim brojevnim resursima, odnosno brojem ili brojevima u nacionalnim ili međunarodnim planovima numeracije;
47) brojevno nezavisna interpersonalna komunikaciona usluga je interpersonalna komunikaciona usluga koja se ne povezuje sa javno dodijeljenim brojevnim resursima, odnosno brojem ili brojevima u nacionalnim ili međunarodnim planovima numeracije ili koja ne omogućava komunikaciju brojem ili brojevima u nacionalnim ili međunarodnim planovima numeracije;
48) propisi kojima se štite interesi potrošača su ovaj zakon i drugi zakoni koji sadrže odredbe o zaštiti potrošača; 
49) domaći spor je spor između potrošača i trgovca u vezi sa ugovorom o prodaji ili pružanju usluga, kada u vrijeme naručivanja robe ili usluge potrošač ima prebivalište u istoj državi u kojoj je trgovac osnovan; 
50)  prekogranični spor je spor između potrošača i trgovca, u vezi sa ugovorom o prodaji ili pružanju usluga, kada u vrijeme naručivanja robe ili usluge potrošač ima prebivalište u državi koja nije država u kojoj je trgovac osnovan.
51)  nadležni organ je organ iz člana 234 ovog zakona osnovan na državnom, regionalnom ili lokalnom nivou koji je odgovoran za sprovođenje, odnosno nadzor nad primjenom propisa kojima se štite interesi potrošača;
52) jedinstvena nacionalna kontakt tačka je tijelo određeno kao odgovorno za koordinaciju primjene propisa kojima se štite interesi potrošača i drugih poslova utvrđenih ovim zakonom; 
53) prigovor potrošača je izjava potrošača sa odgovarajućim dokazima da je trgovac učinio, čini ili je vjerojatno da će učiniti povredu propisa kojima se štite interesi potrošača;
54) šteta nanijeta kolektivnim interesima potrošača je stvarna ili potencijalna šteta nanijeta interesima više potrošača obuhvaćenih povredama propisa kojima se štite interesi potrošača;
55) sveobuhvatne provjere (sweeps) su usklađene i istovremeno sprovedene  koordinisane kontrole tržišta radi provjere usklađenosti sa propisima kojima se štite interesi potrošača ili radi otkrivanja povreda tih propisa.

Dostupnost rezervnih djelova i servisa
Član 22
(1) Trgovac je dužan da prilikom ponude i prodaje tehničke robe obavijesti potrošača, u pisanoj formi, o dostupnosti:
1) rezervnih djelova, priključnih aparata i sličnih djelova, za vrijeme i nakon prestanka proizvodnje ili uvoza robe;
2) tehničkog servisa, odnosno održavanja i popravke za vrijeme i poslije prestanka proizvodnje ili uvoza robe.
[bookmark: _Hlk194483859](2) Trgovac je dužan da obezbijedi potrošaču dostupnost tehničkog servisa, odnosno održavanja i popravke tehničke robe, kao i da zajedno sa proizvođačem obezbijedi potrošaču dostupnost djelova i aparata iz stava 1 tačka 1 ovog člana, najmanje pet godina od dana proizvodnje, ali ne manje od tri godine od dana isporuke tehničke robe.
	(3) Odredba stava 2  ovog člana ne primjenjuje se na polovnu robu. 




Objektivni zahtjevi saobraznosti robe
Član 48 
(1) Pored subjektivnih zahtjeva saobraznosti iz člana 47 ovog zakona, roba je saobrazna ugovoru o kupoprodaji ako ispunjava i objektivne zahtjeve saobraznosti, i to da:
1) je prikladna za namjene za koje se uobičajeno koristi roba iste vrste, u skladu sa zakonom, tehničkim standardima ili ako takvih tehničkih standarda nema, primjenjivim kodeksima ponašanja u odgovarajućem poslovnom sektoru;
2) odgovara kvalitetu i opisu uzorka ili modela koji je trgovac stavio na raspolaganje potrošaču prije zaključenja ugovora o kupoprodaji, ako je primjenjivo;
3)  je isporučena sa dodatnom opremom, uključujući ambalažu, uputstvo za instalaciju ili druga uputstva, čiji prijem potrošač može razumno da očekuje, ako je primjenjivo;
4)  odgovara količini i posjeduje kvalitet i druge karakteristike, uključujući trajnost, funkcionalnost, kompatibilnost i sigurnost, koji su uobičajeni za robu iste vrste i koje potrošač može razumno očekivati s obzirom na prirodu robe i  uzimajući u obzir sve javne izjave koje su dali trgovac ili drugo lice u prethodnim fazama ugovornog lanca, uključujući proizvođača, ili koje su date u njihovo ime, naročito ako su učinjene oglašavanjem ili označavanjem robe.
(2) Trgovca ne obavezuju javne izjave, u smislu stava 1 tačka 4 ovog člana, ako dokaže da:
1) nije znao niti je razumno mogao znati za tu javnu izjavu;
2) je do trenutka zaključenja ugovora javna izjava bila ispravljena na isti ili sličan način kao i kada je data, ili
3)  ta javna izjava nije mogla uticati na donošenje odluke o kupovini robe.
(3) U slučaju robe sa digitalnim elementima, trgovac je dužan da obezbijedi da potrošač bude obaviješten o ažuriranjima, uključujući sigurnosna ažuriranja, koja su potrebna kako bi roba ostala saobrazna ugovoru i da mu se ta ažuriranja isporučuju, tokom perioda:
1) u okviru kojeg potrošač to može razumno da očekuje s obzirom na vrstu i namjenu robe i digitalnih elemenata, i uzimajući u obzir okolnosti i prirodu ugovora o kupoprodaji, ako je tim ugovorom predviđena jednokratna isporuka digitalnog sadržaja ili digitalne usluge, ili 
2) utvrđenog u članu 51 stav 7 ovog zakona, u zavisnosti od slučaja, ako je ugovorom o kupoprodaji predviđena kontinuirana isporuka digitalnog sadržaja ili digitalne usluge tokom određenog perioda.
(4)  Ako potrošač u razumnom roku ne instalira ažuriranja koja su mu isporučena u skladu sa stavom 3 ovog člana, trgovac ne odgovara za nesaobraznost koja proizilazi isključivo zbog propuštanja instalacije odgovarajućeg ažuriranja, pod uslovom da:
1) je trgovac obavijestio potrošača o raspoloživosti ažuriranja i posljedicama propuštanja potrošača da izvrši instaliranje, i
2) propuštanje instalacije ili nepravilna instalacija ažuriranja od strane potrošača nijesu rezultat nedostataka u uputstvima za instalaciju koja su dostavljena potrošaču.
(5) Nesaobraznost u smislu st. 1 ili 3 ovog člana ne postoji ako je, u trenutku zaključenja ugovora o kupoprodaji, potrošač bio posebno obaviješten da određena karakteristika robe odstupa od objektivnih zahtjeva u pogledu saobraznosti navedenih u st. 1 ili 3 ovog člana, i ako je potrošač pri zaključenju ugovora izričito i posebno prihvatio to odstupanje.
(6) Pored zahtjeva iz stava 1 tačka 1 ovog člana, roba je saobrazna ugovoru o kupoprodaji ako je prikladna i za namjene za koje se uobičajeno koristi roba iste vrste, u skladu sa propisima Evropske unije. 


	Odgovornost za nesaobraznost
Član 51
(1) Trgovac je odgovoran potrošaču za svaku nesaobraznost koja postoji u trenutku isporuke robe, bez obzira da li je znao za nesaobraznost, i koja postane očigledna u roku od dvije godine od trenutka isporuke robe. 
(2) Trgovac je odgovoran za nesaobraznost robe ugovoru koja se pojavi nakon isporuke, ako potiče od uzroka koji je postojao prije isporuke te robe.
(3) Trgovac je odgovoran za nesaobraznost robe koju je potrošač mogao lako opaziti ako je izjavio da je roba saobrazna ugovoru.
(4) Trgovac ne odgovara za nesaobraznost robe ako je u trenutku zaključenja ugovora potrošaču bilo poznato ili mu nije moglo ostati nepoznato da roba nije saobrazna ugovoru ili je uzrok nesaobraznosti u materijalu koji je dao potrošač.
(5) Odredba stava 1 ovog člana primjenjuje se i na robu sa digitalnim elementom, čime se ne dovodi u pitanje primjena odredbe člana 48 stav 3 ovog zakona.
(6) Kod prodaje polovne robe ugovorom o kupoprodaji može se ugovoriti kraći rok od roka iz stava 1 ovog člana, ali ne kraći od godinu dana.
(7) U slučaju robe sa digitalnim elementima, ako je ugovorom o kupoprodaji predviđena kontinuirana isporuka digitalnog sadržaja ili digitalne usluge tokom određenog perioda, trgovac je odgovoran i za svaku nesaobraznost digitalnog sadržaja ili digitalne usluge koja se pojavi ili postane očigledna u roku od dvije godine od trenutka isporuke robe sa digitalnim elementima.
(8)  U slučaju robe sa digitalnim elementima, ako je ugovorom o kupoprodaji predviđena kontinuirana isporuka na rok duži od dvije godine, trgovac je odgovoran za svaku nesaobraznost digitalnog sadržaja ili digitalne usluge koja se pojavi ili postane očigledna u periodu isporuke digitalnog sadržaja ili digitalne usluge u skladu sa ugovorom o kupoprodaji.
(9) Ako instalacija čini dio ugovora o kupoprodaji i izvršena je od strane trgovca ili pod njegovom odgovornošću smatra se da je roba isporučena potrošaču u trenutku kada je instalacija završena.


	Pravne posljedice nesaobraznosti
Član 53﻿ 
(1) Ako isporučena roba nije saobrazna ugovoru, potrošač ima pravo da zahtijeva od trgovca da se nesaobraznost otkloni bez naknade, popravkom ili zamjenom, odnosno da zahtijeva odgovarajuće umanjenje cijene ili da raskine ugovor uz povraćaj plaćenog iznosa.
(2) Potrošač prvenstveno ima pravo da bira između zahtjeva da se nesaobraznost otkloni popravkom ili zamjenom, osim ako je izabrani zahtjev nemoguć ili ako predstavlja nesrazmjerno opterećenje za trgovca.
(3) Nesrazmjerno opterećenje iz stava 2 ovog člana postoji ako izabrani zahtjev, u odnosu na alternativni zahtjev, stvara pretjerane troškove za trgovca, uzimajući u obzir:
1) vrijednost robe koju bi imala da je saobrazna ugovoru;
2) značaj nesaobraznosti u konkretnom slučaju;
3) da li se alternativni zahtjev može ostvariti bez značajnijih neugodnosti za potrošača.
 (4) Trgovac može da odbije otklanjanje nesaobraznosti ako popravku i zamjenu nije moguće izvršiti ili bi troškovi popravke i zamjene bili nesrazmjerni, uzimajući u obzir sve okolnosti slučaja, uključujući okolnosti iz stava 3 tač. 1 i 2 ovog člana.
(5) Potrošač ima pravo na odgovarajuće umanjenje cijene u skladu sa članom 55 ovog zakona ili na raskid ugovora o kupoprodaji uz povraćaj plaćenog iznosa u skladu sa čl. 56 i 57 ovog zakona, ako:
	1) trgovac nije izvršio popravku ili zamjenu ili, ako je to primjenjivo, nije izvršio popravku ili zamjenu u skladu sa članom 54 st. 2 i 3 ovog zakona ili je odbio da otkloni nesaobraznost robe u skladu sa stavom 4 ovog člana;
	2) nesaobraznost robe postoji i pored napora trgovca da je otkloni;
	3) nesaobraznost je u toj mjeri ozbiljna da opravdava trenutno umanjenje cijene ili raskid ugovora o kupoprodaji; ili
	4) je trgovac izjavio ili je iz okolnosti slučaja očigledno da neće otkloniti nesaobraznost u roku iz člana 54 stav 1 ovog zakona ili da je ne može otkloniti bez značajnih neugodnosti za potrošača. 
(6) Potrošač ne može da raskine ugovor ako je nesaobraznost robe neznatna.
 (7) Teret dokazivanja da je nesaobraznost neznatna je na trgovcu.
 (8) Potrošač ima pravo da uskrati plaćanje preostalog dijela cijene ili neki njen dio sve dok trgovac ne ispuni svoje obaveze u skladu sa odredbama iz čl. 46 do 65  ovog zakona.
 (9) Prava iz stava 1 ovog člana ne utiču na pravo potrošača da zahtijeva od trgovca naknadu štete koja potiče od nesaobraznosti u skladu sa opštim pravilima o odgovornosti za štetu.
[bookmark: _Hlk148796148]Popravka ili zamjena robe
Član 54 
(1) Trgovac je dužan da izvrši popravku ili zamjenu robe besplatno, u razumnom roku, ali ne dužem od 15 dana od dana prijema obavještenja potrošača o nesaobraznosti robe,  i bez značajnih neugodnosti za potrošača, uzimajući u obzir prirodu robe i svrhu za koju je potrošaču ta roba potrebna.
(2) Ako je nesaobraznost potrebno otkloniti popravkom ili zamjenom robe, potrošač je dužan da stavi robu na raspolaganje trgovcu, a trgovac je dužan da robu preuzme o svom trošku.  
(3) Ako popravka zahtijeva uklanjanje robe koja je bila instalirana na način koji je u skladu sa njenom prirodom i namjenom prije nego što je nesaobraznost postala očigledna ili takvu robu treba zamijeniti, obaveza popravke ili zamjene takve robe uključuje uklanjanje nesaobrazne robe i instalaciju zamijenjene ili popravljene robe ili snošenje troškova tog uklanjanja i instalacije.
(4) Potrošač nije dužan da plati troškove uobičajene upotrebe zamijenjene robe tokom perioda prije njene zamjene.
(5) Izuzetno od stava 1 ovog člana, rok za popravku ili zamjenu ne može biti duži od 21 dan od dana prijema obavještenja potrošača o nesaobraznosti robe, ako je trgovac u roku od tri dana od dana prijema tog obavještenja potrošaču na upotrebu ponudio drugu robu (zamjenska roba) za vrijeme trajanja popravke ili zamjene te robe, a potrošač je izričitom i posebnom izjavom takvu ponudu trgovca prihvatio.
(6) Ponude trgovca i izjave potrošača iz stava 5 ovog člana trgovac je dužan da navede u evidenciji iz člana 27 stav 6 ovog zakona.

Umanjenje cijene
Član 55 
Umanjenje cijene iz člana 53 stav 5 ovog zakona, vrši se srazmjerno smanjenju vrijednosti robe koju je primio potrošač u odnosu na vrijednost koju bi roba imala da je saobrazna u vrijeme zaključenja ugovora.

Obaveze i rokovi u vezi sa povraćajem primljene robe ili plaćenog iznosa 
Član 57

(1) Ako raskine ugovor o kupoprodaji potrošač je dužan da povraćaj robe iż člana 56 stav 4 ovog zakona izvrši bez odlaganja, a najkasnije u roku od 14 dana od dana obavještavanja trgovca o odluci da raskida ugovor.
(2) Obaveza iz stava 1 ovog člana smatra se izvršenom u roku, ako potrošač prije isteka roka iz stava 1 ovog člana pošalje robu ili je preda trgovcu, odnosno licu koje je trgovac ovlastio da primi robu.
(3) Trgovac je dužan da izvrši povraćaj plaćenog iznosa iz člana 56 st. 4 i 5 ovog zakona bez odlaganja, a najkasnije u roku od osam dana od dana prijema robe ili dokaza da je potrošač robu poslao trgovcu.
(4) Trgovac je dužan da izvrši povraćaj plaćenog iznosa istim načinom plaćanja koji je potrošač upotrijebio prilikom plaćanja robe, osim ako potrošač izričito ne pristane na drugi način povraćaja tih sredstava, pod uslovom da ne plaća dodatne troškove za taj povraćaj.
(5) Trgovac potrošaču ne smije da naplati naknadu za povraćaj plaćenog iznosa.
(6) Odredbe st. 3, 4 i 5 ovog člana shodno se primjenjuju i na svaki iznos koji je trgovac dužan da vrati potrošaču zbog umanjenja cijene iz člana 55 ovog zakona, a u vezi sa članom 53 stav 5 ovog zakona.
	

Sloboda izbora
Član 58﻿ 

(1) Potrošač ima pravo da po svom izboru zahtijeva popravku, zamjenu, umanjenje cijene ili raskid ugovora uz povraćaj plaćenog iznosa, ako u roku od 30 dana od dana preuzimanja robe obavijesti trgovca o nesaobraznosti.
(2) Ako potrošač ostvaruje pravo iz člana 53 stav 1 ovog zakona zamjenom proizvoda, trgovac je dužan da izvrši zamjenu proizvoda više puta, odnosno dok potrošaču ne bude obezbijeđena saobraznost u skladu sa čl. 47 i 48 ovog zakona.
(3) Izuzetno od člana 53 stav 5 ovog zakona, potrošač ima pravo da zahtijeva umanjenje cijene ili raskid ugovora uz povraćaj plaćenog iznosa i u slučaju kada je popravka, odnosno zamjena vršena najmanje dva puta u roku od 90 dana, od isteka roka iz stava 1 ovog člana.
(4) Na izbor potrošača iz stava 1 ovog člana primjenjivaće se odredbe člana 53 st. 5 do 9 i čl. 54 i 55 ovog zakona.


	Izuzeci od primjene ﻿ 
Član 85﻿ 
Odredbe člana 84 i čl. 86 do 119 ovog zakona, ne primjenjuju se na ugovore:
1) o pružanju socijalnih usluga, uključujući usluge socijalnog stanovanja, dječje zaštite, podrške licima ili porodicama kojima je potrebna stalna ili povremena pomoć, uključujući i dugoročnu njegu;
2) o korišćenju zdravstvene zaštite u skladu sa zakonima kojim se uređuje zdravstvena zaštita, obavezno zdravstveno osiguranje i zdravstvena zaštita stranaca u Crnoj Gori;
3) o igrama na sreću sa novčanim ulogom, uključujući lutrijske igre, igre u kazinima i kladioničke igre;
4) o finansijskim uslugama;
5) o sticanju ili prenosu prava na nepokretnosti;
6) o izgradnji ili rekonstrukciji postojećih objekata, kao i zakupu stambenih prostorija;7) o paket aranžmanima i povezanim putnim aranžmanima u skladu sa odredbama zakona kojim se uređuje organizovanje putovanja; 8) zaključene pred nadležnim ili drugim ovlašćenim licem, koje je dužno da potrošaču prije zaključenja ugovora obezbijedi stručno razmatranje ugovora i upoznavanje sa njegovim pravnim posljedicama;
9) o periodičnoj dostavi hrane, pića ili drugih proizvoda namijenjenih dnevnoj upotrebi u domaćinstvu koji se putem prodaje na malo isporučuju u pravilnim vremenskim razmacima u stan ili na radno mjesto potrošača;
10) o pružanju usluga putničkog prevoza, osim čl. 87, 91, 92 i 105 ovog zakona;
11) zaključene putem automata za prodaju ili automatizovanih prodajnih prostora;
12) koji se odnose na robu koja se prodaje u izvršnom ili drugom prinudnom postupku u skladu sa zakonom;
13) o vremenski podijeljenom korišćenju, o dugotrajnom turističkom proizvodu, preprodaji i razmjeni u skladu sa ovim zakonom;
14) zaključene sa telekomunikacionim operaterima radi korišćenja javnih telefonskih govornica ili radi korišćenja jedne veze, odnosno jednog priključka koje  potrošač uspostavlja putem telefona, interneta ili faksa.

Obaveza obavještavanja ﻿ 
Član 86﻿ ﻿
(1) Prije zaključivanja ugovora ili prihvatanja odgovarajuće ponude od strane potrošača, trgovac je dužan da na jasan i razumljiv način obavijesti potrošača o:
1) bitnim svojstvima robe ili usluge, u mjeri u kojoj je to moguće s obzirom na robu, uslugu i medij koji se koristi za prenos obavještenja;
2) nazivu i sjedištu trgovca, telefonskom broju, ako postoji, i adresi elektronske pošte;
3) prodajnoj cijeni robe ili usluge, ili ako priroda robe ili usluge ne omogućava da cijena bude realno izračunata unaprijed, o načinu izračunavanja cijene i ako je primjereno troškovima prevoza, dostave ili poštanskih usluga, odnosno o mogućnosti njihove naplate, ako te troškove nije moguće izračunati unaprijed;
4) ako je moguće, uslovima plaćanja, uslovima isporuke robe ili pružanja usluge, roku isporuke robe ili pružanja usluge i načinu rješavanja prigovora potrošača;
5) ako je primjereno, i pored napomene o zakonom utvrđenoj odgovornosti za saobraznost robe, digitalnog sadržaja i digitalnih usluga, postojanju i uslovima postprodajnih usluga i komercijalnoj garanciji;
6) uputstvima i ispravama iz člana 9  stav 3 ovog zakona;
7) uslugama koje se nude nakon prodaje i uslovima za korišćenje tih usluga, ako trgovac pruža te usluge;
8) trajanju ugovora i ako je ugovor zaključen na neodređeno vrijeme ili ako je predviđeno njegovo automatsko produženje, o uslovima otkaza ili raskida ugovora;
9) ako je primjereno, funkcionalnosti robe sa digitalnim elementima, digitalnog sadržaja i digitalne usluge, uključujući primjenjive mjere tehničke zaštite;
10) ako je primjereno, odgovarajućoj kompatibilnosti i interoperabilnosti robe sa digitalnim elementima, digitalnog sadržaja i digitalnih usluga za koju je trgovac znao ili se opravdano može očekivati da je morao znati.
(2) Odredba stava 1 ovog člana odnosi se i na ugovore koji imaju za predmet digitalni sadržaj koji se ne isporučuje na trajnom mediju.
(3) Odredba stava 1 ovog člana ne odnosi se na poslove na dnevnoj osnovi između trgovca i potrošača koji se izvršavaju u trenutku njihovog zaključenja.

V. UGOVORI ZAKLJUČENI VAN POSLOVNIH PROSTORIJA I UGOVORI NA DALJINU ﻿ 

1. Obavještavanje potrošača prije zaključivanja ugovora van poslovnih prostorija i ugovora na daljinu

Predugovorna obavještenja ﻿ 
Član 93﻿ 
(1) Ugovor zaključen na daljinu je ugovor zaključen između trgovca i potrošača u okviru organizovanog sistema prodaje ili pružanja usluge bez istovremenog fizičkog prisustva trgovca i potrošača na istom mjestu pri čemu se do trenutka zaključenja ugovora i za zaključenje ugovora isključivo koristi jedno ili više sredstava komunikacije na daljinu.
(2) Ugovor zaključen van poslovnih prostorija je ugovor između trgovca i potrošača koji je zaključen:
1) uz istovremeno fizičko prisustvo trgovca i potrošača na istom mjestu koje ne predstavlja poslovne prostorije trgovca;
2) u slučaju kada je potrošač dao ponudu pod okolnostima iz tačke 1 ovog stava;
3) u poslovnim prostorijama trgovca ili putem sredstava komunikacije na daljinu neposredno nakon što je trgovac pristupio potrošaču lično na mjestu van poslovnih prostorija;
4) za vrijeme izleta koji je organizovao trgovac čiji je cilj ili rezultat promocija ili prodaja robe ili usluga potrošaču.
(3) Prije zaključivanja ugovora van poslovnih prostorija, odnosno ugovora na daljinu ili prihvatanja odgovarajuće ponude od strane potrošača, trgovac je dužan da na jasan i razumljiv način obavijesti potrošača o:
1) osnovnim svojstvima robe ili usluge, u mjeri u kojoj je to prikladno s obzirom na robu ili uslugu kao i medij koji se koristi za prenos obavještenja; 
2) nazivu i geografskoj adresi na kojoj ima sjedište i, ako je primjenjivo, nazivu i geografskoj adresi sjedišta trgovca u čije ime i/ili za čiji račun nastupa;
3) geografskoj adresi mjesta poslovanja trgovca i, ako je primjenljivo, trgovca u čije ime i/ili za čiji račun nastupa, na koju potrošač može da izjavi žalbu, ako se ta adresa razlikuje od adrese iz tačke 2 ovog stava; 
4) broju telefona kao i adresi elektronske pošte i o drugim sredstvima online komunikacije, ako ih trgovac stavlja na raspolaganje potrošaču, a koja garantuju da potrošač može da sačuva komunikaciju sa trgovcem na trajnom mediju, uključujući datum i vrijeme te komunikacije;
5) prodajnoj cijeni robe ili usluge, a ako priroda robe ili usluge ne omogućava da cijena bude izračunata unaprijed, o načinu izračunavanja cijene i, ako je potrebno, troškovima prevoza, dostave ili poštanskih usluga, odnosno o mogućnosti naplate tih troškova, ako se ne mogu izračunati unaprijed i kada je to primjereno, o tome da je cijena personalizovana na osnovu automatizovanog donošenja odluka;  
6) troškovima upotrebe sredstava komunikacije na daljinu za potrebe zaključivanja ugovora, ako se ti troškovi ne izračunavaju po osnovnoj tarifi;
7) uslovima plaćanja, uslovima isporuke robe ili pružanja usluge, vremenu isporuke robe ili pružanja usluge i, ako postoji, načinu rješavanja prigovora potrošača od strane trgovca;
8) uslovima, rokovima i postupku ostvarivanja prava na jednostrani raskid ugovora kao i o obrascu za jednostrani raskid ugovora iz člana 112 stav 1 ovog zakona;
9) obavezi potrošača da snosi troškove vraćanja robe u slučaju jednostranog raskida ugovora iz člana 112 ovog zakona, odnosno, o troškovima vraćanja robe, kod ugovora zaključenih na daljinu ako roba zbog svoje prirode ne može biti vraćena poštom na uobičajeni način;
10) obavezi potrošača da plati trgovcu dio cijene srazmjerno umanjenoj vrijednosti robe, ako jednostrano raskine ugovor čije izvršenje je započeto u skladu sa članom 101 ovog zakona;
11) uslovima pod kojima potrošač gubi pravo na jednostrani raskid ugovora iz člana 112 ovog zakona, u slučajevima u kojima je na osnovu člana 119 ovog zakona, to pravo isključeno, odnosno o pretpostavkama pod kojima potrošač gubi pravo na jednostrani raskid ugovora;
12) zakonom utvrđenoj odgovornosti za saobraznost robe, digitalnog sadržaja i digitalne usluge; 
13) uslugama ili pomoći, ako se potrošaču nude nakon prodaje i uslovima korišćenja tih usluga ili pomoći, ako ih trgovac pruža, kao i o eventualnim komercijalnim garancijama koje se izdaju uz robu ili uslugu;
14) kodeksu koji primjenjuje trgovac i načinu ostvarivanja uvida u kodeks;
15) trajanju ugovora, ako je ugovor zaključen na određeno vrijeme, odnosno uslovima otkaza ili raskida ugovora koji je zaključen na neodređeno vrijeme, odnosno koji se automatski produžava;
16) minimalnom roku u kojem je potrošač vezan ugovorom, ako postoji;
17) depozitu ili drugom finansijskom obezbjeđenju koje je potrošač na zahtjev trgovca dužan da plati ili pribavi, kao i o uslovima plaćanja tog depozita, odnosno uslovima pribavljanja drugog finansijskog obezbjeđenja;
18) ako je primjenjivo, funkcionalnosti robe sa digitalnim elementima, digitalnog sadržaja i digitalne usluge, uključujući primjenljive mjere tehničke zaštite;
19) ako je primjenjivo, odgovarajućoj kompatibilnosti i interoperabilnosti robe sa digitalnim elementima, digitalnog sadržaja i digitalnih usluga za koju je trgovac znao ili se opravdano može očekivati da je morao znati;
20) mogućnostima i postupcima vansudskog rješavanja sporova, odnosno o instrumentima za obeštećenje i načinu na koji ih potrošač može koristiti.
(4) Odredba stava 1 ovog člana, primjenjuje se i na ugovore koji imaju za predmet digitalni sadržaj koji se ne isporučuje na trajnom mediju.
(5) Obavještenja iz stava 3 ovog člana sastavni su dio ugovora zaključenog van poslovnih prostorija ili ugovora zaključenog na daljinu i ne mogu se mijenjati osim ako su se strane izričito drukčije sporazumjele.
(6) Smatra se da je trgovac ispunio zahtjeve u vezi sa pružanjem informacija iz stava 3 tač. 8, 9 i 10 ovog člana, kada su te informacije potrošaču dostavljene na informativnom obrascu iz člana 112 stav 1 ovog zakona koji je ispravno popunjen. 
(7) Trgovac je dužan da obavještenje iz stava 3 ovog člana potrošaču dostavi na crnogorskom jeziku, što ne isključuje mogućnost da uz crnogorski jezik obavještenje dostavi i na drugom jeziku.
(8) Ako trgovac ne obavijesti potrošača o dodatnim troškovima iz stava 3 tač. 5 i 9 ovog člana, potrošač nije dužan da snosi te troškove.
(9) Trgovac je dužan da obezbijedi da sva sredstva komunikacije iz stava 3 tačka 4 ovog člana potrošaču omogućavaju da brzo i nesmetano stupi u kontakt sa trgovcem, kao i da sa njim efikasno ostvari komunikaciju.

Naručivanje elektronskim putem ﻿ 
Član 105﻿ 
(1) Trgovac je dužan da u slučaju davanja ponude za zaključenje ugovora elektronskim putem, na osnovu kojeg potrošač ima obavezu da izvrši određeno plaćanje, jasno i pregledno obavijesti potrošača, neposredno prije naručivanja, o podacima iz člana 93 stav 3 tač. 1, 2, 3, 5, 15 i 16 i člana 94 st. 1, 2 i 3 ovog zakona.
(2) Trgovac je dužan da, u slučaju iz stava 1 ovog člana, omogući potrošaču da u trenutku naručivanja da jasnu izjavu da je upoznat sa obavezom plaćanja.
(3) Ako je za naručivanje potrebno aktivirati polje na ekranu ili sličnu funkciju, to polje na ekranu ili slična funkcija moraju biti obilježeni na lako uočljiv način riječima "naručiti uz obavezu plaćanja" ili sličnim nedvosmislenim izrazom kojim se objašnjava da naručivanje uključuje obavezu plaćanja.
(4) Ako trgovac ne izvrši obaveze iz st. 1, 2 i 3 ovog člana ugovor je ništav, odnosno izvršeno naručivanje za potrošača nije obavezujuće.

Način korišćenja prava na jednostrani raskid ugovora
Član 112  
(1) Potrošač je dužan da prije isteka roka za jednostrani raskid ugovora iz člana 110 stav 1 ovog zakona obavijesti trgovca o odluci da raskida ugovor na obrascu za jednostrani raskid ugovora ili drugom nedvosmislenom izjavom o raskidu.
(2) Ako trgovac putem internet stranice omogući potrošaču jednostrani raskid ugovora, potrošač može da raskine ugovor popunjavanjem i slanjem obrasca za jednostrani raskid ili druge izjave o raskidu.
(3) U slučaju iz stava 2 ovog člana trgovac je dužan da, bez odlaganja, potrošaču dostavi potvrdu o prijemu izjave o jednostranom raskidu ugovora na trajnom mediju.
(4) Izjavu o raskidu ugovora potrošač je dužan da pošalje prije isteka roka za raskid ugovora iz čl. 110 i 111 ovog zakona.
(5) Teret dokazivanja da je pravo na jednostrani raskid ugovora ostvareno u skladu sa ovim članom je na potrošaču.
    (6) Obrazac iz stava 1 ovog člana propisuje Ministarstvo. 

VI. UGOVORI O FINANSIJSKIM USLUGAMA ZAKLJUČENIM NA DALJINU

Zaključivanje ugovora o finansijskim uslugama na daljinu
Član 120﻿ 
(1) Ugovor o finansijskim uslugama zaključen na daljinu, u smislu ovog zakona, je ugovor između trgovca i potrošača, čiji je predmet pružanje finansijskih usluga u okviru organizovanog programa prodaje proizvoda na daljinu trgovca koji, prije i u vrijeme zaključivanja ugovora, isključivo koristi jedno ili više sredstava komunikacije na daljinu.
(2) Ako se na osnovu ugovora iz stava 1 ovog člana potrošaču sukcesivno pruža određena usluga, odnosno niz odvojenih usluga iste prirode, odredbe čl. 121 do 134 ovog zakona odnose se samo na početni ugovor.
(3) Ako za pružanje usluge određene vrste, odnosno niza odvojenih usluga iz stava 1 ovog člana nije zaključen početni ugovor, odredbe čl. 121 do 126 ovog zakona primjenjivaće se samo kad se ta usluga pruža prvi put.
(4) Ako usluga određene vrste iz stava 1 ovog člana nije pružena u periodu od godinu dana, sljedeća usluga iste vrste smatraće se prvom uslugom i na nju će se primjenjivati odredbe čl. 121 do 126 ovog zakona.

Prethodno obavještenje
Član 121
(1) Trgovac je dužan da u primjerenom roku prije zaključivanja ugovora iz člana 120 ovog zakona pruži obavještenje potrošaču o sebi kao trgovcu, usluzi koja je predmet ugovora, pojedinostima ugovora, kao i načinu rješavanja sporova.
(2) Obavještenje iz stava 1 ovog člana obavezno sadrži podatke iz čl. 122 do 125 ovog zakona.
(3) Trgovac je dužan da u obavještenju iz stava 2 ovog člana čitko, jasno, razumljivo, lako uočljivo i prilagođeno sredstvu komunikacije na daljinu koje se upotrebljava za zaključenje ugovora istakne komercijalnu namjeru.
(4) U slučaju upotrebe telefona trgovac je dužan da navede svoj identitet i komercijalnu svrhu poziva prilikom započinjanja razgovora.
(5) U slučaju iz stava 4 ovog člana, uz izričiti pristanak potrošača, lice koje u ime trgovca koji pruža finansijske usluge kontaktira sa potrošačem dužno je da ga obavijesti o svom identitetu, prirodi njegovog odnosa sa trgovcem koji pruža finansijske usluge, podacima iz člana 123 stav 1 tač. 1, 2 i 5 i članom 124 stav 1 tačka 1 ovog zakona, kao i da mu na zahtjev mogu biti dostavljena dalja obavještenja i kakva je priroda tih obavještenja.
(6) Izvršenje obaveza iz člana 126 ovog zakona ne oslobađa trgovca obaveze iz st. 4 i 5 ovog člana.
(7) Obavještenja o ugovornim obavezama koja su dostavljena potrošaču prije zaključivanja ugovora iz člana 120 stav 1 ovog zakona moraju biti saglasna sa ugovornim obavezama koje mogu nastati iz primjene prava mjerodavnog za taj ugovor, ako bude zaključen.
(8) Pored podataka iz st. 1 do 7 ovog člana i čl. 122 do 125 ovog zakona, trgovac je dužan da obavijesti potrošača i o drugim podacima u skladu sa propisima kojima se uređuju pojedine finansijske usluge koje su predmet ugovora između potrošača i trgovca koji pruža te finansijske usluge.


Obavještenje o trgovcu
Član 122
(1) Obavještenje o trgovcu koji pruža finansijske usluge sadrži: ime, odnosno naziv, djelatnost, adresu njegovog prebivališta, odnosno sjedišta, drugu adresu koja je od značaja za vezu sa potrošačem, kao i njegov registracioni broj i naziv registra u koji je upisan.
(2) Ako se za djelatnost trgovca koji pruža finansijske usluge izdaju određene dozvole ili saglasnosti nadležnog organa, obavještenje iz stava 1 ovog člana sadrži naziv organa koji je izdao dozvolu ili saglasnost, rok na koji je izdata, kao i sadržaj dozvole ili saglasnosti.
(3) Ako trgovac koji pruža finansijske usluge u Crnoj Gori ima svog predstavnika, obavještenje iz stava 1 ovog člana sadrži i ime, odnosno naziv predstavnika, kao i drugu adresu koja je od značaja za vezu potrošača sa tim predstavnikom.
(4) Ako trgovac iz stava 1 ovog člana zaključuje ugovor sa potrošačem preko lica koje nije njegov predstavnik, obavještenje iz stava 1 ovog člana sadrži i ime, odnosno naziv tog lica, svojstvo u kojem ono djeluje, kao i sjedište ili drugu adresu koja je od značaja za vezu potrošača sa tim licem.

Obavještenje o finansijskoj usluzi
Član 123
[bookmark: _Hlk221779356]Obavještenje o finansijskoj usluzi koja je predmet ugovora  iz člana 120 stav 1 ovog zakona sadrži:
1) osnovne karakteristike finansijske usluge;
2) ukupnu cijenu koju je potrošač dužan da plati za tu uslugu, uključujući poreze, dažbine, naknade i druge troškove, odnosno, ako iznos ukupne cijene nije moguće utvrditi, elemente za obračun ukupne cijene koji omogućavaju potrošaču da sam utvrdi cijenu;
3) naznaku da finansijska usluga uključuje finansijske instrumente povezane sa posebnim rizikom koji proizlazi iz specifičnosti tog instrumenta, odnosno finansijske usluge koja se nudi, ako je to primjenljivo;
4) naznaku da cijena ili rezultati finansijske usluge zavise od promjena na finansijskom tržištu na koje trgovac koji pruža finansijske usluge nema uticaja i naznaku da dosadašnja cijena i rezultati finansijske usluge nijesu pokazatelj buduće cijene i budućih rezultata te finansijske usluge, ako je to primjenljivo;
5) informaciju o mogućnosti da potrošač bude dužan na plaćanje dodatnih poreza ili troškova, u skladu sa poreskim propisima koje ne plaća trgovcu koji pruža finansijske usluge, odnosno koje ne plaća preko trgovca koji pruža finansijske usluge;
6) bilo koje vremensko ograničenje važenja obavještenja;
7) način i uslove plaćanja i ispunjenja finansijske usluge;
8) informaciju o dodatnom trošku koji je potrošač dužan da plati za upotrebu sredstava komunikacije na daljinu.

Obavještenje o pojedinostima ugovora
Član 124
Obavještenje o pojedinostima ugovora iz člana 120 stav 1 ovog zakona sadrži:
1) informaciju o pravu potrošača na jednostrani raskid ugovora iz člana 127 ovog zakona i uslove i rok u kojem se to pravo može ostvariti, iznos koji bi potrošač mogao biti dužan da plati u skladu sa članom 130 stav 3 ovog zakona, kao i posljedice nekorišćenja prava na jednostrani raskid ugovora;
2) minimalno trajanje ugovora o finansijskoj usluzi, ako se usluga pruža trajno ili višekratno;
3) informaciju o pravu ugovornih strana na jednostrani raskid ugovora ili otkaz ugovora prije isteka vremena na koje je ugovor zaključen, kao i informaciju o ugovornoj kazni ili drugom obliku obeštećenja predviđenom ugovorom za te slučajeve;
4) praktična uputstva za ostvarivanje prava potrošača na jednostrani raskid iz člana 127 ovog zakona, uključujući adresu na koju se obavještenje o raskidu dostavlja;
5) naziv države čije pravo je mjerodavno za uređenje odnosa trgovca koji pruža finansijske usluge i potrošača prije zaključivanja ugovora;
6) ugovorne odredbe o određivanju prava mjerodavnog za ugovor o finansijskoj usluzi, kao i određivanju suda nadležnog za rješavanje sporova iz tog ugovora;
7) informaciju o jeziku na kojem ili na kojima je sastavljen ugovor i prethodno obavještenje i informaciju o jeziku na kojem ili na kojima će davalac usluga uz pristanak potrošača u vrijeme trajanja ugovora komunicirati sa potrošačem.

Obavještenje o načinu rješavanja sporova
Član 125
Obavještenje o načinu rješavanja sporova  u vezi sa ugovorom iz člana 120 stav 1 ovog zakona sadrži informaciju da li je:
1) predviđeno vansudsko rješavanje sporova i naknade štete, kao i način i uslovi za njegovo korišćenje;
2) predviđen određeni garantni fond ili drugi oblik obeštećenja potrošača koji nije obuhvaćen posebnim propisima o kreditnim institucijama i tržištu kapitala.

Oblik prethodnog obavještenja
Član 126
(1) Trgovac koji pruža finansijske usluge dužan je da prije zaključenja ugovora ili predugovora u pisanoj formi na papiru ili na drugom, potrošaču dostupnom, trajnom mediju, u primjerenom roku, potrošaču dostavi sve ugovorne odredbe i uslove, kao i prethodno obavještenje iz člana 121 ovog zakona.
(2) Ako je na izričit zahtjev potrošača ugovor zaključen upotrebom sredstava komunikacije na daljinu koje ne omogućava da se ugovorne odredbe i uslovi iz stava 1 ovog člana, kao i prethodno obavještenje iz člana 121 ovog zakona dostave potrošaču u skladu sa stavom 1 ovog člana, trgovac koji pruža finansijske usluge dužan je da obavezu iz stava 1 ovog člana izvrši bez odlaganja nakon zaključenja ugovora.
(3) Trgovac koji pruža finansijske usluge dužan je da na zahtjev potrošača, u toku trajanja ugovornog odnosa, dostavi primjerak zaključenog ugovora.
(4) Potrošač ima pravo i da promijeni sredstvo komunikacije na daljinu koje koristi, osim ako je to nespojivo sa zaključenim ugovorom ili prirodom finansijske usluge koja mu se pruža.
Pravo na jednostrani raskid ugovora
Član 127﻿ 
(1) Potrošač može bez navođenja razloga jednostrano raskinuti ugovor o finansijskim uslugama zaključen upotrebom sredstava komunikacije na daljinu, u roku od 14 dana od dana zaključenja ugovora, odnosno ugovor o životnom osiguranju i dobrovoljnom penzijskom osiguranju, u roku od 30 dana od dana prijema obavještenja da je ugovor zaključen.
(2) U slučaju iz člana 126 stav 2 ovog zakona, rok za raskid ugovora počinje da teče od dana kada su potrošaču dostavljene ugovorne odredbe, uslovi i obavještenja.
(3) Potrošač nema pravo na jednostrani raskid ugovora iz stava 1 ovog člana, ako je:
1) zaključen ugovor o finansijskim uslugama čija cijena zavisi od promjena na finansijskom tržištu na koje trgovac koji pruža finansijske usluge ne može uticati, a do kojih može doći tokom trajanja roka za raskid ugovora iz stava 1 ovog člana, i to usluge koje se odnose na: kupoprodaju strane valute; instrumente tržišta novca; prenosive obveznice; udjele u investicionim fondovima; fjučerse, uključujući uporedive instrumente sa ugovorenim gotovinskim namirenjem, kamatne terminske ugovore; kamatne, valutne i akcijske svop zamjene i opcije sticanja ili otuđenja tih instrumenata, uključujući ekvivalentne instrumente koji se namiruju gotovinskim sredstvima, a naročito opcije na valute i kamatne stope;
2) zaključen ugovor o osiguranju putnika i prtljaga ili druga kratkoročna polisa osiguranja koja se zaključuje na rok kraći od mjesec dana;
3) ugovor u potpunosti izvršen na izričit zahtjev potrošača prije nego što je potrošač iskoristio svoje pravo na raskid ugovora iz st. 1 i 2 ovog člana;
4) u pitanju ugovor o kreditu koji se raskida u skladu sa članom 118 i članom 146 stav 2 ovog zakona.
Oblik jednostranog raskida ugovora
Član 128
(1) Ugovor se raskida dostavljanjem obavještenja u pisanoj formi na papiru ili drugom, potrošaču dostupnom, trajnom mediju, upućenom prije isteka roka za jednostrani raskid ugovora iz člana 127 ovog zakona.
(2) Potrošač je dužan da slijedi uputstva za ostvarivanje prava na jednostrani raskid datim u obavještenju iz člana 121 stav 1 ovog zakona.
(3) Ugovor se smatra raskinutim u trenutku kada je trgovac primio obavještenje o raskidu.
(4) Ugovor je raskinut na vrijeme ako je obavještenje o raskidu upućeno u rokovima iz člana 127 stav 1 ovog zakona.

Početak izvršenja ugovora
Član 129
(1) Trgovac koji pruža finansijske usluge može početi sa izvršenjem ugovora prije isteka roka za jednostrani raskid ugovora iz člana 127 ovog zakona samo uz izričit pristanak potrošača.
(2) Trgovac koji pruža finansijske usluge nema pravo da zahtijeva izvršenje obaveze potrošača iz ugovora prije isteka roka za jednostrani raskid ugovora.

Posljedice jednostranog raskida ugovora
Član 130
(1) U slučaju jednostranog raskida ugovora iz člana 127 ovog zakona potrošač ne odgovara za štetu koja je nastala kao posljedica raskida tog ugovora i nije dužan da plati naknadu štete, niti drugu naknadu, troškove, kamatu ili kaznu zbog raskida ugovora.
(2) U slučaju raskida ugovora iz stava 1 ovog člana ugovorne strane dužne su da jedna drugoj vrate ono što su na osnovu tog ugovora primile.
(3) Ako povraćaj iz stava 1 ovog člana nije moguć, potrošač je dužan da plati cijenu dijela usluge koja mu je pružena do trenutka raskida ugovora.
(4) Cijena dijela usluge iz stava 3 ovog člana mora biti proporcionalna pruženoj usluzi i ne smije biti takva da se može ocijeniti kao kazna ili naknada za raskid ugovora.
(5) Trgovac koji pruža finansijske usluge nema pravo da zahtijeva od potrošača plaćanje cijene iz stava 3 ovog člana ako ne može da dokaže da je o mogućoj obavezi tog plaćanja potrošač bio prethodno obaviješten u skladu sa članom 124 tačka 1 ovog zakona.
(6) Trgovac koji pruža finansijske usluge nema pravo da zahtijeva od potrošača plaćanje cijene dijela usluge koju je bez izričitog pristanka potrošača izvršio prije isteka roka za jednostrani raskid ugovora u skladu sa članom 129 stav 1 ovog zakona.
(7) Ako potrošač raskine ugovor, trgovac koji pruža finansijske usluge dužan je da bez odlaganja, a najkasnije u roku od 30 dana od dana prijema obavještenja o raskidu ugovora, vrati potrošaču sve što je na osnovu tog ugovora od njega primio, umanjeno za iznos cijene iz stava 3 ovog člana.
(8) Ako potrošač u skladu sa članom 127 ovog zakona raskine ugovor, dužan je da bez odlaganja, a najkasnije u roku od 30 dana od dana slanja obavještenja o raskidu, trgovcu koji pruža finansijske usluge vrati ono što je od njega primio na osnovu tog ugovora.

Uticaj raskida ugovora o finansijskoj usluzi na druge ugovore
Član 131
Ako potrošač iskoristi pravo na jednostrani raskid ugovora iz člana 127 ovog zakona, raskidom tog ugovora raskida se i drugi ugovor koji je na osnovu ili u vezi sa ugovorom o finansijskoj usluzi potrošač zaključio sa trgovcem koji pruža finansijske usluge ili trećim licem na osnovu sporazuma tog lica i trgovca koji pruža finansijske usluge.

Posljedice neispunjenja obaveza trgovca
Član 132
(1) Ako trgovac koji pruža finansijske usluge ne izvrši određenu obavezu iz čl. 121 do 130 ovog zakona, potrošač ima pravo da u bilo kom trenutku raskine ugovor.
(2) U slučaju iz stava 1 ovog člana potrošač nije dužan da trgovcu koji pruža finansijske usluge naknadi štetu koju je trgovac zbog raskida pretrpio, ni da mu plati drugu naknadu, troškove, kamatu ili kaznu zbog raskida ugovora. 

Teret dokazivanja 
Član 133
(1) U slučaju spora u vezi sa ugovorom o finansijskim uslugama trgovac je dužan da dokaže da je postupio u skladu sa članom 121 ovog zakona i da je potrošač pristao da zaključi ugovor, odnosno pristao da trgovac počne da pruža ugovorenu uslugu prije isteka roka za jednostrani raskid ugovora iz člana 127 ovog zakona.
(2) Ugovorna odredba kojom je predviđeno da je teret dokazivanja iz stava 1 ovog člana na potrošaču smatraće se nepoštenom ugovornom odredbom, u skladu sa članom 147 ovog zakona.

Shodna primjena odredbi 
Član 134﻿ 
Na ugovore, prava i obaveze iz čl. 120 do 133 ovog zakona, shodno se primjenjuju odredbe člana 90 ovog zakona koje se odnose na zabranu slanja proizvoda bez naručivanja potrošača i odredbe koje se odnose na neželjene komunikacije, u skladu sa zakonom kojim se uređuju elektronske komunikacije.

Pojam obmanjujuće poslovne prakse
Član 157  
(1) Poslovna praksa smatra se obmanjujućom ako sadrži informacije koje je čine neistinitom, ili na bilo koji način, uključujući i cjelokupno predstavljanje, obmanjuje ili je vjerovatno da će obmanuti prosječnog potrošača, čak i ako su te informacije tačne u pogledu neke od okolnosti iz stava 2 ovog člana, i u svakom slučaju ga navodi ili je vjerovatno da će da ga navede da donese odluku o poslu koju inače ne bi donio. 
(2) Postojanje obmanjujuće poslovne prakse može da se odnosi na sljedeće okolnosti:
1) postojanje ili prirodu proizvoda;
2) osnovne karakteristike proizvoda koje se odnose na dostupnost, korist, rizike, način izrade, sastav, dodatke koji prate proizvod, pomoć koja se pruža potrošačima poslije prodaje i postupanje po njihovim prigovorima, način i datum proizvodnje ili nabavke, isporuku, podobnost za ostvarivanje cilja, način korišćenja, količina, specifikacija, geografsko ili tržišno porijeklo, rezultati koji se očekuju od njegove upotrebe ili rezultati i bitni pokazatelji ispitivanja ili provjera sprovedenih na proizvodu;
3) obim obaveza trgovca, razloge za određeno postupanje trgovca, kao i prirodu postupka prodaje, izjavu ili simbol koji se odnosi na direktno ili indirektno sponzorstvo ili preporučivanje trgovca ili proizvoda;
4) cijenu proizvoda ili način na koji je cijena obračunata ili obećanje prodajne pogodnosti u pogledu cijene;
5) potrebu servisiranja, rezervnih dijelova, zamjenu ili popravku;
6) prirodu, obilježja i prava trgovca ili njegovog zastupnika, kao što su identitet, imovina, kvalifikacije, status, odobrenja, članstvo u određenim udruženjima ili povezanost sa drugim subjektima, industrijska, komercijalna ili intelektualna svojina, nagrade i priznanja;
7) prava potrošača, uključujući pravo zamjene ili povraćaja plaćenog iznosa, u skladu sa odredbama ovog zakona kojima se uređuje saobraznost ugovoru i komercijalna garancija, kao i rizicima kojima potrošač može biti izložen.
(3) Poslovna praksa smatra se obmanjujućom i ako, u određenom slučaju, uzimajući u obzir sva obilježja i okolnosti slučaja, prosječnog potrošača navede ili je vjerovatno da će da ga navede da donese odluku o poslu koju inače ne bi donio, a obuhvata:
1) bilo koji oblik stavljanja proizvoda na tržište, uključujući i komparativno oglašavanje koje otežava razlikovanje tog proizvoda od drugih proizvoda, žigova, trgovačkih naziva ili drugih znakova raspoznavanja konkurenata na tržištu;
2) nepoštovanje obaveza od strane trgovca, koje proizilaze iz kodeksa koji ga obavezuje, pod uslovom da ta obaveza ne predstavlja samo namjeru već utvrđenu obavezu koju je moguće provjeriti, a pod uslovom da je trgovac u okviru poslovne prakse naznačio da je vezan tim kodeksom;
3) bilo koji oblik stavljanja proizvoda na tržište u Crnoj Gori uz tvrdnju da je identičan robi stavljenoj na tržište u državama članicama Evropske unije i kad se taj proizvod značajno razlikuje po sastavu ili karakteristikama, osim ako je to opravdano legitimnim i objektivnim činjenicama.

Obmanjujuća propuštanja
Član 158﻿ 
(1) Poslovna praksa smatra se obmanjujućom ako u određenom slučaju, uzimajući u obzir sva obilježja i okolnosti slučaja, kao i ograničenja sredstva komunikacije, ne sadrži važna obavještenja koja su potrebna prosječnom potrošaču za donošenje odluke o pravnom poslu zasnovane na potpunoj informisanosti i time ga navede ili je vjerovatno da će da ga navede da donese odluku o pravnom poslu koju inače ne bi donio, kao i:
1) skrivanje važnih obavještenja ili pružanje nejasnih, nerazumljivih, dvosmislenih ili neblagovremenih obavještenja;
2) nenavođenje svrhe poslovne prakse koja nije očigledna iz okolnosti slučaja.
(2) Kada trgovac koristi sredstvo komunikacije koje je prostorno ili vremenski ograničeno, a prilikom ocjene da li je određeno važno obavještenje izostavljeno uzimaju se u obzir ta ograničenja i druge mjere koje je trgovac preduzeo radi dostavljanja tih obavještenja potrošaču na neki drugi način.
(3) U slučaju poziva na kupovinu, ako nije očigledno iz okolnosti slučaja, bitnim će se smatrati informacije o:
1) osnovnim obilježjima proizvoda u mjeri koja je prikladna proizvodu i sredstvu komunikacije koje se koristi;
2) geografskoj lokaciji i identitetu trgovca, kao što su naziv ili ime i, ako je to potrebno, adresa i identitet lica u čije ime nastupa;
3) prodajnoj cijeni proizvoda ili, kad priroda proizvoda ne omogućava da cijena bude izračunata unaprijed, načinu na koji će cijena biti izračunata, kao i o, kad je vjerovatno da će iziskivati dodatne troškove, poštanskim troškovima i troškovima prevoza i dostave, a ako ti troškovi ne mogu biti izračunati unaprijed, naznaku da se plaćaju i ti dodatni troškovi;
4) načinu plaćanja, isporuke i rada proizvoda, ako odstupaju od zahtjeva u pogledu profesionalne pažnje;
5) postojanju prava na raskid ili otkaz ugovora, ako je riječ o proizvodima ili pravnim poslovima za koje su predviđena i ta prava;
6)  tome da li je treća strana koja nudi proizvode na online tržištu trgovac ili nije trgovac, na osnovu izjave koju ta treća strana daje pružaocu online tržišta.
(4)  Kada se potrošaču daje mogućnost pretraživanja proizvoda koje nude različiti trgovci ili potrošači upitom ključne riječi, izraza ili drugog unosa, bez obzira gdje se posao na kraju zaključi, bitnim se smatraju opšte informacije koje su dostupne u posebnom dijelu online interfejsa koji je direktno i lako dostupan na stranici na kojoj su prikazani rezultati pretrage, o glavnim parametrima koji određuju rangiranje proizvoda koji se prikazuju potrošaču kao rezultat pretrage i važnost tih parametara, u odnosu na druge parametre. 
(5) Odredba stava 4 ovog člana ne primjenjuje se na pružaoce online pretraživača. 
(6) Bitnim informacijama iz st. 1 do 4 ovog člana smatraju se i informacije koje je trgovac dužan da pruži potrošaču prilikom poslovne komunikacije, uključujući oglašavanje i stavljanje proizvoda na tržište, u skladu sa ovim ili drugim zakonom koji sadrži odredbe o zaštiti potrošača.
(7) Ako trgovac omogućava pristup recenzijama proizvoda od strane potrošača, bitnim se smatraju informacije da li i na koji način trgovac obezbjeđuje da su objavljene recenzije dali potrošači koji su proizvod stvarno koristili ili kupili.

Obmanjujuća poslovna praksa 
Član 159﻿ 
Obmanjujućom poslovnom praksom u svim okolnostima smatra se:
1) neistinita tvrdnja trgovca da je potpisnik određenog kodeksa;
2) isticanje zaštitnih znakova, znakova kvaliteta ili sličnih znakova bez propisanog odobrenja;
3) neistinita tvrdnja da je kodeks koji trgovac primjenjuje odobrila ovlašćena organizacija;
4) neistinita tvrdnja trgovca da je njegovu djelatnost, poslovnu praksu ili proizvod odobrio, preporučio ili dopustio nadležni organ ili imenovana, odnosno ovlašćena organizacija, odnosno da njegova poslovna praksa ili proizvod ispunjava zahtjeve za izdavanje tog odobrenja, preporuke ili dozvole;
5) pozivanje na kupovinu proizvoda po određenoj cijeni, bez obavještenja o razumnim osnovima zbog kojih bi trgovac mogao očekivati da neće biti u mogućnosti da isporuči, odnosno osigura da drugi trgovac isporuči taj ili sličan proizvod po toj cijeni, u roku i u količini koji su razumni s obzirom na taj proizvod, obim oglašavanja proizvoda i ponuđenu cijenu;
6) pozivanje na kupovinu proizvoda po određenoj cijeni, uz odbijanje trgovca da potrošaču pokaže oglašeni proizvod ili da prihvati narudžbinu potrošača ili odbijanje da dostavi proizvod u razumnom roku, kao i pokazivanje neispravnog primjerka proizvoda, sa namjerom promovisanja nekog drugog proizvoda;
7) neistinita tvrdnja da će proizvod biti dostupan samo u kratkom roku, odnosno da će biti dostupan samo pod posebnim uslovima u kratkom roku, da bi se potrošač naveo da odmah donese odluku o kupovini, čime mu se uskraćuje mogućnost ili vrijeme potrebno da donese odluku zasnovanu na saznanju o svim relevantnim okolnostima;
8) obavezivanje na postprodajne usluge potrošaču, sa kojim je trgovac ostvario komunikaciju prije njegove odluke o kupovini, na jeziku koji nije službeni jezik države u kojoj se trgovac nalazi, a nakon toga omogućio pružanje tih usluga na nekom drugom jeziku, na kojem nije ostvarena komunikacija prije odlučivanja o kupovini, o čemu potrošač nije bio jasno upozoren prije zaključivanja ugovora;
9) neistinita tvrdnja ili stvaranje utiska na drugi način da se proizvod može legalno prodati;
10) isticanje kao prednosti ponude prava potrošača koja mu po zakonu pripadaju;
11) korišćenje uredničkih sadržaja u medijima radi promocije proizvoda, bez jasne i nedvosmislene informacije izražene riječima, znakovima ili zvucima, na osnovu kojih potrošač može jasno prepoznati da se radi o plaćenoj promociji, čime se ne dovodi u pitanje primjena zakona kojim se uređuju elektronski mediji;
12) pružanje rezultata pretraživanja kao odgovor na online pretragu potrošača bez jasnog navođenja bilo kakvog plaćenog oglašavanja ili plaćanja naročito radi boljeg rangiranja proizvoda u rezultatima pretrage;
13) neistinita tvrdnja o prirodi i obimu rizika za ličnu bezbijednost potrošača ili članova njegove porodice, ako potrošač ne kupi proizvod;
14) oglašavanje proizvoda koji je sličan proizvodu koji je proizveo neki drugi proizvođač, na način da se potrošač namjerno navodi na pogrešan zaključak da je oglašavani proizvod proizveo taj drugi proizvođač;
15) uspostavljanje, vođenje ili promocija piramidalnih promotivnih programa, u kojima potrošač određenim činjenjem stiče mogućnost da dobije naknadu koja prvenstveno potiče od uvođenja drugih potrošača u piramidalni program, a ne od kupovine ili korišćenja proizvoda;
16) neistinita tvrdnja da će trgovac uskoro prestati sa svojom djelatnošću ili da će se preseliti u drugi poslovni prostor;
17) tvrdnja da proizvod povećava šansu za dobitak u igrama na sreću;
18) neistinita tvrdnja da proizvod može da izliječi bolest, disfunkcionalnost ili malformaciju;
19) prenošenje netačnih obavještenja u odnosu na stanja na tržištu ili dostupnost proizvoda, sa namjerom da se potrošač navede da kupi proizvod pod uslovima koji su nepovoljniji od uobičajenih tržišnih uslova;
20) tvrdnja trgovca da u okviru poslovne prakse nudi učešće u promotivnoj nagradnoj igri ili nagradu, bez dodjeljivanja tih nagrada ili odgovarajuće zamjene;
21) opisivanje proizvoda oznakama "gratis", "besplatno", "bez naknade" ili sličnim oznakama ako je potrošač dužan da za taj proizvod plati iznos različit od nužnih troškova odgovora na ponudu, troškova dostave ili primanje proizvoda;
22) uvršćivanje u promotivne materijale računa ili drugog zahtjeva za plaćanje da bi potrošač stekao utisak da je već naručio oglašavani proizvod koji se nudi;
23) lažna tvrdnja ili stvaranje utiska da trgovac ne djeluje u okviru svoje trgovinske, poslovne, zanatske ili profesionalne djelatnosti ili lažno predstavljanje trgovca kao potrošača;
24) stvaranje pogrešnog utiska kod potrošača da su usluge koje se nude poslije prodaje određenog proizvoda dostupne i na teritoriji druge države;
25) preprodaja ulaznica za događaje potrošačima koje je trgovac nabavio upotrebom automatizovanih sredstava za zaobilaženje ograničenja u pogledu broja ulaznica koje jedno lice može da kupi ili drugih pravila koja se primjenjuju na kupovinu ulaznica;
26) navođenje da su recenzije proizvoda dali potrošači koji su stvarno koristili ili kupili proizvod bez preduzimanja razumnih i proporcionalnih mjera kako bi se provjerila istinitost tih navoda;
27) podnošenje ili angažovanje drugog lica za podnošenje lažnih recenzija ili preporuka potrošača ili pogrešno predstavljanje potrošača ili društvenih preporuka radi promovisanja proizvoda.


Jedinstvena nacionalna kontakt tačka
Član  214 
(1) Ministarstvo uspostavlja jedinstvenu nacionalnu kontakt tačku (u daljem tekstu:  jedinstvena kontakt tačka), kao posebnu organizacionu jedinicu koja je odgovorna za koordinaciju nadzora i izvršnih ovlašćenja nadležnih organa i drugih javnih organa i tijela u vezi sa povredama propisa kojima se štite interesi potrošača.
(2) Jedinstvena kontakt tačka obavlja i poslove Ministarstva iz člana 213 stav 2 tač. 5 i 6 i st.3, 5 i 6 i člana 233  ovog zakona, kao i druge poslove utvrđene  ovim zakonom.

Obaveza ažurnog i pravilnog korišćenja CISZP
Član  219
 (1) Učesnik CISZP dužan je da ažurno i pravilno koristi CISZP i odgovoran je za tačnost unesenih podataka.
(2) U slučaju neažurnog ili nepravilnog korišćenja CISZP, Kontakt tačka bez odlaganja upozorava koordinatora i određuje rok za otklanjanje utvrđenih nepravilnosti.
(3) Ako koordinator ne postupi u skladu sa upozorenjem iz stava 2 ovog člana u određenom roku, Kontakt tačka o tome obavještava rukovodioca učesnika CISZP u roku od tri dana od dana isteka tog roka.
(4) Ako učesnik CISZP ne otkloni neažurnost ili nepravilnost u korišćenju CISZP u  roku iz stava 3 ovog člana, Kontakt tačka CISZP o tome u roku od osam dana obavještava upravnu inspekciju.


Upravne mjere
Član  ﻿237
(1) Pored upravnih mjera utvrđenih zakonom kojim se uređuje inspekcijski nadzor, nadležni inspektor će rješenjem narediti trgovcu otklanjanje utvrđene nepravilnosti i odrediti rok u kojem se nepravilnost mora otkloniti, ako u toku inspekcijskog nadzora utvrdi da:
1) roba koja je izložena u prodajnom objektu, a nije namijenjena prodaji ili je prodata nije označena na način propisan ovim zakonom (član 11);
2) je cijena na robi istaknuta na način da oštećuje robu (član 13 stav 2 tačka 2);
3) cijena po jedinici mjere za gorivo ili cijena usluge parkiranja, odnosno zakupa parking mjesta nije istaknuta ili nije dostupna na način i pod uslovima propisanim ovim zakonom (član 14);
4) nije potrošaču predao proizvod na način i pod uslovima propisanim ovim zakonom (član 18);
5) nije postupio na zahtjev potrošača na način propisan ovim zakonom (član 19);
6) za kupljeni proizvod potrošaču nije izdao račun ili nije izdao račun na propisan način i propisane sadržine (član 20 stav 1 do 5);
7) potrošaču nije vratio razliku između iznosa računa i primljenog novca u svim apoenima (član 20 stav 6);
8) kod usluge popravke ili održavanja nije postupio na način propisan ovim zakonom (član 21);
9) nije obavijestio potrošača o dostupnosti rezervnih djelova, priključnih aparata i sličnih djelova i tehničkog servisa, odnosno održavanja i popravke, na način i pod uslovima propisanim ovim zakonom (član 22 stav 1);
10) nije obezbijedio dostupnost tehničkog servisa, odnosno održavanja i popravke kao i, zajedno sa proizvođačem, djelova i aparata iz člana 22 stav 1 ovog zakona najmanje pet godina od dana proizvodnje, ali ne manje od tri godine od dana isporuke tehničke robe potrošaču (član 22 stav 2);
11) nije obezbijedio odgovarajući materijal za pakovanje ili ako je uračunao težinu materijala u neto masu robe ili nije postupio u skladu sa obavezama koje se odnose na posebno pakovanje, ili je naplatio kese i torbe koje služe za nošenje kupljenih proizvoda i imaju u potpunosti ili djelimično logotip, znak, slogan i/ili naziv proizvođača ili trgovca (član 23);
12) ako potrošaču nije predao dokumentaciju koja prati robu odnosno uslugu                 i druga dokumenta koja je obezbijedio proizvođač na način i pod uslovima propisanim ovim zakonom (član 24);
13) pri isporuci proizvoda potrošaču nije postupio na način i pod uslovima propisanim ovim zakonom (član 25);
14) je naplatio izdavanje opomene radi naplate novčanih potraživanja  (član 26);
15) u prodajnom objektu nije istakao obavještenje ili na drugi način nije obavijestio potrošača o načinu i mjestu podnošenja prigovora u skladu sa ovim zakonom (član 27 stav 4);
16) ne vodi i ne čuva evidenciju prigovora potrošača u skladu sa ovim zakonom (član 27 st. 6 i 7); 
17) na mjestu za podnošenje prigovora, u toku radnog vremena, nije obezbijedio prisutno lice ovlašćeno za prijem prigovora (član 27 stav 8);
18) nije odgovorio u propisanom roku i na propisani način na prigovor potrošača ili nije izdao pisanu potvrdu o prijemu prigovora propisane sadržine (član 29);
19) na mjestu prodaje, odnosno ponude jasno i vidljivo nije istakao posebne uslove prodaje (član 34);
20) nije omogućio potrošaču ostvarivanje prava po osnovu saobraznosti i prava po osnovu komercijalne garancije, odnosno o saobraznosti, isporuci i izmjeni digitalnih usluga i digitalnog sadržaja, u skladu sa ovim zakonom, za proizvode koji se dobijaju kao nagrada ili učešćem u nagradnoj igri, kao i prateće poklone (član 35 stav 1);
21) na robi koja je na sniženju, rasprodaji ili akcijskoj prodaji zbog isticanja roka upotrebe, pored roka upotrebe, nije čitko, jasno, razumljivo i lako uočljivo istaknuta  oznaka da se radi o robi „pred istekom roka upotrebe“ (član 35 stav 5);  
22) potrošaču nije omogućio pristup i korišćenje usluge od javnog interesa, odnosno promjenu pružaoca javne usluge pod uslovima propisanim ovim zakonom, ili nije izdao račun ili nije izdao račun na propisan način i propisane sadržine, ili nije omogućio besplatnu kontrolu računa ili na zahtjev potrošača ne dostavi detaljan izvještaj o neplaćenim dospjelim potraživanjima na način, pod uslovima i u roku propisanim ovim zakonom (član 37);
23) prije pružanja usluge od javnog interesa nije upoznao potrošača sa uslovima korišćenja ili ove uslove i promjene uslova nije objavio na propisani način ili za cijenu usluge od javnog interesa nije tražio mišljenje organizacije potrošača ili potrošača nije obavijestio o promjeni cijena i drugih uslova u propisanom roku ili cijenu usluge od javnog interesa nije obračunao prema stvarnoj potrošnji ako je to moguće, odnosno prema potrošnji, po utvrđenoj tarifi ili cjenovniku (član 38 st. 1, 2, 3, 5 i 6);
24) ugovor o korišćenju usluge od javnog interesa iz člana 37 stav 1 ovog zakona nije zaključio u pisanoj formi ili nije omogućio potrošaču priključak na distributivnu mrežu, upotrebu priključka i mreže na način i pod uslovima propisanim ovim zakonom (član 39);
25) kvalitet usluge od javnog interesa koja se pruža nije u skladu sa zakonom i ugovorom (član 40);
26) je potrošaču uračunao u cijenu usluge od javnog interesa troškove izgradnje, rekonstrukcije i modernizacije distributivne mreže suprotno ovom zakonu (član 41);
27) u ponudi ili oglasu nije jasno istakao cijenu po jedinici mjere, cijene drugih pratećih elemenata u skladu sa posebnim pravilima, a koje se ne računaju prema potrošenoj količini, kao i cijenu za priključenje na distributivnu mrežu (član 42);
28) je potrošaču obustavio pružanje javne usluge ili ga je isključio sa distributivne mreže u toku postupka u kome se račun osporava ili, bez odlaganja, nije nastavio sa pružanjem usluge, odnosno priključio potrošača bez naknade na distributivnu mrežu do okončanja postupka, a potrošač redovno plaća nesporne iznose računa, ili pružanje, odnosno nastavak pružanja usluge i ponovno priključenje na distributivnu mrežu, uslovljava plaćanjem dugova potrošača starijih od dvije godine ili pokrene postupak prinudne naplate prije okončanja postupka u kojem potrošač osporava neplaćena dospjela potraživanja (član 43 st. 1, 2, 3 i 4);
29) nije obezbijedio potrošački servis na način i pod uslovima utvrđenim ovim zakonom (član 44);
30) nije omogućio potrošaču ostvarivanje prava po osnovu nesaobraznosti, na način i u rokovima u skladu sa ovim zakonom (čl. 50 do 56, član 57 st. 3 do 6, član 58, član 60 stav 3 i čl. 61 i 65); 
31) nije ispunio komercijalnu garanciju pod uslovima sadržanim u izjavi o komercijalnoj garanciji i povezanom reklamnom materijalu (član 62 st. 2, 3 i 7 i član 65);
32) nije izdao izjavu o komercijalnoj garanciji potrošaču na način i pod uslovima propisanim ovim zakonom (član 62 st. 6 i 7 i član 65);
33) je pri zaključenju ugovora o prodaji i oglašavanju povodom prodaje zloupotrijebio izraz "garancija", "komercijalna garancija" i slične izraze sa tim značenjem (čl. 63 i 65);
34) nije omogućio potrošaču ostvarivanje prava u slučaju neisporuke ili u slučaju nesaobraznosti, na način i u rokovima u skladu sa ovim zakonom (član 68, čl. 73 do 79, član 80 stav 3 i čl. 81 i 82); 
35) prije zaključenja ugovora ili prihvatanja odgovarajuće ponude nije obavijestio potrošača na jasan i razumljiv način o podacima propisanim ovim zakonom (član 86 st. 1 i 2);
36) je potrošaču naplatio naknadu za korišćenje određenog sredstva plaćanja u iznosu koji prelazi trošak koji snosi trgovac za korišćenje tog sredstva plaćanja (član 87);
37) nije izvršio ugovor o kupoprodaji bez odlaganja, a najkasnije u roku od 30 dana od dana zaključivanja ugovora, osim ako je drukčije ugovoreno, ili ako, u slučaju kada ne može da izvrši ugovor u roku utvrđenim zakonom, nije o tome bez odlaganja pisanim putem obavijestio potrošača, ili ako, u slučaju kada je potrošač trgovcu ostavio naknadni rok za izvršenje ugovora, nije izvršio ugovor u tom naknadnom roku, ili u slučaju raskida ugovora ne vrati potrošaču plaćeni iznos u roku, pod uslovima i na način propisan ovim zakonom (član 88 st. 1, 2, 3 i 5); 
38) koristi odredbe opštih uslova, ponude, narudžbenice ili druga dokumenta koje je dostavio potrošaču uz nenaručenu robu ili uslugu kojom je predviđeno da ćutanje potrošača znači prihvatanje ponude (član 90 st. 3 i 4);
39) nije zahtijevao izričiti pristanak potrošača za dodatno plaćanje, osim plaćanja koje je ugovoreno kao protivčinidba za glavnu činidbu trgovca prije zaključivanja ugovora sa potrošačem ili prihvatanja ponude (član 91 st. 1 i 3);
40) na zahtjev potrošača bez odlaganja nije izvršio povraćaj dodatnog iznosa koji je plaćen u slučaju kada potrošač nije dao izričiti pristanak za dodatno plaćanje, već se trgovac poslužio opcijom prećutnog prihvatanja od strane potrošača (član 91 st. 2 i 3).
41) nije obezbijedio da potrošač plaća poziv po tarifi koja nije viša od osnovne tarife, a uspostavio je telefonsku liniju preko koje potrošači mogu da ga kontaktiraju u vezi sa zaključenim ugovorom (član 92);
42) nije na jasan i razumljiv način, prije zaključivanja ugovora van poslovnih prostorija, odnosno ugovora na daljinu, ili prije prihvatanja ponude, obavijestio potrošača o podacima u skladu sa ovim zakonom (član 93 st. 3 i 4 i član 98 st. 1 i 2); 
43) bez izričitog sporazuma sa potrošačem mijenja obavještenja iz člana 93 stav 3 ovog zakona (93 stav 5);
44) su informacije iz člana 93 stav 3 tač. 8, 9 i 10 ovog zakona potrošaču dostavljene na informativnom obrascu iz člana 112 stav 1 ovog zakona koji nije ispravno popunjen (član 93 stav 6); 
45) obavještenje u vezi sa ugovorom zaključenim van poslovnih prostorija, odnosno ugovora na daljinu, nije dostavljeno na crnogorskom jeziku (član 93 stav 7); 
46) nije obezbijedio da sva sredstva komunikacije iz člana 93 stav 3 tačka 4 ovog člana potrošaču omogućavaju da brzo i nesmetano stupi u kontakt sa trgovcem, kao i da sa njim efikasno komunicira (član 93 stav 9);
47) prije prihvatanja ponude nije obavijestio potrošača o načinu izračunavanja cijene u skladu sa ovim zakonom (član 94 stav 3);
48) nije učinio za potrošača direktno i lako pristupačnim na internet stranici na kojoj su prikazane ponude, posebni dio online interfejsa na kome su dostupne opšte informacije iz člana 95 stav 1 tačka 1 ovog zakona (član 95 stav 2);
49) u slučaju zaključenja ugovora van poslovnih prostorija, obavještenje iz člana 93 stav 3 ovog zakona nije dato na način i pod uslovima propisanim ovim zakonom (član 99);
50) potrošaču nije dostavio primjerak ugovora ili pisanu potvrdu usmeno zaključenog ugovora na papiru ili, uz saglasnost potrošača, na drugom trajnom mediju, kao i potvrdu prethodne saglasnosti potrošača iz člana 119 stav 1 tačka 13 ovog zakona, u slučaju zaključenja ugovora van poslovnih prostorija (član 100);
51) u slučaju ugovora zaključenog van poslovnih prostorija, potrošaču nije pružio podatke na način, sadržine i pod uslovima propisanim ovim zakonom (član 102 stav 1); 
52) u slučaju ugovora zaključenog van poslovnih prostorija, pisana potvrda usmeno zaključenog ugovora ne sadrži sve podatke i informacije propisane ovim zakonom (član 102 stav 3);
53) u slučaju ugovora zaključenog na daljinu, obavještenje nije prilagođeno sredstvu komunikacije na daljinu koje se koristi, i nije saopšteno na način i pod uslovima propisanim ovim zakonom (član 103 stav 1);
54) u slučaju ugovora koji se zaključuje putem sredstava komunikacije na daljinu koja omogućavaju ograničen prostor ili ograničeno vrijeme za prikazivanje, nije obavijestio potrošača o podacima i na način propisan ovim zakonom (član 103 stav 2);
55) na početku komunikacije nije naveo svoj identitet, odnosno identitet lica u čije ime i/ili za čiji račun nastupa, kao i komercijalnu svrhu poziva, ako za potrebe zaključenja ugovora trgovac kontaktira potrošača putem telefona (član 103 stav 3);
56) u slučaju zaključenja ugovora o uslugama na daljinu putem telefona, nije potrošaču dostavio ponudu na trajnom mediju na način kojim će nedvosmisleno utvrditi trenutak prijema ponude (član 104 stav 1);
57) u slučaju predviđenim ovim zakonom kod ugovora zaključenog elektronskim putem, prije nego što izvrši naručivanje, nije obavijestio potrošača, na način i o podacima predviđenim ovim zakonom, ili mu u trenutku naručivanja nije omogućio da jasno izjavi da je upoznat s tim da naručivanje uključuje obavezu plaćanja, ili ako je za naručivanje potrebno aktivirati polje na ekranu ili sličnu funkciju, to polje na ekranu ili slična funkcija nijesu obilježeni na lako uočljiv način riječima "naručiti uz obavezu plaćanja" ili sličnim nedvosmislenim izrazom kojim se objašnjava da naručivanje uključuje obavezu plaćanja (član 105 st. 1, 2 i 3);
58) na internet stranici, najkasnije na početku postupka naručivanja, nije jasno i čitko naveo eventualna ograničenja kod dostavljanja i koja se sredstva plaćanja prihvataju (član 106);
59) u slučaju zahtjeva za izvršenje usluge prije isteka roka za jednostrani raskid, trgovac nije od potrošača zatražio da podnese zahtjev u skladu sa članom 107 stav 1 ovog zakona (član 107 stav 2);
60) nakon zaključivanja ugovora na daljinu, a najkasnije u trenutku isporuke robe ili na početku pružanja usluge, potrošaču nije dostavio potvrdu o zaključenom ugovoru na trajnom mediju, ili ta potvrda ne sadrži obavještenje o podacima i informacijama iz člana 86 stav 1 tač. 1, 2 i 3 i člana 93 stav 3 ovog zakona, osim ako su ti podaci potrošaču već dostavljeni na trajnom mediju prije zaključenja ugovora, kao i potvrdu prethodne saglasnosti potrošača iz člana 119 stav 1 tačka 13 ovog zakona (član 109); 
61) potrošaču nije omogućio ostvarivanje prava na jednostrani raskid ugovora zaključenog van poslovnih prostorija ili na daljinu u rokovima, pod uslovima i na način propisan ovim zakonom (čl. 110 i 111 i član 119 stav 2);
62) nije bez odlaganja dostavio potrošaču potvrdu o prijemu izjave o jednostranom raskidu ugovora na trajnom mediju, u slučaju predviđenim ovim zakonom (član 112 stav 3);
63) u slučaju kada potrošač iskoristi pravo na jednostrani raskid ugovora zaključenog van poslovnih prostorija ili zaključenog na daljinu, u rokovima propisanim ovim zakonom, ne vrati potrošaču sve što je plaćeno na osnovu ugovora, u sredstvima, na način i pod uslovima propisanim ovim zakonom (član 114 st. 1, 4 i 5);
64) kod ugovora o kupoprodaji, osim u slučaju propisanom ovim zakonom, nije izvršio povraćaj plaćenog iznosa nakon povraćaja robe, odnosno nakon dostavljanja dokaza da mu je potrošač robu poslao, ako je na taj način trgovac obaviješten prije prijema robe (član 114 stav 3); 
65) u slučaju ugovora zaključenog van poslovnih prostorija i kada je roba u trenutku zaključenja ugovora bila dostavljena na adresu potrošača, nije preuzeo robu o svom trošku, ako robu, zbog njene prirode, nije moguće vratiti na uobičajeni način poštom (član 116 stav 2);
66) u primjerenom roku prije zaključivanja ugovora nije obavijestio potrošača, pod uslovima i na način propisan ovim zakonom (čl. 121 do 125);
67) potrošaču nije dostavio ugovorne odredbe i uslove, kao i prethodno obavještenje u primjerenom roku, prije zaključenja ugovora ili predugovora, odnosno bez odlaganja nakon zaključenja ugovora pod uslovima i na način propisan ovim zakonom ili na zahtjev potrošača, u toku trajanja ugovornog odnosa, nije dostavio primjerak zaključenog ugovora ili potrošaču nije omogućio promjenu sredstva komunikacije na daljinu u skladu sa ovim zakonom (član 126);
68) je započeo sa izvršenjem ugovora prije isteka roka za jednostrani raskid bez izričitog pristanka potrošača ili da zahtijeva izvršenje obaveze potrošača prije isteka roka za jednostrani raskid (član 129);
69) u slučaju jednostranog raskida ugovora nije vratio potrošaču sve što je na osnovu ugovora od njega primio, u roku, pod uslovima i na način propisan ovim zakonom (član 130 stav 7);
70) oglašava ugovore iz člana 135 ovog zakona i obavještava potrošača, u roku, pod uslovima i na način suprotan ovom zakonu (čl. 136 i 137);
71) ne zaključi ugovor u formi ili na jeziku u skladu sa ovim zakonom (čl. 138 i 139);
72) u pogledu sadržine ugovora, izmjene ugovora i obavještenja, obaveznog upozorenja potrošača, odredbi o jednostranom raskidu ugovora i predaji primjerka ugovora potrošaču postupa suprotno ovom zakonu (član 140);
73) zahtijeva od potrošača da izvrši plaćanje unaprijed, položi jemstvo, izvrši rezervaciju novčanih sredstava na računu, izričito prizna dug ili izvrši drugu finansijsku transakciju u korist trgovca ili nekog trećeg lica, prije isteka roka za jednostrani raskid, a u pogledu ugovora o preprodaji, prije nego preprodaja prava bude izvršena, odnosno ugovor o preprodaji prestane na drugi način (član 144);
74) zahtijeva plaćanje na osnovu ugovora o dugotrajnom turističkom proizvodu suprotno uslovima i načinu koji je propisan ovim zakonom (član 145);
75) u slučaju jednostranog raskida ugovora o vremenski podijeljenom korišćenju i ugovora o dugotrajnom turističkom proizvodu nije vratio potrošaču sredstva primljena po osnovu sporednog ugovora, u roku, pod uslovima i na način propisan ovim zakonom (član 146 stav 6); 
76) ugovor nije sačinjen u pisanoj formi u skladu sa zakonom ili sporazumom stranaka ili ugovorne odredbe nijesu napisane čitko, jasno, nedvosmisleno, razumljivo i nijesu lako uočljive (član 152);
77) nije omogućio potrošaču pravo na umanjenje cijene ili raskid ugovora uz povraćaj plaćenog iznosa u roku i na način iz člana 57 ovog zakona ili je naplatio troškove uobičajene upotrebe robe tokom perioda prije njenog povraćaja, ako je nepoštenom poslovnom praksom prouzrokovao štetu potrošaču (član 156 st. 2, 3 i 4);
78) nije omogućio potrošaču ostvarivanje prava u slučaju uništenja, gubitka ili oštećenja proizvoda (član 163).
 (2) Nadležni inspektor će rješenjem privremeno zabraniti promet robe ili pružanje usluga trgovcu do otklanjanja nepravilnosti, ako utvrdi da:
1) na robi koju nudi ili stavlja u promet, odnosno na uslugama, nije istakao obavještenje ili istaknuto obavještenje nije propisane sadržine (član 8 st. 1, 2 i 8);
2) podaci u obavještenju o robi, odnosno uslugama nijesu odštampani i napisani čitko, jasno, razumljivo i lako uočljivo (član 8 st. 3 i 8);
3) podaci u obavještenju o robi nijesu istaknuti u skladu sa ovim zakonom(član 8 st. 4 i 5);
4) podaci iz obavještenja o robi su uklonjeni ili izmijenjeni, ili su istaknuti neistiniti podaci (član 8 stav 5);
5) nudi ili stavlja u promet robu čiji rok upotrebe je istekao (član 8 stav 6);
6) obavještenje o robi nije istaknuto na način propisan ovim zakonom (član 9 st. 1 i 2);
7) obavještenje o robi, odnosno uslugama, druge informacije, isprave o usaglašenosti i druga dokumentacija koja prati robu, odnosno usluge nijesu istovjetne sa originalom i napisane čitko, jasno, razumljivo i lako uočljivo na crnogorskom jeziku (član 9 stav 3);
8) roba koja je upotrebljavana, popravljana ili je sa nedostatkom, odnosno roba čija su upotrebna svojstva i karakteristike na drugi način ograničeni nije fizički odvojena od druge robe ili na mjestu ponude nije čitko, jasno, razumljivo i lako uočljivo istaknuta oznaka da se radi o takvoj robi ili nije istaknuta oznaka o prodaji na prostoru isključivo namijenjenom za prodaju takve robe ili potrošač nije informisan o prirodi nedostatka, odnosno o ograničenju upotrebnih svojstava i karakteristika robe (član 10);
9) prodajna cijena i cijena po jedinici mjere nije istaknuta u skladu sa ovim zakonom i propisom donesenim na osnovu ovog zakona (član 12);
10)  cijena robe ili usluge nije istaknuta na način propisan ovim zakonom, ili je cijena istaknuta na način da potrošača može dovesti u zabludu, ili u cjenovniku ili tarifi koji uključuju provizije ili naknade i troškove koji se mogu potraživati, uključujući i savjetodavne finansijske usluge, nijesu navedeni slučajevi u kojima se te provizije ili naknade i troškovi, uključujući i savjetodavne finansijske usluge, naplaćuju i, ako je primjenjivo, učestalost njihove naplate, ili provizije ili naknade ili troškovi koji padaju na teret potrošača ne odgovaraju stvarno pruženim uslugama ili nastalim troškovima (član 13 stav 1, stav 2 tačka 1 i st. 3 do 7);
11)  nije čitko, jasno, razumljivo i lako uočljivo za potrošača istakao prethodnu cijenu u skladu sa ovim zakonom i umanjenu cijenu (član 15);
12)  cijena prilikom oglašavanja nije istaknuta na način i pod uslovima propisanim ovim zakonom i zakonom kojim se uređuje oglašavanje (član 16);
13)  se ne pridržava istaknutih prodajnih cijena (član 17);
14)  je vršio oglašavanje roba i usluga suprotno ovom zakonu (član 30 st. 1 do 4);
15)  se ne pridržava utvrđenih i istaknutih uslova prodajnih pogodnosti (član 31 stav 2);
16)  se sniženje i rasprodaja i akcijska i promotivna prodaja ne vrše u skladu sa ovim zakonom (čl. 32 i 33);
17)  prateći poklon koji obeća ne isporuči u roku i na način određen prilikom oglašavanja, odnosno u skladu sa zakonom (član 35 stav 2);
18)  na robi  čija su upotrebna svojstva i karakteristike ograničeni ne istakne taj razlog u skladu sa ovim zakonom  (član 35 stav 4); 
19)  na robi koja je na sniženju, rasprodaji ili akcijskoj prodaji zbog isticanja roka upotrebe, pored roka upotrebe, nije čitko, jasno, razumljivo i lako uočljivo istaknuta oznaka da se radi o robi „pred istekom roka upotrebe“ (član 35 stav 5); 
20)  oglašavanje prodajne pogodnosti ili sredstvo za ostvarivanja prava na prodajnu pogodnost ne sadrži propisane podatke, ili se podaci ne pruže ili obezbijede potrošaču na drugi način (član 36).
 (3) U slučaju iz stava 2 tačka 4 ovog člana, inspektor će, bez odlaganja, dokaze prikupljene u vršenju svoje nadležnosti dostaviti nadležnom državnom tužilaštvu.  
 (4) Nadležni inspektor će rešenjem zabraniti trgovcu korišćenje ugovorne odredbe za koju je pravosnažnom sudskom presudom utvrđeno da je nepoštena u skladu sa čl. 147, 149 i 151 ovog zakona, odnosno kojom se zabranjuje korišćenje takvih ili sličnih ugovornih odredbi.
(5) Nadležni inspektor će rješenjem trgovcu zabraniti poslovnu praksu prema potrošaču koja se smatra nepoštenom iz člana 43 stav 5, člana 90 st. 1 i 4 i čl. 154 do 162 ovog zakona.
(6) U postupku iz stava 5 ovog člana, koji je pokrenut zbog obmanjujuće poslovne prakse iz čl. 157, 158 i 159 ovog zakona, nadležni inspektor će zahtijevati od trgovca, ako je to primjereno s obzirom na okolnosti slučaja i uzimajući u obzir opravdane interese trgovca i potrošača u postupku, da u roku od sedam dana dostavi dokaze koji potvrđuju istinitost iznesenih činjeničnih navoda u okviru njegove poslovne prakse.
(7) Ako dokazi ne budu dostavljeni u roku iz stava 6 ovog člana ili ako inspektor utvrdi da su dostavljeni dokazi nepotpuni ili nedovoljni, smatraće se da su činjenični navodi izneseni u okviru poslovne prakse neistiniti.
(8) Pored mjera iz st. 1, 2, 4 i 5 ovog člana, nadležni inspektor naložiće trgovcu da vrati potrošaču: 
1) razliku između iznosa računa i primljenog novca (stav 1 tačka 7); 
2) naplaćeni iznos za izdavanje opomene radi naplate novčanih potraživanja (stav 1 tačka 14);
3) naplaćeni iznos za troškove izgradnje, rekonstrukcije ili modernizacije distributivne mreže suprotno ovom zakonu (stav 1 tačka 26);
4) naknadu za povraćaj plaćenog iznosa (stav 1 tač. 30 i 34);
5) naknadu za korišćenje određenog sredstva plaćanja u iznosu koji prelazi trošak koji snosi trgovac za korišćenje tog sredstva plaćanja (stav 1 tačka 36);
6) plaćeni iznos u slučaju raskida ugovora u roku, pod uslovima i na način propisan ovim zakonom (stav 1 tačka 37);
7) iznos koji je dodatno plaćen u slučaju kada potrošač nije dao izričiti pristanak za dodatno plaćanje (stav 1 tačka 40);
8) iznos koji je potrošač platio na osnovu ugovora, u roku, pod uslovima i na način propisanim ovim zakonom, u slučaju kada potrošač iskoristi pravo na jednostrani raskid ugovora zaključenog van poslovnih prostorija ili zaključenog na daljinu (stav 1 tač. 62 i 63);
9) sve što je na osnovu ugovora od potrošača primio, u slučaju jednostranog raskida ugovora, u roku, pod uslovima i na način propisan ovim zakonom (stav 1 tačka 69);
10)  sredstva koja je na osnovu sporednog ugovora od njega primio, u slučaju jednostranog raskida ugovora o vremenski podijeljenom korišćenju i ugovora o dugotrajnom turističkom proizvodu, pod uslovima i na način propisan ovim zakonom (stav 1 tačka 75);  
11)  razliku po osnovu umanjenja cijene ili iznos koji je potrošač platio na osnovu ugovora, u roku i na način propisanim ovim zakonom ili naplaćene troškove za uobičajenu upotrebu robe tokom perioda prije njenog povraćaja, ako je nepoštenom poslovnom praksom prouzrokovao štetu potrošaču (stav 1 tačka 77);
12)  više naplaćeni iznos ako se nije pridržavao istaknutih prodajnih cijena (stav 2 tačka 13);
13)  više naplaćeni iznos ako se nije pridržavao utvrđenih i istaknutih uslova prodajnih pogodnosti (stav 2 tačka 15);
14)  iznos koji je naplaćen od potrošača na osnovu zahtjeva za plaćanje potraživanja za koje je u sudskom, vansudskom ili upravnom postupku iz člana 43 stav 5 ovog zakona utvrđeno da potrošač nije dužan da plati (stav 5).
15)  iznos koji je potrošač platio, a nije bio dužan da plati iz člana 90 st. 2 i 4, člana 93 st. 3, 4 i 8, člana 94 stav 4 i člana 113 stav 3 ovog zakona.
(9) Ako je postupanjem suprotno odredbama ovog zakona trgovac ostvario imovinsku korist, inspektor će rješenjem privremeno oduzeti stečenu imovinsku korist.
 (10) Nadležni inspektor može rješenjem trgovcu zabraniti korišćenje nepoštenih ugovornih odredbi iz čl. 147, 149 i 151 ovog zakona.
 (11) Inspektor će rješenjem narediti proizvođaču otklanjanje utvrđene nepravilnosti i odrediti rok u kojem se nepravilnost mora otkloniti u slučaju kada proizvođač nije ispunio komercijalnu garanciju trajnosti pod uslovima sadržanim u izjavi o komercijalnoj garanciji, odnosno kada potrošač izabere da svoje pravo po osnovu komercijalne garancije ostvari kod proizvođača (član 62 stav 2 i član 64).


Glava VIII
KAZNENE ODREDBE

Član  242 

(1) Novčanom kaznom od 3.000,00 eura do 20.000,00 eura kazniće se za prekršaj pravno lice - trgovac, ako:
1) cijenu iz člana 13 stav 1 ovog zakona ne ističe na robi, na način da potrošača ne dovodi u zabludu u pogledu robe na koju se odnosi (član 13 stav 2 tačka 1);
2) u cjenovniku ili tarifi koji uključuju provizije ili naknade i troškove koji se mogu potraživati, uključujući i savjetodavne finansijske usluge, nije naveo slučajeve u kojima se te provizije ili naknade i troškovi, uključujući i finansijske savjetodavne usluge, naplaćuju i, ako je primjenjivo, učestalost njihove naplate, ili provizije ili naknade i troškovi koji padaju na teret potrošača ne odgovaraju stvarno pruženim uslugama ili nastalim troškovima (član 13 st. 5 i 6);
3) se ne pridržava istaknutih prodajnih cijena (član 17);
4) za kupljeni proizvod potrošaču ne izda račun (član 20 stav 1);
5) je vršio oglašavanje roba i usluga suprotno članu 30 ovog zakona (član 30 st. 1 do  5);
6) se ne pridržava utvrđenih i istaknutih uslova prodajnih pogodnosti (član 31 stav 2);
7) sniženje i rasprodaju proizvoda ne vrši u skladu sačlanom 32 st.3,4 i 6 ovog zakona;
8) proizvod iz člana 33 st. 1 i 2 ovog zakona nije čitko, jasno razumljivo i lako uočljivo označen riječima "akcija" ili "akcijska prodaja", odnosno "promocija" ili "promotivna prodaja", i ako se isticanje cijena proizvoda na akcijskoj, odnosno promotivnoj prodaji ne vrši se u skladu sa čl. 12,13, 15, 16 i 17 ovog zakona. (član 33 st. 3 i 4);
9) potrošaču nije omogućio pristup i korišćenje usluge od javnog interesa i nije izdao račun u skladu sa članom 37 ovog zakona;
10) bez diskriminacije i pod jednakim uslovima, nije omogućio potrošaču priključak na distributivnu mrežu i upotrebu priključka i mreže pod unaprijed poznatim i uslovima ugovorenim u skladu sa zakonom. (član 39 stav 2);
11)  je potrošaču uračunao u cijenu usluge od javnog interesa troškove izgradnje, rekonstrukcije i modernizacije distributivne mreže suprotno ovom zakonu (član 41);
12)  u ponudi ili oglasu nije jasno istakao cijenu po jedinici mjere, cijene drugih pratećih elemenata u skladu sa posebnim pravilima, a koje se ne računaju prema potrošenoj količini, kao i cijenu za priključenje na distributivnu mrežu (član 42);
13)  je potrošaču ograničio pružanje javne usluge ili ga je isključio sa distributivne mreže prije okončanja sudskog, vansudskog, upravnog postupka, postupka prinudne naplate ili drugog postupka u kome se račun osporava, a potrošač redovno plaća nesporne iznose računa (član 43 st. 1, 6 i 7);
14)  suprotno ovom zakonu, bez odlaganja, nije nastavio sa pružanjem usluge, odnosno priključio potrošača bez naknade na distributivnu mrežu do okončanja postupka u kome se račun osporava (član 43 st. 2, 6 i 7);
15)  pružanje, odnosno nastavak pružanja usluge i ponovno priključenje na  distributivnu mrežu, uslovljava plaćanjem dugova potrošača starijih od dvije godine (član 43 stav 3);
16)  pokrene postupak prinudne naplate prije okončanja sudskog, vansudskog ili upravnog postupka u kojem potrošač osporava neplaćena dospjela potraživanja (član 43 stav 4);
17)  nije omogućio potrošaču ostvarivanje prava po osnovu nesaobraznosti, na način i u rokovima u skladu sa ovim zakonom (čl. 50 do  56, člana 57 st. 3 do 6, člana 58, člana 60 stav 3 i čl. 61 i 65); 
18)  nije ispunio komercijalnu garanciju pod uslovima sadržanim u izjavi o komercijalnoj garancijii i povezanom reklamnom materijalu dostupnom u trenutku ili prije zaključenja ugovora (čl. 62 i 65);
19)  nije omogućio potrošaču ostvarivanje prava u slučaju neisporuke ili u slučaju nesaobraznosti, na način i u rokovima utvrđenim ovim zakonom (član 68, čl. 73 do 79, član 80 stav 3 i čl. 81 i 82);
20)  koristi odredbe opštih uslova, ponude, narudžbenice ili druga dokumenta koje je dostavio potrošaču uz nenaručenu robu ili uslugu kojom je predviđeno da ćutanje potrošača znači prihvatanje ponude (član 90 st. 3 i 4);
21)  koristi nepoštene ugovorne odredbe (čl. 149 i 151,);
22)  koristi nepoštenu poslovnu praksu (član 156 stav 1) prema potrošaču koja se smatra nepoštenom u skladu sa ovim zakonom (član 43 stav 5, član 90 st. 1 i 4, čl. 155, 157, 158, 160 i 161, a u vezi sa članom 154);
23) nepoštenom poslovnom praksom prouzrokuje štetu potrošaču, a ne omogući mu pravo na umanjenje cijene ili raskid ugovora uz povraćaj plaćenog iznosa u roku i na način iz člana 57 ovog zakona ili mu naplati troškove uobičajene upotrebe robe tokom perioda prije njenog povraćaja (član 156 st. 2, 3 i 4);
24)  neistinito tvrdi da je potpisnik određenog kodeksa (član 159 stav 1 tačka 1);
25)  ističe zaštitne znakove, znakove kvaliteta ili slične znakove bez propisanog odobrenja (član 159 stav 1 tačka 2);
26)  neistinito tvrdi da je kodeks koji taj trgovac primjenjuje odobrila ovlašćena organizacija (član 159 stav 1 tačka 3);
27) neistinito tvrdi da je njegovu djelatnost, poslovnu praksu ili proizvod odobrio, preporučio ili dopustio nadležni organ ili imenovana, odnosno ovlašćena organizacija, odnosno da njegova poslovna praksa ili proizvod ispunjava zahtjeve za izdavanje tog odobrenja, preporuke ili dozvole (član 159 stav 1 tačka 4);
28)  poziva na kupovinu proizvoda po određenoj cijeni, bez obavještavanja o razumnim osnovama zbog kojih bi trgovac mogao očekivati da neće biti u mogućnosti da isporuči, odnosno da osigura da drugi trgovac isporuči taj ili sličan proizvod po toj cijeni, u roku i u količini koji su razumni s obzirom na taj proizvod, obim oglašavanja proizvoda i ponuđenu cijenu (član 159 stav 1 tačka 5);
29)  poziva na kupovinu proizvoda po određenoj cijeni, uz odbijanje da potrošaču pokaže oglašeni proizvod ili da prihvati narudžbinu potrošača, ili odbija da dostavi proizvod u razumnom roku ili pokazivanje neispravnog primjerka proizvoda, a sve sa namjerom promovisanja nekog drugog proizvoda (član 159 stav 1 tačka 6);
30)  je neistinito tvrdio da će proizvod biti dostupan samo u kratkom roku, odnosno da će biti dostupan jedino pod posebnim uslovima u vrlo kratkom roku, kako bi se naveo potrošač da bez odlaganja donese odluku o kupovini, čime mu se uskraćuje mogućnost ili vrijeme potrebno da donese odluku zasnovanu na saznanju o svim relevantnim okolnostima (član 159 stav 1 tačka 7);
31)  se obavezuje na postprodajne usluge potrošaču, sa kojim je ostvario komunikaciju prije njegove odluke o kupovini, na jeziku koji nije službeni jezik države u kojoj se trgovac nalazi, a nakon toga omogući pružanje tih usluga na nekom drugom jeziku, na kojem nije ostvarena komunikacija prije odlučivanja o kupovini, o čemu potrošač nije bio jasno upozoren prije zaključivanja ugovora (član 159 stav 1 tačka 8);
32)  neistinito tvrdio ili na drugi način stvarao utisak da se proizvod može legalno prodati (član 159 stav 1 tačka 9);
33)  ističe potrošaču prava koja mu po zakonu inače pripadaju kao posebnost ponude trgovca (član 159 stav 1 tačka 10);
34)  je koristio uredničke sadržaje u medijima radi promocije proizvoda, bez jasne i nedvosmislene informacije, izražene riječima, znakovima ili zvucima koje potrošač može jasno prepoznati da je trgovac platio tu promociju (član 159 stav 1 tačka 11);
35)  je pružao rezultate pretraživanja kao odgovor na online pretragu potrošača bez jasnog navođenja bilo kakvog plaćenog oglašavanja ili plaćanja naročito radi boljeg rangiranja proizvoda u rezultatima pretrage (član 159 stav 1 tačka 12);
36)  je iznosio neistinite tvrdnje o prirodi i obimu rizika za ličnu bezbijednost potrošača ili članova njegove porodice, ako potrošač ne kupi proizvod (član 159 stav 1 tačka 13);
37)  je oglašavao proizvod koji je sličan proizvodu koji je proizveo neki drugi proizvođač na način da se namjerno navodi potrošač na pogrešan zaključak da je oglašavani proizvod proizveo taj drugi proizvođač (član 159 stav 1 tačka 14);
38)  je uspostavljao, vodio ili promovisao piramidalne promotivne programe, pri čemu potrošač određenim činjenjem stiče mogućnost da dobije naknadu koja prvenstveno potiče od uvođenja drugih potrošača u piramidalni program, a ne od kupovine ili korišćenja proizvoda (159 stav 1 tačka 15);
39)  je neistinito tvrdio da će uskoro prestati sa svojom djelatnošću ili da će se preseliti u drugi poslovni prostor i ako to nije slučaj (član 159 stav 1 tačka 16);
40)  je neistinito tvrdio da proizvod povećava šansu za dobitak u igrama na sreću (član 159 stav 1 tačka 17);
41)  neistinito je tvrdio da proizvod može da izliječi bolest, disfunkcionalnost ili malformaciju (član 159 stav 1 tačka 18);
42)  je prenosio netačna obavještenja u odnosu na stanja na tržištu ili dostupnost proizvoda, sa namjerom da se potrošač navede da kupi proizvod pod uslovima koji su nepovoljniji od uobičajenih tržišnih uslova (član 159 stav 1 tačka 19);
43)  je tvrdio da u okviru poslovne prakse nudi učešće u promotivnoj nagradnoj igri ili nagradu, bez dodjeljivanja opisanih nagrada ili odgovarajuće zamjene (član 159 stav 1 tačka 20);
44)  je opisivao proizvod oznakama "gratis", "besplatno", "bez naknade" ili sličnim oznakama, a potrošač mora za taj proizvod da plati bilo koji iznos različit od nužnih troškova odgovora na ponudu, troškova dostave ili primanja proizvoda (član 159 stav 1 tačka 21);
45)  je uvršćavao u promotivne materijale račune ili druge zahtjeve za plaćanje da bi potrošač stekao utisak da je već naručio oglašavani proizvod koji se nudi (član 159 stav 1 tačka 22);
46)  je lažno tvrdio ili stvarao utisak da ne djeluje u okviru svoje trgovinske, poslovne, zanatske ili profesionalne djelatnosti ili se lažno predstavljao kao potrošač (član 159 stav 1 tačka 23);
47)  je stvarao pogrešan utisak kod potrošača da su usluge koje se nude poslije prodaje određenog proizvoda dostupne i na teritoriji druge države (član 159 stav 1 tačka 24);
48)  je preprodavao ulaznice za događaje potrošačima koje je trgovac nabavio upotrebom automatizovanih sredstava za zaobilaženje ograničenja u pogledu broja ulaznica koje jedno lice može da kupi ili drugih pravila koja se primjenjuju na kupovinu ulaznica (član 159 stav 1 tačka 25);
49)  je navodio da su recenzije proizvoda dali potrošači koji su stvarno koristili ili kupili proizvod bez preduzimanja razumnih i proporcionalnih mjera kako bi se provjerilo da su receznije dali ti potrošači (član 159 stav 1 tačka 26);
50)  podnosio ili angažovao drugo lice za podnošenje lažnih recenzija ili preporuka potrošača ili pogrešno predstavljanje potrošača ili društvenih preporuka radi promovisanja proizvoda (član 159 stav 1 tačka 27);
51)  je stvarao utisak da potrošač ne može napustiti poslovni prostor trgovca prije zaključenja ugovora (član 162 stav 1 tačka 1);
52)  je posjećivao potrošača u njegovom domu, suprotno zahtjevu potrošača da se napusti njegov dom ili da se više ne čine posjete, osim u slučaju i u mjeri u kojoj je to potrebno radi prinudnog ispunjenja (član 162 stav 1 tačka 2);
53)  se uporno i protiv volje potrošača obraćao preko telefona, telefaks-uređaja, elektronske pošte ili drugog sredstva komunikacije na daljinu, osim u slučajevima i u mjeri u kojoj je to opravdano zbog prinudnog izvršenja ugovorne obaveze u skladu sa zakonom, čime se ne dovodi u pitanje primjena zakona kojim se uređuju elektronske komunikacije u dijelu koji se odnosi na neželjene komunikacije i odredaba zakona kojim se uređuje zaštita podataka o ličnosti (član 162 stav 1 tačka 3);
54)  je zahtijevao od potrošača koji želi da podnese odštetni zahtjev na osnovu polise osiguranja da dostavi određene dokumente koji, po razumnoj ocjeni, nijesu od značaja za ocjenu opravdanosti tog zahtjeva ili je izbjegavao davanje odgovora na dopise potrošača, sa namjerom da se odvrati od ostvarivanja prava koja mu pripadaju na osnovu ugovora (član 162 stav 1 tačka 4);
55)  se oglašavanjem direktno obraćao djeci da kupuju ili da nagovore svoje roditelje ili druga punoljetna lica da im kupe oglašavani proizvod čime se ne dovodi u pitanje primjena zakona kojim se uređuju elektronski mediji u dijelu koji se odnosi na zaštitu maloljetnika (član 162 stav 1 tačka 5);
56)  je zahtijevao da se proizvod plati bez odlaganja ili plaćanje proizvoda na rate, vraćanje ili čuvanje proizvoda koji potrošač nije naručio (član 162 stav 1 tačka 6);
57)  je direktno obavještavao potrošača da će posao ili opstanak trgovca biti ugroženi ako potrošač ne kupi proizvod (član 162 stav 1 tačka 7);
58)  je lažno predstavljao da je potrošač osvojio ili da će osvojiti, bezuslovno ili uz izvršenje određenog uslova, određenu nagradu ili neku drugu korist, ako ta nagrada ili druga korist nije predviđena ili kada je u stvarnosti preduzimanje bilo kakve radnje usmjerene na ostvarivanje te nagrade ili druge koristi uslovljeno određenim plaćanjem od strane potrošača ili kod potrošača uzrokuje troškove (član 162 stav 1 tačka 8).
(2) Za prekršaj iz stava 1 ovog člana kazniće se i odgovorno lice u pravnom licu novčanom kaznom od 200,00 eura do 2.000,00 eura.
(3) Za prekršaj iz stava 1 ovog člana kazniće se preduzetnik novčanom kaznom od 600,00 eura do 6.000,00 eura.
(4) Za prekršaj iz stava 1 ovog člana kazniće se i fizičko lice novčanom kaznom od 200,00 eura do 2.000,00 eura.
(5) Za najteže prekršaje iz stava 1 ovog člana može se izreći i novčana kazna pravnom licu i preduzetniku u procentu od 5% do 10% povrijeđene zaštićene vrijednosti.
(6) Ako je prekršajem iz stava 1 ovog člana trgovac ostvario imovinsku korist, uz novčanu kaznu izreći će se i mjera oduzimanja imovinske koristi pribavljene izvršenjem prekršaja.
    (7) Novčanom kaznom od 3.000,00 eura do 20.000,00 eura kazniće se proizvođač ako nije ispunio komercijalnu garanciju pod uslovima sadržanim u izjavi o komercijalnoj garanciji kada potrošač izabere da svoje pravo po osnovu te garancije ostvari kod proizvođača.
(8) Uz novčanu kaznu iz stava 1 ovog člana može se izreći zaštitna mjera zabrane vršenja poziva, djelatnosti ili dužnosti u trajanju od dva mjeseca do šest mjeseci.

Član  ﻿243
(1) Novčanom kaznom od 700,00 eura do 10.000,00 eura kazniće se za prekršaj pravno lice - trgovac, ako:
1) na robi koju nudi ili stavlja u promet, odnosno na uslugama nije istakao obavještenje i/ili istaknuto obavještenje nije propisane sadržine (član 8 st. 1, 2 i 8);
2) podaci u obavještenju o robi, odnosno uslugama nijesu odštampani i napisani čitko, jasno, razumljivo i lako uočljivo (član 8 st. 3 i 8);
3) podaci u obavještenju o robi nijesu istaknuti u skladu sa članom 8 st. 4 i 5 ovog  zakona. ();
4) nudi ili stavlja u promet robu čiji rok upotrebe je istekao (član 8 stav 6);
5) obavještenje o robi, odnosno uslugama, druge informacije koje se odnose na robu, odnosno uslugu, isprave o usaglašenosti i druga dokumentacija (uputstvo za upotrebu, uputstvo za montažu, izjava o komercijalnoj garanciji, tehnička uputstva, popis ovlašćenih servisera, upozorenje o mogućoj opasnosti pri upotrebi i drugo) koja prati robu, odnosno usluge, nijesu istovjetne sa originalom i napisane čitko, jasno, razumljivo i lako uočljivo na crnogorskom jeziku (član 9 stav 3);
6) nije potrošaču predao proizvod na način i pod uslovima propisanim članom 18 ovog zakona. 
7) za kupljeni proizvod potrošaču ne izda račun na način i sadržine propisane članom 20st. 2 do 5 ovog zakona ;
8) za uslugu popravke ili održavanja proizvoda ne postupi na način propisan članom 21 ovog zakona;
9) potrošaču nije predao dokumentaciju koja prati robu odnosno uslugu i druga dokumenta koja je obezbijedio proizvođač na način i pod uslovima propisanim članom 24 ovog zakona;
10)  prije pružanja usluge od javnog interesa nije upoznao potrošača sa uslovima korišćenja koji su propisani članom 38 stav 1 ovog zakona ili te uslove i promjene uslova nije objavio na propisani način ili za cijenu usluge od javnog interesa nije tražio mišljenje organizacije potrošača ili potrošača nije obavijestio o promjeni cijena i drugih uslova u propisanom roku ili cijenu usluge od javnog interesa nije obračunao prema stvarnim isporukama, odnosno prema stvarnoj potrošnji, ako je to tehnički moguće, po utvrđenoj tarifi ili cijenovniku (član 38 st. 1, 2, 3, 5 i 6);
11)  ugovor o pružanju usluge od javnog interesa iz člana 37 stav 1 ovog zakona nije zaključio u pisanoj formi (član 39 stav 1);
12)  kvalitet usluge od javnog interesa koju pruža nije u skladu sa zakonom i ugovorom (član 40);
13)  prilikom zaključenja ugovora o prodaji robe i oglašavanju prodaje upotrebljava izraz "garancija", "komercijalna garancija" i slične izraze sa tim značenjem, ako na osnovu ugovora o prodaji potrošač ne stiče više prava nego što ima na osnovu odredaba o saobraznosti iz čl. 46 do 65 ovog zakona (čl. 63 i 65); 
14)  naplati sredstava koja potrošač nije bio dužan da plati, suprotno ovom zakonu (član 90 st. 2 i 4, član 93 st. 3, 4 i 8, član 94 stav 4 i član 113 stav 3);
15)  nije na jasan i razumljiv način, koji je primjeren sredstvu komunikacije na daljinu, , pružio potrošaču informacije u skladu sa ovim zakonom prije nego se potrošač obaveže ugovorom na daljinu ili odgovarajućom ponudom na online tržištu (član 95 stav 1);
16)  na internet stranici na kojoj su prikazane ponude za potrošača nije učinio direktno i lako pristupačnim posebni dio online interfejsa na kome su dostupne opšte informacije iz člana 95 stav 1 tačka 1 ovog zakona (član 95 stav 2); 
17) ne omogući potrošaču ostvarivanje prava u slučaju uništenja, gubitka ili oštećenja proizvoda datog na popravku u skladu sa članom 163 ovog zakona (član 163).
(2) Za prekršaj iz stava 1 ovog člana kazniće se i odgovorno lice u pravnom licu novčanom kaznom od 150,00 eura do 1.000,00 eura.
(3) Za prekršaj iz stava 1 ovog člana kazniće se preduzetnik novčanom kaznom od 300,00 eura do 3.000,00 eura.
(4) Za prekršaj iz stava 1 ovog člana kazniće se i fizičko lice novčanom kaznom od 150,00 eura do 1.000,00 eura.
(5) Ako je prekršajem iz stava 1 ovog člana trgovac ostvario imovinsku korist, uz novčanu kaznu izreći će se i mjera oduzimanja imovinske koristi pribavljene izvršenjem prekršaja.
(6) Uz novčanu kaznu iz stava 1 ovog člana može se izreći zaštitna mjera zabrane vršenja poziva, djelatnosti ili dužnosti u trajanju od dva mjeseca do šest mjeseci.

Član  ﻿244
(1) Novčanom kaznom od 500,00 eura do 5.000,00 eura kazniće se za prekršaj pravno lice - trgovac, ako:
1) obavještenje o robi nije istakao na način propisan članom 9st. 1 i 2 ovog zakona ;
2) robu koja je upotrebljavana, popravljana ili sa nedostatkom, odnosno robu čija su upotrebna svojstva i karakteristike na drugi način ograničeni, fizički nije odvojio od druge robe, a na mjestu ponude čitko, jasno, razumljivo i lako uočljivo nije istakao oznaku da se radi o robi „sa greškom", "sa oštećenjem", "pred istekom roka  upotrebe" i slično ili nije istakao oznaku o prodaji na prostoru isključivo namijenjenom za prodaju takve robe ili potrošača nije informisao o prirodi nedostatka, odnosno o ograničenju upotrebnih svojstava i karakteristika robe u skladu sa članom 10 ovog zakona (član 10);
3) prodajna cijena i cijena po jedinici mjere nije istaknuta u skladu sa članom 12 ovog zakona;
4) utvrđena prodajna cijena robe ili usluge nije istaknuta na način propisan članom 13st. 1,3,4 i 7 ovog zakona;
5) cijena po jedinici mjere za gorivo ili cijena usluge parkiranja, odnosno zakupa parking mjesta nije istaknuta ili nije dostupna na način i pod uslovima propisanim članom 14 ovog zakona;
6) nije čitko, jasno, razumljivo i lako uočljivo za potrošača istakao prethodnu cijenu u skladu sa ovim zakonom i umanjenu cijenu (član 15); 
7) cijena prilikom oglašavanja nije istaknuta na način i pod uslovom propisanim ovim zakonom (član 16);
8) prilikom ponude i prodaje tehničke robe nije obavijestio potrošača, u pisanoj formi, o dostupnosti rezervnih djelova, priključnih aparata i sličnih djelova, za vrijeme i nakon prestanka proizvodnje ili uvoza robe I tehničkog servisa, odnosno održavanja i popravke za vrijeme i poslije prestanka proizvodnje ili uvoza robe (član 22 stav 1);
9) nije obezbijedio potrošaču dostupnost tehničkog servisa, odnosno održavanja i popravke tehničke robe, kao i zajedno sa proizvođačem nije obezbijedio potrošaču dostupnost djelova i aparata iz člana 22 stav 1 tačka 1 ovog zakona, najmanje pet godina od dana proizvodnje, ali ne manje od tri godine od dana isporuke tehničke robe (član 22 stav 2);
10) pri isporuci proizvoda potrošaču ne postupi na način i pod uslovima propisanim članom 25 ovog zakona;
11) u prodajnom objektu na vidnom mjestu nije istakao obavještenje o načinu i mjestu podnošenja prigovora, odnosno pri zaključenju ugovora na drugi odgovarajući način nije o tome obavijestio potrošača, I ako na mjestu za podnošenje prigovora u toku radnog vremena nije obezbijedio prisustvo lica ovlašćenog za prijem prigovora (član 27 st. 4 i 8);
12)  bez odlaganja, a najkasnije u roku od osam dana od prijema prigovora ne odgovori na prigovor potrošača u pisanoj formi, na papiru ili nekom drugom, potrošaču dostupnom, trajnom mediju, sa izjašnjenjem o sadržini zahtjeva iz prigovora i predlogom za njegovo rješavanje ili ne izda pisanu potvrdu o prijemu prigovora (član 29 stav 1 i 2);
13)  na mjestu prodaje, odnosno ponude čitko, jasno, razumljivo i lako uočljivo nije istakao posebne uslove prodaje propisane članom 34 ovog zakona (član 34);
14) za proizvode koji se dobijaju kao nagrada ili učešćem u nagradnoj igri, kao i prateće poklone ne omogući potrošaču ostvarivanje prava po osnovu saobraznosti ili prava po osnovu komercijalne garancije iz čl. 46 do 64 ovog zakona, odnosno po osnovu saobraznosti,  isporuci i izmjeni digitalnih usluga i digitalnog sadržaja iz čl. 69 do 83 ovog zakona, (član 35 stav 1);
15)  prateći poklon koji obeća ne isporuči u roku i na način određen prilikom oglašavanja, odnosno u skladu sa zakonom (član 35 stav 2);
16) na robi čija su upotrebna svojstva i karakteristike ograničeni, ne istakne taj razlog na način utvrđen čl. 9 i 10 ovog zakona (član 35 stav 4);
17)  na robi koja je na sniženju, rasprodaji ili akcijskoj prodaji zbog isticanja roka upotrebe, pored roka upotrebe, nije čitko, jasno, razumljivo i lako uočljivo istaknuta  oznaka da se radi o robi „pred istekom roka upotrebe“ (član 35 stav 5);  
18)  oglašavanje prodajne pogodnosti ili sredstvo za ostvarivanja prava na prodajnu pogodnost ne sadrži propisane podatke ili se podaci ne pruže ili obezbijede potrošaču na drugi način koji je u skladu sa članom 36 ovog zakona;   
19)  nije obezbijedio potrošački servis za pružanje potrebnih informacija potrošačima i prijem prigovora u skladu sa članom 27 ovog zakona, na način i pod uslovima propisanim članom 44 stav 3 ovog zakona (član 44);
20)  potrošaču nije dostavio izjavu o komercijalnoj garanciji na trajnom mediju, sačinjenu na jednostavan i razumljiv način, najkasnije u trenutku isporuke robe (član 62 stav 6);
21)  izjava o komercijalnoj garanciji ne sadrži podatke propisane članom 62 stav 7 ovog zakona;
22)  prije zaključenja ugovora ili prihvatanja odgovarajuće ponude od strane potrošača, nije na jasan i razumljiv način obavijestio potrošača o podacima propisanim članom 86st.1 i 2 ovog zakona ;
23)  je potrošaču naplatio naknadu za korišćenje određenog sredstva plaćanja u iznosu koji prelazi trošak koji snosi trgovac za korišćenje toga sredstva plaćanja (član 87);
24)  ne izvrši ugovor o kupoprodaji bez odlaganja, a najkasnije u roku od 30 dana od dana zaključivanja ugovora, osim ako je drukčije ugovoreno, ili ako, u slučaju kada ne može da izvrši ugovor u roku utvrđenom zakonom, bez odlaganja o tome pisanim putem ne obavijesti potrošača, ili ako, u slučaju kada je potrošač trgovcu ostavio naknadni rok za izvršenje ugovora, nije izvršio ugovor u tom naknadnom roku (član 88 st. 1, 2 i 3);
25)  u slučaju raskida ugovora  iz člana 88 st. 3 i 4 ovog zakona ne vrati plaćeni iznos, bez odlaganja, a najkasnije u roku od osam dana od dana prijema pisane izjave o raskidu ugovora, sa zateznom kamatom u skladu sa zakonom (član 88 stav 5);
26)  prije zaključivanja ugovora sa potrošačem ili prihvatanja ponude nije zahtijevao izričiti pristanak potrošača za dodatno plaćanje, osim plaćanja koje je ugovoreno kao protivčinidba za glavnu činidbu trgovca (član 91 st. 1 i 3);
27)  na zahtjev potrošača bez odlaganja nije izvršio povraćaj dodatnog iznosa koji je plaćen u slučaju kada potrošač nije dao izričiti pristanak za dodatno plaćanje, već se trgovac poslužio opcijom prećutnog prihvatanja od strane potrošača (član 91 st. 2 i 3);
28)  je uspostavio telefonsku liniju preko koje potrošači mogu da ga kontaktiraju u vezi sa zaključenim ugovorom, a nije obezbijedio da potrošač plaća poziv po tarifi koja nije viša od osnovne tarife (član 92);
29)  na jasan i razumljiv način prije zaključivanja ugovora van poslovnih prostorija, odnosno ugovora na daljinu, ili prije prihvatanja ponude, nije obavijestio potrošača o podacima iz člana 93 st. 3 i 4 i člana 98 st. 1 i 2 ovog zakona; 
30)  bez izričitog sporazuma sa potrošačem mijenja obavještenja iz člana 93 stav 3 ovog zakona (93 stav 5);
31)  potrošaču dostavlja informacije iz člana 93 stav 3 tač. 8, 9 i 10 ovog zakona na informativnom obrascu iz člana 112 stav 1 ovog zakona koji nije ispravno popunjen (član 93 stav 6);
32)  obavještenje iz člana 93 stav 3 ovog zakona ne dostavi potrošaču na crnogorskom jeziku, što ne isključuje mogućnost da uz crnogorski jezik obavještenje dostavi i na drugom jeziku. (član 93 stav 7);
33)  ako ne obezbijedi da sva sredstva komunikacije iz člana 93 stav 3 tačka 4 ovog zakona potrošaču omoguće da brzo i nesmetano stupi u kontakt sa trgovcem, kao i da sa njim efikasno komunicira (član 93 stav 9);
34)  unaprijed, prije prihvatanja ponude, ne obavijesti potrošača o načinu izračunavanja cijene (član 94 stav 3);
35)  u slučaju zaključenja ugovora van poslovnih prostorija, potrošaču ne dostavi obavještenje iz člana 93 stav 3 ovog zakona u pisanoj formi na papiru ili uz saglasnost potrošača na drugom trajnom mediju napisano čitko i razumljivo (član 99);
36)  nije dostavio primjerak ugovora ili pisanu potvrdu usmeno zaključenog ugovora na papiru ili uz saglasnost potrošača, na drugom trajnom mediju, kao i potvrdu prethodne saglasnosti potrošača iz člana 119 stav 1 tačka 13 ovog zakona, u slučaju zaključenja ugovora van poslovnih prostorija (član 100);
37)  u slučaju zahtjeva za izvršenje usluge prije isteka roka za jednostrani raskid, od potrošača nije zatražio da podnese zahtjev u skladu sa članom 101 stav 1 ovog zakona (član 101 stav 2);
38)  u slučaju ugovora zaključenog van poslovnih prostorija, potrošaču nije pružio podatke na način, sadržine i pod uslovima propisanim članom 102 stav 1 ovog zakona ();
39)  bez izričite saglasnost potrošača dao usmeno podatke iz člana 86 stav 1 i člana 93 stav 3 tač. 8 i 11 ovog zakona (član 102 stav 2);
40)  u slučaju zaključivanja ugovora van poslovnih prostorija, u pisanoj potvrdi usmeno zaključenog ugovora ne navede sve podatke i informacije propisane u članu 93 stav 3 ovog zakona (član 102 stav 3);
41)  prije zaključenja ugovora na daljinu, obavještenje iz člana 86 stav 1 tač. 1 i 2 i iz člana 93 stav 3 ovog zakona ne prilagodi sredstvima komunikacije na daljinu koja koristi i ne obezbijedi njegovo saopštavanje jednostavnim i razumljivim jezikom, a ako se daje na trajnom mediju, i čitko napisano (član 103 stav 1);
42)  u slučaju ugovora koji se zaključuje putem sredstva komunikacije na daljinu, koje omogućava ograničen prostor ili ograničeno vrijeme za prikazivanje obavještenja, nije putem tog sredstva obavijestio potrošača naročito o podacima i na način propisan članom 103 stav 2 ovog zakona (član 103 stav 2);
43)  za potrebe zaključenja ugovora kontaktira potrošača putem telefona, a na početku komunikacije ne navede svoj identitet, odnosno identitet lica u čije ime i/ili za čiji račun nastupa, kao i komercijalnu svrhu poziva i informacije iz člana 103 stav 2;
44)  u slučaju ugovora koji se zaključuje putem sredstva komunikacije na daljinu koja omogućavaju ograničen prostor ili ograničeno vrijeme za prikazivanje, nije na primjeren način, obavijestio potrošača o ostalim informacijama iz člana 93 stav 3 ovog zakona, uključujući informacije o obrascu za jednostrani raskid ugovora iz člana 112 stav 1 ovog zakona (član 103 stav 4);
45)  u slučaju zaključenja ugovora o uslugama na daljinu putem telefona, potrošaču nije dostavio ponudu na trajnom mediju na način kojim će se nedvosmisleno utvrditi trenutak prijema ponude (član 104 stav 1);
46)  u slučaju davanja ponude za zaključenje ugovora elektronskim putem na osnovu kojeg potrošač ima obavezu da izvrši određeno plaćanje, prije naručivanja, nije jasno i pregledno obavijestio potrošača o podacima  iz člana 93 stav 3 tač.1,2,3,5,15 i 16 i člana 94 st. 1 i 2 ovog zakona ili mu u trenutku naručivanja nije omogućio da da jasnu izjavu da je upoznat sa obavezom plaćanja, ili ako je za naručivanje potrebno aktivirati polje na ekranu ili sličnu funkciju, to polje na ekranu ili slična funkcija nijesu obilježeni na lako uočljiv način riječima "naručiti uz obavezu plaćanja" ili sličnim nedvosmislenim izrazom kojim se objašnjava da naručivanje uključuje obavezu plaćanja (član 105 st. 1, 2 i 3);
47)  na internet stranici, najkasnije na početku postupka naručivanja, nije jasno i čitko naveo eventualna ograničenja kod dostavljanja, kao i sredstva plaćanja koja se prihvataju (član 106);
48)  u slučaju zahtjeva za izvršenje usluge prije isteka roka za jednostrani raskid, trgovac nije od potrošača zatražio da podnese zahtjev u skladu sa članom 107 stav 2 ovog zakona (član 107).
49)  nakon zaključivanja ugovora na daljinu, a najkasnije u trenutku isporuke robe ili na početku pružanja usluge, potrošaču nije dostavio potvrdu o zaključenom ugovoru na trajnom mediju, ili ta potvrda ne sadrži obavještenje o podacima i informacijama iz člana 86 stav 1 tač. 1, 2 I 3 I člana 93 stav 3 ovog zakona, osim ako su ti podaci potrošaču već dostavljeni na trajnom mediju prije zaključenja ugovora, kao i potvrdu prethodne saglasnosti potrošača iz člana 119 stav 1 tačka 13 ovog zakona (član 109);
50)  potrošaču nije omogućio ostvarivanje prava na jednostrani raskid ugovora zaključenog van poslovnih prostorija ili ugovora zaključenog na daljinu u rokovima, pod uslovima i na način propisan ovim zakonom (čl. 110 i 111 i član 119 stav 2);
51)  u slučaju iz člana 112 stav 2 ovog zakona, bez odlaganja ne dostavi potrošaču potvrdu o prijemu izjave o jednostranom raskidu ugovora na trajnom mediju (član 112 stav 3);
52)  u slučaju kada potrošač iskoristi pravo na jednostrani raskid ugovora zaključenog van poslovnih prostorija ili zaključenog na daljinu, u propisanim rokovima vrati potrošaču  sve što je plaćeno  na osnovu ugovora, u sredstvima, na način i pod propisanim uslovima, a kod ugovora o kupoprodaji, ne izvrši povraćaj plaćenog iznosa nakon povraćaja robe, odnosno nakon dostavljanja dokaza da mu je potrošač robu poslao, ako je na taj način trgovac obaviješten prije prijema robe (član 114 st. 1, 3, 4 i 5);
53)  u slučaju ugovora zaključenog van poslovnih prostorija, ako je roba u trenutku zaključenja ugovora dostavljena na adresu potrošaču, nije preuzeo robu o svom trošku, ako robu, zbog njene prirode, nije moguće vratiti na uobičajeni način poštom (član 116 stav 2);
54)  u primjerenom roku prije zaključivanja ugovora ne obavijesti potrošača o trgovcu, finansijskoj usluzi koja je predmet ugovora, pojedinostima ugovora kao i načinu rješavanja sporova pod uslovima i na način propisan ovim zakonom (čl. 121 do 125);
55)  potrošaču nije dostavio ugovorne odredbe i uslove, kao i prethodno obavještenje u primjerenom roku, prije zaključenja ugovora ili predugovora, odnosno bez odlaganja nakon zaključenja ugovora pod uslovima i na način propisan ovim zakonom ili na zahtjev potrošača, u toku trajanja ugovornog odnosa, nije dostavio primjerak zaključenog ugovora ili potrošaču nije omogućio promjenu sredstva komunikacije na daljinu u skladu sa članom 126 ovog zakona; 
56) započne sa izvršenjem ugovora prije isteka roka za jednostrani raskid ugovora iz člana 127 ovog zakona bez izričitog pristanka potrošača, i ako zahtijeva izvršenje obaveze potrošača iz ugovora prije isteka roka za jednostrani raskid ugovora (član 129);
57)  bez odlaganja, a najkasnije u roku od 30 dana od dana prijema obavještenja o raskidu ugovora, ne vrati potrošaču sve što je na osnovu tog ugovora od njega primio, umanjeno za iznos cijene iz člana 130 stav 3 ovog zakona (član 130 stav 7);
58)  oglašava ugovore iz člana 135 ovog zakona i obavještava potrošača, u roku, pod uslovima i na način suprotan čl. 136 i 137 ovog zakona ;
59)  ugovor iz člana 135 ovog zakona ne zaključi u pisanoj formi, na papiru ili nekom drugom, potrošaču dostupnom, trajnom mediju (član 138);
60)  ugovor iz člana 135 ovog zakona ne zaključi na jeziku u skladu sa članom 139 ovog zakona;
61)  u pogledu sadržine ugovora, izmjene ugovora i obavještenja, obaveznog upozorenja potrošača, odredbi o jednostranom raskidu ugovora i predaji primjerka ugovora potrošaču postupa suprotno članu 140 ovog zakona;
62)  zahtijeva od potrošača da izvrši plaćanje unaprijed, davanje jemstva, rezervaciju novčanih sredstava na računu, izričito priznanje duga ili bilo koju drugu finansijsku transakciju u korist trgovca ili nekog trećeg lica, prije isteka roka za jednostrani raskid (član 144 stav 1);
63) u pogledu ugovora o preprodaji, zahtijeva od potrošača  da izvrši plaćanje unaprijed, pruži jemstvo, izvrši rezervaciju novčanih sredstava na računu, izričito prizna dug ili izvrši drugu finansijsku transakciju u korist trgovca ili trećeg lica prije izvršene preprodaje prava, odnosno prestanka ugovora o preprodaji iz člana 135 stav 3 ovog zakona na drugi način (član 144 stav 2);
64)  zahtijeva plaćanje na osnovu ugovora o dugotrajnom turističkom proizvodu suprotno uslovima i načinu koji je propisan članom 145 ovog zakona (član 145);
65)  u slučaju jednostranog raskida ugovora o razmjeni odnosno drugog sporednog ugovora povezanog sa ugovorom o vremenski podijeljenom korišćenju i ugovorom o dugotrajnom turističkom proizvodu  ne vrati potrošaču sve što je na osnovu tog sporednog ugovora platio i to u roku od 30 dana od dana prijema obavještenja iz člana 142 ovog zakona. (član 146 stav 1 i 6);
66) ugovor nije sačinjen u pisanoj formi u skladu sa zakonom ili sporazumom stranaka ili ugovorne odredbe nijesu napisane čitko, jasno, nedvosmisleno, razumljivo i nijesu lako uočljive (član 152).
 (2) Za prekršaj iz stava 1 ovog člana kazniće se i odgovorno lice u pravnom licu novčanom kaznom od 100,00 eura do 500,00 eura.
(3) Za prekršaj iz stava 1 ovog člana kazniće se preduzetnik novčanom kaznom od 200,00 eura do 2.000,00 eura.
 (4) Za prekršaj iz stava 1 ovog člana kazniće se i fizičko lice novčanom kaznom od 100,00 eura do 500,00 eura.

Rok za uspostavljanje Centralnog informacionog sistema za zaštitu potrošača
Član  257
[bookmark: str_254]Centralni informacioni sistem za zaštitu potrošača iz člana  218 ovog zakona uspostaviće se u roku od 60 dana od dana stupanja na snagu ovog zakona.

Odložena primjena
Član  258
Odredbe člana 48 stav 6, člana 71 stav 7, člana 164 stav 5, člana 175, člana 177 stav 5, člana 179 stav 3 tačka 3, člana 182 stav 2, čl. 186 i 188, člana 213 stav 2 tačka 6, stav 3 i st. 5 i 6 , člana 233, člana 249 stav 1 tačka 4 i člana  250 ovog zakona primjenjivaće se od dana pristupanja Crne Gore Evropskoj uniji.  


